text:
ཇེ་དུ་ཀྲི་ཤི་ན་མུར་ཏི།
[[File:Jiddu Krishnamurti 01.jpg|right|thumb|250px|ཀིར་ཤུ་ན་མུར་ཏེ།]
'རྗེ། ཀིར་ཤུ་ན་མུར་ཏེ།(జిడ్డు కృష్ణ మూర్తి)ནི་(སྤྱི་ལོ་༡༨༩༥ལོའི་ཟླ་བ་༥པའི་ཚེས་༡༢ནས་སྤྱི་ལོ་༡༩༨༦ལོའི་ཟླ་བ་༢པའི་ཚེས་༡༧བར་བཞུགས།)ཁོང་ནི་རྒྱ་གར་གྱི་གྲགས་ཅན་རྩོམ་པ་པོ་དང་ཚད་མ་རིག་པ་དང་ཆོས་ཕྱོགས་སྨྲ་མཁན་ཞིག་རེད།
ནང་དོན།
མི་ཚེ།[རྩོམ་སྒྲིག]
རྗེ། ཀིར་ཤུ་ན་མུར་ཏེ། ---རྒྱ་གར་ལྷོ་ཕྱོགས་ཀྱི་ཨཱན་དྷ་ར་མངའ་སྡེའི་(Anthara pradesh)མ་ད་ནཱ་པལ་ལིའི་(Mandanapalle)གྲོང་སྡེར་སྐུ་འཁྲུངས་ཤིང༌། ཁོང་དང་ཁོང་གི་སྐུ་མཆེད་གཉིས་ཆུང་དུས་ནས་སྐབས་དེའི་ལྷ་ལམ་མཐུན་ཚོགས་(Theosophical Society)ཀྱི་ཚོགས་གཙོ་ཌོག་ཊར་ཨན་ནེ་བྷེ་སཱན་ཊི་(Dr Annie Besant)ནས་བུ་ཚབ་ཏུ་ཉར། བྷེ་སཱན་ཊི་དང་རོགས་པ་གཞན་དག་གིས་རྗེ། ཀིར་ཤུ་ན་མུར་ཏེ་མཆོག་ནི་ལྷ་ལམ་པ་རྣམས་ཀྱིས་ལུང་བསྟན་ལྟར་གྱི་འཛམ་གླིང་གི་སློབ་དཔོན་ཡིན་ངེས་པའི་བསྒྲགས་གཏམ་སྤེལ་ལ། ཡོངས་འགྱུར་གྱི་འཇིག་རྟེན་འདིའི་ཉེར་བསྡོགས་སུ། ཤར་ཕྱོགས་སྐར་ཆེན་ཚོགས་པ་(The Order of the Star in the East)ཅེས་པའི་འཛམ་གླིང་རྒྱ་ཁྱབ་ཀྱི་སྒྲིག་འཛུགས་ཤིག་བཙུགས་ཤིང༌། དགུང་ལོ་ཆུང་བའི་རྗེ། ཀིར་ཤུ་ན་མུར་ཏེ་མཆོག་ནས་ཀྱང་དེའི་དབུ་ཁྲིད།
ཁོང་ནི་བསམ་བློ་སྨྲ་བའི་མཁས་པ་དང་། མཚན་ཉིད་རིག་པ་བ་ཞིག་ཀྱང་ཡིན། ད་དུང་ཁོང་གིས་སེམས་ཁམས་རིག་པ་དང་། སྤྱི་ཚོགས་རིག་པ། སེམས་གཙོ་སྨྲ་བ་སོགས་ཀྱི་སྐོར་ལ་གྲགས་ཅན་རྩོམ་ཡིག་མང་པོ་སྤེལ་མྱོང་། ཁོང་གི་མི་ཚེས་བརྒྱུད་རིམ་ནང་ཆོས་ལུགས་བྱེ་བྲག་པ་དང་། སློབ་གྲྭ་བྱེ་བྲག་པ། ཡང་ན་ཆབ་སྲིད་བྱེ་བྲག་པ་དང་། ཚོགས་པ་བྱེ་བྲག་པ་གང་གི་ཁུངས་སུ་ཡང་འཛུལ་ཞུགས་བྱས་མྱོང་མེད་ལ། དེ་ནི་ཁོང་གིས་མི་དང་མིའི་བར་ལ་འགལ་ཟླ་བཟོ་བའི་གཏེ་བོ་ཞིག་ཏུ་ངོས་འཛིན་པས་རེད།
དེ་ཡང་། ཁོང་གི་ཇི་སྐད་དུ། འགྲོ་བ་མི་ཞིག་ཡིན་པའི་ཆ་ནས། ང་ཚོ་ལ་ཐུན་མོང་གི་གནད་དོན་ཞིག་ཡོད་པ་དེ་ནི། ང་ཚོས་རང་ཉིད་ནི་རྒྱ་གར་བ་དང་ཨ་རི་བ། ཨུ་རུ་སུ་བ། རྒྱ་མི་ལ་སོགས་ཡིན་ཞེས། རང་ཉིད་ཅིག་གི་ཁོངས་གཏོགས་ཡིན་སྙམ་པའི་མདོ་རྩ་བྲལ་བའི་བསམ་བློ་གཏོང་བཞིན་ཡོད་པ་དེ་ཡིན། ཆབ་སྲིད་དང་ས་ཁོངས། རིགས་རུས། དཔལ་འབྱོར་གྱི་དབྱེ་བ་བཅས་ཀྱིས་མཐར་གཏུགས་ན་འགྲོ་བ་མི་ཕན་ཚུན་གྱི་བར་ལ་ཤ་འཁོན་དང་སྡང་སེམས་འབའ་ཞིག་བསྐྲུན་བཞིན་ཡོད།
ཁོང་གི་མི་ཚེ་མང་ཤོས་ལ་གཏམ་བཤད་དང་བཅར་འདྲི། ཁ་བརྡ། འབྲི་རྩོམ། བགྲོ་གླེང་། བཅས་ཀྱི་ཐད་ལ་བཏོན་ཡོད།
བདེན་པ་ནི་ལམ་བུ་དང་བྲལ་བའི་གནས་དེའོ།[རྩོམ་སྒྲིག]
༼ཤར་ཕྱོགས་སྐར་ཆེན་ཚོགས་པ་དེ་ནི་ཡོང་འགྱུར་གྱི་འཛམ་བུ་གླིང་གི་སློབ་དཔོན་དེ་ཁྱབ་བསྒྲགས་བྱེད་པར། སྤྱི་ལོ་༡༩༡༡་གི་ལོར་གསར་འཛུགས་བྱས་པ་ཞིག་ཡིན། ཀིར་ཤུ་ན་མུར་ཏེ་ནི་ཚོགས་པ་དེ་ཡི་མགོ་གཙོ་ཡིན། དེ་ནས། སྤྱི་ལོ་༡༩༢༩་ཡི་ཟླ་༨་པའི་ཚེས་༢་ཀྱི་ཉིན་མོར་ཧོ་ལན་གྱི་གྲོང་ཁྱེར་ཨོ་མན་ནས་སྐར་ཆེན་ཚོགས་པའི་ལོ་འཁོར་ཚོགས་ཆེན་ཞིག་འཚོགས། ཉིན་མོ་དེར། ཀིར་ཤུ་ན་མུར་ཏེ་ཡིས་ཚོགས་མི་༣༠༠༠་གི་མདུན་ནས་སྐར་ཆེན་ཚོགས་པ་འདི་འཐོར་དགོས་པའི་ཁྱབ་བསྒྲགས་བྱས། གཤན་ན་བཀོད་ཡོད་པ་དེ་ནི་ཚོགས་ཆེན་དེར་བསྩལ་བའི་གསུང་བཤད་དེ་ཡིན།༽
དེ་རིང་ཞོགས་པར། ང་ཚོས་སྐར་ཆེན་ཚོགས་པ་འདི་འཐོར་རྒྱུ་ཡིན་པའི་ཐད་ལ་གྲོས་བསྡུར་བྱ་རྒྱུ་ཡིན། དེ་བས། མི་མང་པོ་ཞིག་དགའ་ཡང་སྲིད་ལ། མི་མང་པོ་ཞིག་སྐྱོ་ཡང་སྲིད། ཡིན་ན་ཡང་། དེ་ནི་དགའ་དགོས་པ་དང་སྐྱོ་དགོས་པའི་དོན་དག་ཅིག་མ་རེད། རྒྱུ་མཚན། དེ་ནི་ངེས་པར་དུ་འཐོར་དགོས་པ་ཞིག་ཡིན་པ་ང་རང་གིས་གསལ་བཤད་བྱ་ངེས་ཡིན། ཁྱོད་རང་ཚོས་ཕལ་ཆེར་གདོན་འདྲེ་ཞིག་དང་ཁོའི་གྲོགས་པོ་གཉིས་ལམ་ཁ་ཞིག་ནས་སོང་བའི་གཏམ་རྒྱུད་དེ་བརྗེད་ཡོད་ཀྱི་མ་རེད། ཁོ་གཉིས་ཀྱིས་མི་ཞིག་གིས་མདུན་ནས་ཐང་གི་རྡོ་ཞིག་བླངས་ཏེ། དེ་ལ་ཞིབ་ལྟ་ཞིག་བྱས་རྗེས། རང་ཉིད་ཀྱི་ཁུག་མར་བཅུག་པ་དེ་མཐོང་རྗེས། གྲོགས་པས་གདོན་འདྲེ་དེ་ལ། མི་དེ་ཡིས་ཐང་ནས་ཅི་ཞིག་བཏུས་སོང་ཞེས་དྲིས་པ་ན། གདོན་འདྲེ་དེ་ཡིས། ཁོས་ཐང་ནས་བདེན་པ་ཞིག་བཏུས་སོང་ཞེས་ལན་བཏབས། དེ་ནས། གྲོགས་པོ་དེ་ཡིས། དེ་ལྟར་ཡིན་ན། དེ་ནི་ཁྱོད་ལ་མཚོན་ན་དོན་ངན་ཞིག་མ་ཡིན་ནམ། ཞེས་བཤད་པར། གདོན་འདྲེ་དེ་ཡིས། དེ་འདྲ་རྩ་བ་ཉིད་ནས་མ་རེད། ངས་ཁོ་ལ་བདེན་པ་སྒྲུགས་སུ་བཅུག་པ་ཡིན། ཞེས་ལན་བཏབས་པ་རེད།
ངས་བསམ་ན་བདེན་པ་ནི་ལམ་བུ་དང་བྲལ་བའི་གནས་དེའོ། ཁྱོད་རང་ལམ་ལུགས་དང་ཆོས་ལུགས། ཚོགས་པ་གང་ཞིག་ལ་འཛུལ་ཞུགས་བྱས་པ་ཡིན་ན། ཁྱོད་ཀྱིས་ནམ་ཡང་བདེན་པ་ནི་ཅི་ཞིག་ཡིན་པ་དེ་ཤེས་མི་ཐུབ། འདི་ནི་ང་རང་གི་ལངས་ཕྱོགས་ཏེ། ནམ་ཡང་ཁེར་ཚུགས་དང་ཆ་རྐྱེན་ཅི་ཡང་མེད་པའི་སྒོ་ནས་རྒྱུན་སྐྱོང་བྱ་རྒྱུ་ཡིན། བདེན་པ་ལ་ངེས་ཅན་གྱི་ཚད་གཞི་དང་ཆ་རྐྱེན་ཅི་ཡང་མེད། ལམ་ཁ་གང་རུང་ཞིག་གི་ནང་ནས་ཀྱང་བདེན་པ་ཡི་ཉེ་སར་གཏན་ནས་བཅར་མི་ཐུབ། དེ་ནས། དེ་ཚོགས་པའམ་སྒྲིག་འཛུགས་གང་རུང་ཞིག་གི་རྣམ་པར་བཀོད་མི་རུང་ལ། ཡང་ན། ཚོགས་པ་ཞིག་རྩ་འཛུགས་བྱས་ཏེ། མི་རྣམས་ངེས་ཅན་གྱི་ལམ་ཁ་གང་ཞིག་ལ་འགྲོ་དགོས་བའི་བཙན་ཚུགས་ཀྱང་བྱེད་མི་རུང་། ཐོག་མར་ཁྱོད་ཀྱིས་རྒྱུ་མཚན་དེ་དག་ཤེས་རྗེས། དད་འདུན་ཞིག་རྩ་འཛུགས་བྱེད་པ་དེ་ནི་ཡོང་མི་སྲིད་པ་ཞིག་ཡིན་པ་དེ་ཤེས་ཡོང་།
གང་ཞིག་ལ་དད་པ་བྱེད་མིན་དེ་ནི་མི་སྒེར་གྱི་དོན་དག་རྐྱང་བ་ཞིག་ཡིན་པས། ཁྱོད་ཀྱིས་དེ་རྩ་འཛུགས་ཁྱོན་ནས་བྱེད་མི་ཐུབ། གལ་ཏེ། ཁྱོད་ཀྱིས་དད་འདུན་ཞིག་རྩ་འཛུགས་བྱས་པ་ཡིན་ན། དེ་ལ་གསོན་ཤུགས་བྲལ་ཞིང་མཁྲེགས་རེངས་སུ་གྱུར་འགྲོ དེ་ནས། དེ་ནི་དད་པ་དང་ཆོས་ཚོགས། ཡང་ན། ཆོས་ལུགས་ཀྱི་རྣམ་པ་ཞིག་ཏུ་གྱུར་ཏེ། མི་གཞན་ལ་དེ་ལྟར་བྱེད་དགོས་པའི་བཙན་ཚུགས་ཀྱང་བྱེད་ཡོང་། འདི་ནི་འཛམ་བུ་གླིང་གི་མི་ཚང་མས་བྱེད་དང་བྱེད་བཞིན་པ་དེ་དང་། བྱེད་ན་འདོད་བཞིན་ཡོད་པ་དེ་རེད། སྐབས་འཚོལ་གྱི་བདེ་སྣང་ཁོ་ན་ལ་དང་དོད་བྱེད་མཁན་དང་། གསོན་ཤུགས་བྲལ་བའི་མི་རྣམས་ཀྱིས་བདེན་པ་ནི་ཕྲ་ཞིང་དོག་པོ་ཞིག་དང་རྩེད་མོ་ལྟ་བུ་ཞིག་ཏུ་བཟོས་འགྲོ བདེན་པ་ནི་ཉམས་དམས་སུ་མི་འགྲོ་བ་མ་ཟད། མི་སྒེར་རེ་རེ་ནས་ཧུར་ཐག་འབད་ཐག་གིས་དེ་མཐོར་འདེགས་བྱེད་དགོས། ཁྱོད་ཀྱིས་རི་བོའི་རྩེ་མོ་དེ་དམའ་མོ་ལུང་མཐིལ་ལ་སྤོར་མི་ཐུབ། གལ་ཏེ། ཁྱོད་རང་རི་རྩེ་རུ་སླེབས་འདོད་ན། ཁྱོད་རང་ངེས་པར་དུ་ལུང་བ་ལ་བརྒྱུད་དགོས་ཤིང་གཡང་གཟར་ནས་འཛེགས་དགོས། ད་དུང་། གཡང་ལ་ཟགས་འགྲོ་བའི་ཉེན་ཁ་དེར་ཡང་འཇིགས་ཤིང་ཞུམ་མི་རུང་ངོ་།
དེ་ནི་སྐར་ཆེན་ཚོགས་པ་འདི་འཐོར་འོས་པའི་ང་རང་གི་རྒྱུ་མཚན་དང་པོ་དེ་ཡིན། དེ་ལྟར་ཡིན་ན་ཡང་། ཁྱོད་ཀྱིས་རྗེས་ནས་ཚོགས་པ་གཞན་པ་ཞིག་ཀྱང་རྩ་འཛུགས་བྱེད་སྲིད་ཅིང་། ཁྱོད་རང་མུ་མཐུད་ནས་ཚོགས་པ་ཞིག་ལ་འཛུལ་ཞུགས་བྱས་ཏེ། བདེན་པ་འཚོལ་ཞིབ་བྱེད་ཀྱང་བྱེད་སྲིད། ང་རང་ལ་ཆ་མཚོན་ན། ནང་བསམ་བློ་དང་འབྲེལ་བའི་ཚོགས་པ་གང་ཞིག་གི་ཁོངས་སུ་ཡང་གཏོགས་ན་མི་འདོད། རྣམ་པ་ལྷན་རྒྱས་ཚོས་དེ་ཤེས་པར་གྱིས་ཤིག དེ་ནས། དཔེར་ཆ་བཞག་ན། ང་རང་ཚོགས་པ་སྒྲིག་འཛུགས་གང་རུང་ཞིག་ལ་བརྟེན་ནས་ལོན་ཏྲོན་ལ་འབྱོར་བ་དེ་ནི། གཞན་དང་ཧ་ཅང་མི་མཚུངས་བའི་ཚོགས་པ་ཞིག་རེད། དེ་ནི་འཕྲུལ་ཆས་ཀྱི་རང་བཞིན་ཅན་ཞིག་དང་། དེ་ནི་གློག་འཕྲིན་དང་ཡིག་སྐྱེལ་བྱེད་པ་དང་འདྲ་མཚུངས་རེད། དེ་ནས། ང་རང་འཕྲུལ་འཁོར་དང་ཡང་ན་རླངས་འཁོར་ཅིག་ལ་བསྡད་དེ་འགྲུལ་བཞུད་བྱེད་པ་ཡིན་ན། དེ་ནི་ཕྱིའི་དངོས་པའི་འཕྲུལ་ཆོས་ཤིག་ཡིན་པས། ནང་བསམ་བློ་དང་འབྲེལ་བ་ཅི་ཡང་མེད། ཡང་བསྐྱར་ང་རང་གིས་ཚོགས་པ་སྒྲིག་འཛུགས་གང་རུང་ཞིག་གིས་ཀྱང་མི་ཡི་ནང་བསམ་བློ་ཡི་ཐད་ལ་ལམ་སྟོན་བྱེད་མི་ཐུབ་ཅེས་བརྗོད་ན་འདོད།
གལ་ཏེ། ཁྱོད་ཀྱིས་ཚོགས་པ་གང་ཞིག་རྩ་འཛུགས་བྱས་པ་དེ་ནི་ནང་བསམ་བློའི་ཐད་ལ་ལམ་སྟོན་བྱེད་པའི་ཆེད་དུ་ཡིན་ན། དེ་ནི་གཞན་བརྟེན་གྱི་འཁར་བ་ཞིག་དང་། ཉམས་རྒུད། འཆང་བ་ཅན་ཞིག་ཏུ་འགྱུར་འགྲོ་བ་མ་ཟད། ད་དུང་། དེ་ཡིས་ཁྱོད་རང་ཡར་རྒྱས་སུ་འགྲོ་བར་གེགག་བྱེད་ཡོང་ཞིང་། གཞན་ན་མེད་པའི་རང་ཉིད་ཀྱི་རང་གཤིས་སྐྱོང་བར་ཡང་གེགག་བྱེད་ཡོང་། རང་ཉིད་ཀྱི་ཐུན་མོང་མ་ཡིན་པའི་རང་གཤིས་དེ་ནི། རང་ངོས་ནས་རྟག་ཅིང་རྐྱེན་མེད་ཀྱི་བདེན་པ་དེ་གསར་རྟོགས་བྱེད་པའི་ཁྲོད་ན་གནས་པ་ཞིག་ཡིན། འདི་ནི་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། རྒྱུ་མཚན་ཅི་ཕྱིར་ཚོགས་པ་འདི་འཐོར་དགོས་པའི་རྒྱུ་མཚན་གཞན་པ་དེ་ཡིན། ཐག་གཅོད་འདི་ནི་ང་རང་ལ་མི་གཞན་ཞིག་གིས་གོ་བསྐོན་བློ་འགུག་ཐེབས་ཏེ་ཐག་གཅོད་བྱས་པ་ཞིག་གཏན་ནས་མིན་ནོ།
དེ་ནི་གཟི་བརྗིད་ལྡན་པའི་ལས་ཀ་ཞིག་མ་རེད། རྒྱུ་མཚན་ནི་ང་རང་ལ་འཁོར་དང་རྗེས་འབྲངས་བ་ཡོད་ན་འདོད་ཀྱི་མེད་པས་ཡིན། ཡིན་ན་ཡང་། ང་རང་གིས་ནན་ནན་བཅགས་བཅགས་ཀྱིས་དེ་ལྟར་བྱེད་ངེས་ཡིན། ཁྱོད་རང་མི་གཞན་སུ་ཞིག་གི་རྗེས་སུ་འབྲངས་བ་ནས་བཟུང་། ཁྱོད་རང་བདེན་པ་ཡི་རྗེས་སུ་སྙེག་པ་དེ་མཚམས་ཆད་པ་རེད། ང་རང་གིས་ཁྱོད་ཀྱིས་ངས་བཤད་པའི་སྐད་ཆ་ལ་རྣ་བ་བླགས་ཏེ་ཉན་གྱི་ཡོད་མེད་ལ་དོ་སྣང་མི་བྱེད། གང་ལྟར། ང་རང་གིས་བློ་བརྟན་འགྱུར་མེད་ཀྱི་སྒོ་ནས་འཛམ་བུ་གླིང་འདི་ནས་ལས་ཀ་ཞིག་བསྒྲུབ་རྒྱུ་ཡིན། དེ་བཞིན་ང་རང་གིས་དོ་སྣང་བྱེད་བཞིན་ཡོད་པའི་གལ་འགངས་ཆེ་བའི་ལས་ཀ་ཉག་ཅིག་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་པ་དེ་ཡིན། དེ་ཡང་། མི་རྣམས་གཟེབ་དྲ་དང་ཞེད་སྣང་ལས་ཐར་བའམ་རང་དབང་འཐོབ་པར་བྱེད་པ་དང་། ཆོས་ལུགས་དང་ཆོས་ཚོགས་གསར་པ་ཡང་མི་འཚོལ་བ། ལྟ་གྲུབ་དང་གཞུང་ལུགས་གསར་པ་ཡང་འཛུགས་བསྐྲུན་བྱེད་ན་མི་འདོད་པ་དེ་ཡིན།
དེ་ནས། ཁྱོད་ཀྱིས་ང་ལ་རང་བཞིན་གྱིས་དེ་ན་ཁྱོད་འཛམ་བུ་གླིང་གི་ས་ཆ་ག་བ་ག་སར་བསྐྱོད་དེ་མཚམས་ཚུགས་མེད་པར་གསུང་བཤད་གནང་དོན་ཅི་ཡིན་ནམ་ཞེས་དྲི་བ་འདྲི་ངེས་རེད། ང་རང་གིས་དེ་ལྟར་བྱེད་དགོས་པའི་རྒྱུ་མཚན་ནི་ངས་ཁྱོད་ལ་འདི་ལྟར་བརྗོད་ངེས་ཡིན་ཏེ། དེ་ནི་ང་རང་གིས་རང་ཉིད་ལ་འཁོར་དང་རྗེས་འབྲངས་ཤིག་བྱུང་ན་བསམ་པའི་རྒྱུ་མཚན་གྱིས་མིན་ལ། དེ་བཞིན་དམིགས་བསལ་གྱི་སྒྲིག་ཁྲིམས་ལྡན་པའི་དམིགས་བསལ་གྱི་ཚོགས་པ་ཞིག་རྩ་འཛུགས་བྱེད་ན་འདོད་པའི་རྒྱུ་མཚན་གྱིས་ཀྱང་མིན། (སྤྱིར་མི་རྣམས་ནི་རང་ཉིད་ཀྱི་མཐའ་འཁོར་གྱི་མི་རྣམས་ལས་རང་ཉིད་ནི་ཐུན་མོང་མ་ཡིན་པ་ཞིག་ཏུ་འགྱུར་བར་ཧ་ཅང་དགའ། ཁོ་ཚོའི་ཐུན་མོང་མ་ཡིན་པའི་ཆ་དེ་ནི་ཇི་འདྲའི་དགོད་བྲོ་བ་ཞིག་དང་ཆོ་མེད་དོན་མེད་ཞིག་དང་། ཅི་ཡང་མིན་པ་ཞིག་ཡིན་ན་ཡང་། ཁོ་ཚོ་དེ་ལྟར་བྱེད་རྒྱུ་ཧ་ཅང་དགའ། ང་རང་གིས་དེ་ལྟ་བུའི་ཆོ་མེད་དོན་མེད་ཞིག་གི་ཐད་ལ་མི་རྣམས་སེམས་ཤུགས་སྤར་བར་མི་བྱེད་དོ།) ང་རང་ལ་དགེ་ཕྲུག་སོགས་ཅི་ཡང་མེད། ནང་བསམ་བློའི་ཆ་ནས་ཀྱང་མེད་ལ། ཕྱི་འཇིག་རྟེན་པའི་ཆ་ནས་ཀྱང་མེད་དོ། རྒྱུ་ནོར་དང་བདེ་སྣང་ཅན་གྱི་འཚོ་བས་ང་ཡི་ཡིད་སེམས་འགུག་མི་ཐུབ། གལ་ཏེ། ང་ཡི་བདེ་སྣང་ཅན་གྱི་འཚོ་བ་ཞིག་ལ་ལོངས་སྤྱོད་བསམ་ཚེ། ང་རང་ཚོགས་པ་རུ་མི་བཅར་ལ། ཡང་ན། ཚ་རྨུགས་ཆེ་བའི་རྒྱལ་ཁབ་འདི་ནས་སྡོད་རྒྱུ་ཡང་མ་རེད། ངས་སྐད་ཆ་དྲང་མོར་བཤད་ཀྱི་ཡོད། རྒྱུ་མཚན་ནི། འདི་ལྟ་བུའི་ཚོགས་འདུ་ཡང་ནས་ཡང་དུ་འཚོག་ན་མི་འདོད།
གསར་འགོད་པ་ཞིག་གིས་ང་ལ་བཅར་འདྲི་བྱས་སོང་། ཁོས་བསམ་པར་ང་རང་གིས་ཚོགས་མི་སྟོང་ཕྲག་ཁ་ཤས་ཡོད་པའི་ཚོགས་པ་ཞིག་འདི་ལྟར་ཐོར་བ་ནི་གཟི་བརྗིད་དང་རླབས་ཆེན་གྱི་ལས་ཀ་ཞིག་རེད་འདོད་ཀྱི་འདུག ཁོ་ལ་མཚོན་ན། དེ་ལྟར་ཡིན་སྲིད། རྒྱུ་མཚན་ནི་ཁོས་འདི་ལྟར་བརྗོད་ཡོང་ཏེ། ཁྱོད་ཀྱི་མ་འོངས་པ་ན་ཅི་ཞིག་བྱེད་ཀྱི་ཡིན། འཚོ་བ་ཅི་ལྟར་སྐྱེལ་རྒྱུ་ཡིན། ཕྱིན་ཆད་ཁྱོད་ལ་རྗེས་འཇུག་པ་མེད་པས། ཁྱོད་ཀྱི་སྐད་ཆ་ལ་ཉན་མཁན་སུ་ཡང་མེད། ཅེས་བཤད་ཡོང་། ཡིན་ན་ཡང་། མི་ལྔ་དྲུག་ཙམ་ཞིག་གིས་ཉན་འདོད་ཡོད་པ་དང་། ཉན་དེ་འཚོ་འདོད་ཡོད་དེ། རྟག་བརྟན་ནམ་བདེན་པའི་གནས་དེར་བསྐྱོད་ཐུབ་ཚེ། ཡིད་སེམས་ཚིམས་སོང་བ་ཡིན།
གལ་ཏེ། ང་ལ་རྗེས་འཇུག་པ་སྟོང་ཕྲག་ལྷག་ཡོད་ན་ཡང་། སེམས་ན་གོ་རྟོགས་དང་སད་རྟོགས་ཀྱི་ཆ་དེ་མེད་པར། སེམས་ལ་ཕྱོགས་ལྷུང་གིས་ཁེངས་ཏེ། གསར་གཏོད་ཀྱི་རྣམ་པར་གཞར་ཡང་མི་འཇུག་པ་མ་ཟད། གསར་བྱུང་མཐའ་དག་ཁོ་ཚོའི་རང་ཉིད་ཀྱི་རྙིང་རུལ་དང་མཁྲེགས་རེངས་ཀྱི་རྣམ་པ་དེར་བསྟུན་ཅི་ཐུབ་དང་། སྦྱོར་ཅི་ཐུབ་བྱས་ཚེ། དེ་འདྲའི་སྟོང་ཕྲག་མང་པའི་རྗེས་འཇུག་གིས་ཅི་བྱ། གལ་ཏེ། ང་རང་གིས་བཤད་པ་རྣམས་རྣ་བར་མི་སྙན་པར་རྩུབ་ཤུགས་ཆེ་ཚེ། ཚང་མ་གོ་ནོར་མ་ཐེབས་རོགས། དེ་ནི་རང་ལ་བྱམས་དང་བརྩེ་བ་མེད་པའི་རྒྱུ་མཚན་ནི་མིན། གལ་ཏེ། ཁྱོད་ཚོ་བཤགས་བཅོས་སྨན་ཁང་ཞིག་ཏུ་བཤགས་བཅོས་བྱེད་དུ་སོང་བའི་དབང་དུ་བཏང་བ་ཡིན་ན། དེ་ཡིས་ཁྱོད་རང་ལ་སྡུག་བསྔལ་དང་ཟུག་གཟེར་བསློངས་ན་ཡང་། སྨན་པ་ལ་བྱམས་དང་བརྩེ་བ་མི་འདུག་ཅེས་སུ་ལབ་ཐུབ། གནས་ལུགས་དེ་དང་གཅིག་མཚུངས་ཀྱིས། གལ་ཏེ། ང་རང་གི་སྐད་ཆ་ལསྙན་པོ་མེད་ན། དེ་ནི་ང་རང་ལ་བྱམས་དང་བརྩེ་བ་མེད་པའི་རྒྱུ་མཚན་ཞིག་གཏན་ནས་མིན།
ང་རང་གིས་སྔོན་ལ་བཤད་པ་ལྟར། ང་རང་ལ་དམིགས་ཡུལ་གཅིག་ཁོ་ན་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་རྒྱུ་དེ་ཡིན་ལ། མི་རྣམས་རང་དབང་གི་གནས་སུ་ཕྱོགས་སྟོན་བྱེད་པ་དེ་ཡིན། མི་རྣམས་ལ་རོགས་རམ་བྱས་ཏེ། ཁོ་ཚོ་ཚད་འཛིན་མཐའ་དག་ལས་ཐར་བར་བྱེད་པ་དང་། ཐིག་ཤིང་ཡོད་ཚད་གཏོར་བར་བྱེད་པ་དེ་ཡིན། དེ་ལྟར་བྱས་པས། མི་ཡི་ནང་སེམས་ལ་བདེ་བ་སླེབས་ཡོང་། དེ་ལྟར་བྱས་པས། ཚོད་འཛིན་དང་སྟངས་འཛིན་ཅི་ཡང་མེད་པར་རང་ཉིད་རང་གི་རྟོགས་པར་བྱེད་ཐུབ། རྒྱུ་མཚན་ནི། ང་རང་རང་དབང་དང་ལྡན་པ་ཡིན། ཚོད་འཛིན་དང་བྲལ་བ་ཡིན། ཆ་ཚང་བ་ཡིན་ལ་ཆ་ཤས་ཅན་ནི་མ་ཡིན་ཞིང་། ལྟོས་བཅོས་པ་ཞིག་ཀྱང་མིན་ནོ། གང་ལྟར། བདེན་པ་ནི་རྟག་ཅིང་བརྟན་པའོ། ངས་བསམ་པར་ཁོ་ཚོས་ང་ལ་རྒྱུས་ལོན་བྱས་ཏེ། རང་དབང་འཐོབ་ན་འདོད་ཀྱི་ཡོད་པ་ལས། ཁོ་ཚོ་ང་རང་གི་རྗེས་སུ་འབྲངས་བར་བྱེད་ན་མི་བསམ་ཞིང་། ཁོ་ཚོས་ང་ལས་གཟེབ་དྲ་ཞིག་བསྐྲུན་ཏེ། དེ་ཆོས་ལུགས་དང་ཆོས་ཚོགས་གང་རུང་ཞིག་ཏུ་འགྱུར་ན་མི་འདོད། འདོད་པ་དེ་ནི་ཁོ་ཚོ་ཞེད་སྣང་མཐའ་དག་ལས་ཐར་ན་སྙམ་པ་དེ་ཡིན། དེ་ཡང་། ཆོས་ལུགས་ཀྱི་ཞེད་སྣང་དང་། སྐྱབས་གནས་ཀྱི་ཞེད་སྣང་། ནང་བསམ་བློའི་སྟེང་གི་ཞེད་སྣང་། བརྩེ་བ་ཡི་ཞེད་སྣང་། འཆི་བ་ཡི་ཞེད་སྣང་། འཚོ་བ་ཡི་ཞེད་སྣང་བཅས་ཡིན། སྒྱུ་རྩལ་པ་ཞིག་ལ་ཆ་མཚོན་ན། ཁོས་ནི་རི་མོ་འབྲི་བཞིན་ཡོད། རྒྱུ་མཚན་རི་མོ་འབྲི་བའི་ཁྲོད་ན་ཁོང་ལ་དགའ་བ་དང་སྤྲོ་བ་ཞིག་ཡོད་པས་རེད། རྒྱུ་མཚན། དེ་ནི་ཁོའི་རང་ཉིད་ཀྱི་བསམ་བློའི་མཚོན་བྱེད་རེད། ཁོའི་རང་ཉིད་ཀྱི་གཟི་བརྗིད། ཁོིའི་རང་ཉིད་ཀྱི་བདེ་སྐྱིད་རེད། དེ་དེ་བཞིན། ང་རང་གིས་དེ་ལྟར་བྱེད་དོན་ཡང་། རྣམ་པ་གཞན་ཞིག་ཏུ་འགྱུར་བར་བསམ་པའི་རྒྱུ་མཚན་ནི་ཁྱོན་ནས་མིན་ནོ།
ཁྱོད་ཚོ་དབང་གྲགས་དང་དབང་གྲགས་ཀྱི་ཁོར་ཡུག་ལ་གོམས་ལོབས་སུ་སོང་ནས་འདུག ཁྱོད་ཚོས་བསམ་པར། དེ་ཡིས་ཁྱོ་རང་ནང་བསམ་བློ་ཡི་ཐད་ལ་ཁྲིད་སྟོན་བྱེད་པར་འདོད་ཀྱི་ཡོད། ཡང་ན། ཁྱོད་ཚོས་དེ་ལྟར་བསམ་བཞིན་ཡོད་ལ། དེ་ལྟར་རེ་བ་ཡང་བྱེད་ཀྱི་ཡོད། ད་དུང་། མི་གཞན་ཞིག་གི་ངོ་མཚར་ཞིང་ཁྱད་དུ་འཕགས་པའི་ནུས་པ་ཞིག་གིས་རང་ཉིད་བདེ་བ་དང་རང་དབང་གི་ཞིང་ཁམས་དེ་ལ་སྐྱེལ་ན་བསམ་བཞིན་ཡོད། དེ་བས། ཁྱོད་ཀྱིས་རང་ཉིད་ཀྱི་མི་ཚེ་ཡི་ལྟ་ཚུལ་དང་ལངས་ཕྱོགས་གང་ཚང་དབང་ཤུགས་དང་གྲགས་པ་ཁོ་ན་ལ་གཞི་བཅོལ་བྱས་ནས་འདུག ད་ནས་རྩིས་ཏེ། ལོ་ངོ་གསུམ་གྱི་རིང་ལ་ཁྱོད་ཚོས་ང་ཡི་སྐད་ཆ་ལ་ཉན་ནས་ཡོང་བ་རེད། ཡིན་ན་ཡང་། ཏོག་ཙམ་ཞིག་མ་གཏོགས་འགྱུར་བ་ཅི་ཡང་བྱུང་མི་འདུག ད་ནི་ང་རང་གིས་ཅི་ཞིག་བཤད་པ་ཐམས་ཅད་ལ་བརྟག་དཔྱད་གྱིས། དོགས་སློང་བྱོས། དེ་ལྟར་བྱས་ན། ཁྱོད་ཚོས་ཕལ་ཆེར་རྩ་བའི་སྒོ་ནས་ང་རང་གིས་ཅི་ཞིག་བཤད་ཀྱི་ཡོད་པ་དེ་རྟོགས་ངེས། གལ་ཏེ། ནང་སེམས་ལ་མཛུབ་སྟོན་བྱེད་ཆེད་དུ། ཁྱོད་ཀྱིས་དབང་གྲགས་གང་ཞིག་ལ་དོན་གཉེར་བྱས་པ་ཡིན་ན། ཁྱོད་ཀྱིས་རང་བཞིན་གྱིས་དབང་གྲགས་ཀྱི་མཐའ་ལ་ཚོགས་པའམ་སྒྲིག་འཛུགས་ཤིག་བསྐྲུན་ཡོང་། ཁྱོད་ཀྱིས་བསམ་པར། ཚོགས་པ་དེ་ཡིས་དབང་གྲགས་དེ་ལ་འགབ་སྲུང་བྱས་ཏེ། ནང་བསམ་བློའི་སྟེང་ལ་ཁྲིད་སྟོན་བྱེད་པར་སྙམ་བཞིན་ཡོད། ཡིན་ན་ཡང། ཁྱོད་རང་གཟེབ་དྲའི་ནང་ལ་ཚུད་ནས་ཡོད་པ་རེད།
སྐད་ཆ་དྲང་མོར་བཤད་ན། ཁྱོད་ཀྱིས་ཁོང་ཁྲོ་དང་གདུག་རྩུབ་ཀྱི་རྣམ་པ་གང་ཡང་མེད་པ་མ་ཟད། ང་རང་ཉིད་ཀྱི་དམིགས་འདུན་གང་ཞིག་ལ་དུངས་ཞེན་ཡང་ཅི་ཡང་མེད་པའི་སྒོ་ནས། ང་རང་གིས་དེ་ལྟར་སྒྲུབ་བཞིན་ཡོད་པ་དེ་སེམས་ལ་འཇོག་རོགས་གྱིས་ཞུ་བ་ཡིན། རྒྱུ་མཚན་ནི་ཁྱོད་ཀྱིས་ང་རང་གིས་ཅི་ཞིག་བཤད་པ་དག་ལ་གོ་བ་ཞིག་རག་ན་བསམ་བཞིན་ཡོད། དེ་ནི་ཁྱོད་རང་འདིར་ཡོང་བའི་དགོས་པ་རྒྱུ་མཚན་དེ་ཡང་རེད། གལ་ཏེ། ང་རང་གིས་ངའི་ལངས་ཕྱོགས་འདི་གསལ་བཤད་ཐག་ཆོད་པོ་ཞིག་དང་གསལ་བོ་ཞིག་མ་རྒྱབ་ཚེ། དུས་ཚོད་འཕྲོ་བརླག་ཡིན་རྒྱུ་རེད།
ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་ཡི་ཆེད་དང་། ཡོང་འགྱུར་འཛམ་བུ་གླིང་གི་སློབ་དཔོན་དེ་ཡི་ཕྱིར་དུ། གྲ་སྒྲིག་དང་སྟ་གོན་གང་མང་བྱས་ནས་ཡོང་། ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་རྩ་འཛུགས་བྱས་ཏེ། མི་ཞིག་བཙལ་ནས། ཁོས་ཁྱོད་ཚོའི་སེམས་ལ་བདེ་བ་གསར་བ་ཞིག་སྦྱིན་པ་དང་། ཁྱོད་ཀྱི་མི་ཚེ་ལ་འགྱུར་བ་གཏོང་བ། ཁྱོད་ལ་གོ་རྟོགས་གསར་བ་ཞིག་སྟོབ་པ། དེ་ནས། ཁྱོད་ཚོའི་འཚོ་བ་ཡང་ཡར་རྒྱས་སུ་སོང་ཏེ། གནས་བབ་གསར་བ་ཞིག་སྩོལ་བ། སྙིང་སྟོབས་དང་རང་དབང་ཡང་སྦྱིན་པར་རེ་བ་བྱས། ཡིན་ན་ཡང་། ད་ལྟ་ཅི་ཞིག་བྱུང་ཡོད་མེད་ལ་གཅིག་ལྟོས་དང་། རྒྱུ་མཚན་རྣལ་མ་དང་ལྡན་པའི་སྒོ་ནས་དད་འདུན་གང་ཞིག་གིས་ཁྱོད་རང་གཞན་དང་མི་འདྲ་བ་ཞིག་བཟོ་བཞིན་ཡོད་མེད་ལ་བསམ་གཞིགས་དང་རྒྱུས་ལོན། འཚོལ་ཞིབ་བྱོས། མ་འདྲ་བ་བཟོས་ཡོད་པ་དེ་ཡང་། ཚོགས་པ་གང་ནས་ཡིན་པ་ལྟ་བུའི་བྲང་ལ་འདོགས་རྒྱུའི་མཚོན་རྟགས་དེ་འདྲའི་ཕྱི་ཚུལ་ཙམ་གྱི་མི་འདྲ་བ་དེ་ཡང་མིན་ནོ། དེ་ལྟ་བུའི་མི་འདྲ་བ་ནི་ཇི་འདྲའི་ཙག་ཙིག་ཅིག་དང་། ཇི་འདྲའི་མདོ་རྩ་བྲལ་བ་ཞིག་རེད་ཨང་།
དེ་འདྲའི་དད་འདུན་གྱིས་ཇི་ལྟར་མི་ཚེའི་ནང་གི་དོ་གལ་མི་ཆེ་བའི་བྱ་དངོས་རྣམས་ཕྱག་མས་ཕྱག་ཕྱག་ལྟར་མེད་པར་བཟོ་ཐུབ་བམ། འདི་ནི་ཐག་གཅོད་ཀྱི་ཚད་གཞི་ཁོ་ན་སྟེ། ཁྱོད་ཚོ་ཕྱོགས་གང་གི་ཐད་ནས་སྔར་ལས་རང་དབང་དང་གཟི་བརྗིད་ལྡན་པར་གྱུར་འདུག་གམ། ཆོ་མེད་མདོ་མེད་དང་དོ་གལ་བྲལ་བའི་དོན་དག་གཞི་ལ་བཞག་སྟེ། རྩ་འཛུགས་བྱས་པའི་ཚོགས་པ་ལ་སྔར་ལས་ཞེད་སྣང་གི་བློ་ཞིག་མེད་དམ། དེ་བཞིན། སྐར་ཆེན་ཚོགས་པའི་ཚོགས་མི་རྣམས་ཀྱང་ཕྱོགས་གང་གང་གི་ཐད་ནས་ཐུན་མོང་མ་ཡིན་པ་ཞིག་ཏུ་གྱུར་འདུག་གམ། ང་རང་གིས་བཤད་ཟིན་པ་ལྟར། ཁྱོད་ཚོས་ལོ་བཅོ་བརྒྱད་ཀྱི་རིང་ལ་ང་རང་གི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ཡོད་པ་རེད། ང་རང་གིས་ཁྱོད་ཚོས་ང་ནི་འཛམ་བུ་གླིང་གི་སློབ་དཔོན་ཡིན་མིན་དེར་ཡིད་ཆེས་ཡོད་མེད་ལ་དོ་སྣང་མི་བྱེད། དེ་ནི་གལ་ཆེན་པོ་ཞིག་མ་རེད། ཁྱོད་རང་ཚོ་སྐར་ཆེན་ཚོགས་པ་འདིར་ཞུགས་པ་ནས་བཟུང་། ཀིར་ཤུ་ན་མུར་ཏེ་ནི་འཛམ་བུ་གླིང་གི་སློབ་དཔོན་ཡིན་པའི་ཐད་ལ། ཆ་ཤས་དང་ཧྲིལ་བོའི་སྒོ་ནས། གདུང་སེམས་མཉམ་བསྐྱེད་དང་ཁོས་ལེན་ངོས་ལེན། ད་དུང་ནུས་ཤུགས་ཀྱང་མང་པོ་བཏོན་ཡོད། ཧྲིལ་བོ་ཅན་ལ་མཚོན་ན། ཁོ་ཚོ་ནི་འཚོལ་ཞིབ་བྱེད་མཁན་དངོས་ནས་དེ་ཡིན་པ་དང་། ཆ་ཤས་ཅན་རྣམས་ལ་ཆ་མཚོན་ན། ཁོ་ཚོའི་རང་ཉིད་ཀྱི་ཆ་མ་ཚང་བའི་བདེན་པ་དེ་ལ་འདོད་བློ་ཚིམ་པའི་ཆེད་དུ་རེད།
ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་ཚོགས་པ་འདི་ཡི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ནས་སླེབས་ཡོང་བ་རེད། དེ་ནས། ཁྱོད་ཚོས་བསམ་བློ་ཞིག་ཐོངས་དང་། གོ་རིམ་དེ་དག་གི་ཁྲོད་ནས། ལས་ཀ་དེ་ལྟར་བྱས་པའི་ངང་ནས། ཁྱོད་ཀྱི་གོ་རྟོགས་དང་བསམ་བློ་ལ་དཀའ་ངལ་མང་པོ་ཞིག་བྱུང་ཡོང་བ་དང་། དེ་བཞིན་རྙོག་ཟིང་དང་ཆོ་མེད་མདོ་མེད་ཀྱི་དོན་དག་ཙག་ཙིག་མང་པོ་ཞིག་ཀྱང་སླེབས་ཡོང་ཡོད། ཁྱོད་ཀྱི་ཕྱོགས་ལྷུང་གི་བསམ་བློ་དང་། ཞེད་སྣང་། དབང་ཆ། དགོན་པ་གསར་རྙིང་བཅས་འདི་དག་ཐམས་ཅད་ནི་ཁྱོད་ཀྱི་ཤེས་རྟོགས་ཀྱི་བསམ་བློ་དེ་ཡི་བཀག་རྡོ་ལྟ་བུ་ཡིན་པ་ང་རང་གིས་བཤད་ཡོད། དེ་ལས་ལྷག་གི་ང་རང་གིས་གསལ་བོ་གསལ་རྐྱང་ཞིག་བཟོ་ཐུབ་ཀྱི་མི་འདུག དེ་བཞིན། ཁྱོད་ཀྱིས་མགོ་ལྕོག་ལྡེམ་ལྡེམ་གྱི་སྒོ་ནས་ང་ལ་མོས་མཐུན་དང་རྒྱབ་སྐྱོར་དགོས་པའི་འདོད་པ་ཡང་མེད་ལ། ཁྱོད་རང་ང་ཡི་རྗེས་སུ་འབྲངས་དགོས་པའི་རེ་བ་ཡང་མེད། གང་ལྟར། ང་རང་གིས་ཁྱོད་ཀྱིས་ངས་ཅི་ཞིག་བཤད་ཀྱི་ཡོད་མེད་དེ་ལ་གོ་བ་ཞིག་རག་ན་འདོད་པ་དེ་ཡིན།
གོ་བ་དེ་ལྟར་ངེས་རྒྱུ་དེ་ཡང་ཧ་ཅང་གི་དགོས་ངེས་ཤིག་ཡིན། རྒྱུ་མཚན་ནི་ཁྱོད་ཀྱི་དད་འདུན་གང་ཞིག་གིས་ཁྱོད་ཀྱི་སེམས་རྒྱུད་ལ་འགྱུར་བ་གང་ཡང་བཏང་མེད། དེ་ཡང་། གཙོ་བོ་ཁྱོད་ཀྱིས་དོན་དག་རྣམས་ཇི་ལྟར་ཡིན་པའི་དངོས་ཡོད་དེ་ངོས་ལེན་དང་། དེ་ལ་གདོང་གཏོད་ཐུབ་ཀྱི་མེད་པས་ཡིན། དེ་ནས། ཁྱོད་ཀྱིས་རང་ཉིད་ལ་སྔར་ཡོད་ཀྱི་ལྷའམ་དཀོན་ཅོག་རྙིང་པ་དེ་ལས། ལྷའམ་དཀོན་ཅོག་གསར་པ་ཞིག་དགོས་ན་འདོད་པ་དང་། དེ་བཞིན། ཆོས་ལུགས་དང་རྣམ་པ་ཡང་སྔར་ཡོད་ཀྱི་རྙིང་པ་གང་ཞིག་ལས། གསར་པ་ཞིག་ཡོད་ན་བསམ་བཞིན་ཡོད། མདོར་ན། དེ་དག་ཚང་མ་རིན་ཐང་དང་དོན་སྙིང་གིས་སྟོང་བ་རྐྱང་རྐྱང་ཡིན་པ་མ་ཟད། དེ་དག་ནི་ཚད་བཀག་དང་གཞན་རྟེན་གྱི་ལས་འབའ་ཞིག་གོ གང་ལྟར། ཁྱོད་ཚོའི་ནང་བསམ་བློའི་ཐད་ལ། རྟོག་པའམ་བག་ཆགས་རྙིང་བ་ཞིག་གི་ཚབ་ལ་རྟོག་པའམ་བག་ཆགས་གསར་པ་ཞིག་འདྲེན་པ་དང་། དེ་བཞིན། དད་པ་ཡང་རྙིང་པ་ཞིག་ཚབ་ལ་དད་པ་གསར་པ་ཞིག་དང་ལེན་དང་དེ་ལ་རེ་སྨོན་ཞུ་བཞིན་འདུག
ཁྱོད་ཚོ་ཚང་མས་རང་ཉིད་ཀྱི་ནང་སེམས་ཀྱི་འཇིག་རྟེན་དེ་གཞན་ཞིག་ལ་རྟེན་ནས་འདུག རང་ཉིད་ཀྱི་བདེ་སྐྱིད་ཀྱང་གཞན་ཞིག་ལ་བརྟེན་ནས་འདུག རང་ཉིད་ཀྱི་ནང་སེམས་ཀྱི་སད་རྟོགས་དེ་ཡང་གཞན་ཞིག་ལ་བརྟེན་ནས་འདུག དེ་ནས། ཁྱོད་ཀྱིས་ལོ་ངོ་བཅོ་བརྒྱད་ཀྱི་རིང་ལ་ང་ཡི་ཆེད་དུ་གྲ་སྒྲིག་སྣ་ཚོགས་ཤིག་བྱས་ཡོད་ཀྱང་། ང་རང་གིས་ཁྱོད་ཚོ་ལ་དེ་དག་ནི་དགོས་ངེས་ཅན་ཞིག་མ་ཡིན་པ་དང་། དེ་དག་ལོགས་སུ་དོར་ཏེ། རང་བློ་ཡི་སད་རྟོགས་དང་། དྲི་མས་མ་བསྒོས་པ། གཟི་ཤུགས་ལྡན་པ། རང་རྒྱུད་གཙང་ཞིང་དྲང་བོར་གནས་པའི་ཆེད་དུ། རྟག་པར་རང་སེམས་ལ་ལྟ་རྟོག་བྱོས་ཞེས་བཤད་དུས། ཁྱོད་ཚོ་སུ་གཅིག་གིས་ཀྱང་དེ་ལྟར་སྒྲུབ་འདོད་བྱེད་ཀྱི་མེད། གལ་ཏེ་ཡོད་པའི་དབང་དུ་བཏང་ན་ཡང་། ཧ་ཅང་ཧ་ཅང་གི་རེ་ཟུང་ཞིག་མ་གཏོགས་མི་འདུག་ཨང་། དེར་བརྟེན། ཚོགས་པའམ་སྒྲིག་འཛུགས་ཤིག་ཡོད་དགོས་པའི་རྒྱུ་མཚན་ཅི་ཞིག་ཡིན་ནམ།
ནོར་འཁྲུལ་དང་ཚུལ་འཆོས་ཅན་གྱི་མི་རྣམས་ནི་རྒྱུ་མཚན་ཅི་ཕྱིར་བདེན་པའི་སྦྲུལ་གཟུགས་ཀྱི་ང་རང་གི་རྗེས་སུ་འབྲངས་བཞིན་ཡོད་དམ། ང་རང་གིས་བྱམས་བརྩེ་དང་བྲལ་ཞིང་རྩིང་ལ་རྩུབ་པའི་སྐད་ཆ་ཞིག་བཤད་ཀྱི་མེད་པ་དེ་ཡང་ཤེས་པར་གྱིས་ཤིག ཡིན་ན་ཡང་། ཁྱོད་ཀྱིས་ཆོས་དངོས་རྣམས་ཇི་ལྟར་ཡིན་པའི་དངོས་ཡོད་རང་བཞིན་དེ་ངོས་ལེན་དང་། དེ་ལ་གདོང་གཏོད་དུས། ང་ཚོ་གཞི་ནས་གནས་རིམ་ཞིག་ཏུ་བསླེབས་ཚར་ཡོད། ང་རང་གིས་ན་ནིང་བཤད་པ་ལྟར། ང་རང་ནི་གཞན་གང་ཞིག་ལ་ཡང་མཐུན་སྒྲིག་བྱེད་ན་མི་སྙམ། སྐབས་དེར། མི་རེ་ཟུང་ཞིག་གིས་མ་གཏོགས་ངའི་སྐད་ཆ་ལ་ཉན་མ་སོང་། གང་ལྟར་ཀྱང་། ད་ལོ་ང་རང་གིས་དོན་དག་དེ་གསལ་བོ་གསལ་རྐྱང་ཞིག་བཟོས་པ་ཡིན། དེ་ནས། ང་རང་གི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱེད་མཁན་གྱི་འཛམ་བུ་གླིང་དང་ཚོགས་པ་འདིའི་མི་ག་ཚོད་ཅིག་ཡོད་མེད་དེ་བགྲང་གི་མི་ལང་ན་ཡང་། ད་ལྟ་ཁོ་ཚོས་ཡོངས་སུ་རྫོགས་པ་དང་ཆ་རྐྱེན་ཅི་ཡང་མེད་པའི་སྒོ་ནས། ང་ཡི་ཅི་ཞིག་བཤད་པ་དེ་ལ་ཉན་འདོད་བྱེད་ཀྱི་མི་འདུག
ང་རང་གིས་སྔོན་ལ་བཤད་མྱོང་བ་ལྟར། ང་རང་གི་དམིགས་ཡུལ་ནི་མི་རྣམས་ཆ་རྐྱེན་ཅི་ཡང་མེད་པར་རང་དབང་འཐོབ་པར་བྱེད་པ་དེ་ཡིན། རང་ཉིད་ལ་དྲི་མས་མ་བསྒོས་པ་དེ་ནི་སེམས་ཀྱི་དེ་ཁོ་ན་ཉིད་དེ་ཡིན། དེ་ནི་ནམ་ཡང་འགྱུར་བ་མེད་པའི་རྟག་ཅིང་བརྟན་པ་ཞིག་ཡིན་པ་མ་ཟད། བརྩེ་ཞེན་དང་རིགས་ཤེས་བར་གྱི་མཐུན་གནས་ཞིག་ཀྱང་ཡིན། དེ་ནི་ད་གཟོད་ཚུགས་ཐུབ་དང་རྐྱེན་མེད་ཀྱི་བདེན་པ་དེ་ཡང་ཡིན། བདེན་པ་དེ་ནི་ཚེ་སྲོག་གི་རང་བཞིན་དེ་ཡིན། དེ་ཡིན་པ་སོང་ཙང་། ང་རང་གིས་མི་རྣམས་རང་དབང་འཐོབ་པར་བྱེད་ན་འདོད། དེ་ཡང་། དྭངས་ཤིང་གསལ་བའི་ནམ་མཁའ་ཡི་བྱ་ཞིག་དང་འདྲ་བར་བདེ་ཞིང་སྐྱིད་ན་སྙམ་པ་མ་ཟད། དེ་ལྟ་བུའི་རང་དབང་གི་ཁྲོད་ནས་ཚོད་འཛིན་དང་བཀག་སྡོམ་ཅི་ཡང་མེད་པར་རང་སྐྱ་འཕར་བའི་སྒོ་ནས་བདེ་ཞིང་སྐྱིད་ན་ཡང་འདོད།
ང་རང་གི་ཆེད་དུ་ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱས་ནས་ཡོང་བ་རེད། ད་ནི་ཁྱོད་ཚོ་དོན་དག་དེ་དག་ལས་ཐར་བར་བྱེད་དགོས་པ་མ་ཟད། རང་ཉིད་ཀྱི་གནད་དོན་དང་སྡོམ་གཅུན་ལས་ཀྱང་ཐར་བར་བྱེད་དགོས། རྒྱུ་མཚན་མ་ཁ་བོ་འདིའི་ཆེད་དུ་ནང་སེམས་ཀྱི་དད་འདུན་ཞིག་ལ་གཞི་བཅོལ་བྱས་ཏེ། ཚོགས་པ་སྒྲིག་འཛུགས་ཤིག་འཛུགས་བསྐྲུན་བྱེད་མི་རུང་དེ་ཡིན། ཆོ་མེད་དོན་མེད་ཀྱི་དོན་དག་ཙག་ཙིག་རྣམས་ལོགས་སུ་བསྐྱུར་མཁན་དང་། དཀའ་སྤྱད་འབད་རྩོལ་བྱེད་མཁན། བསམ་བློར་གོ་རྟོགས་ལྡན་མཁན་གྱི་འཛམ་བུ་གླིང་གི་མི་ལྔའམ་བཅུ་སྐོར་ཞིག་ལ་ཚོགས་པ་སྒྲིག་འཛུགས་ཤིག་དགོས་དོན་ཡོད་དམ། དེ་ནས། དབུལ་ཕོངས་ཉམས་ཐག་གི་མི་རྣམས་ལ་ཆ་བཞག་པ་ཡིན་ན། ཚོགས་པ་སྒྲིག་འཛུགས་ཤིག་གིས་ཁོ་ཚོར་བདེན་པ་འཚོལ་བར་རོགས་ཕན་གང་ཡང་བྱེད་མི་ཐུབ། རྒྱུ་མཚན། བདེན་པ་ནི་མི་རེ་རེ་ཡི་ནང་སེམས་ན་ཡོད་པ་ཞིག་ཡིན། དེ་ནི་ཐག་རིང་པོ་ན་ཡང་མེད་ལ། ཐག་ཉེ་བོ་ན་ཡང་མེད། དེ་ནི་ནམ་ཡང་རྟག་ཅིང་བརྟན་པོར་དེ་ན་གནས་པ་ཞིག་ཡིན།
ཚོགས་པ་སྒྲིག་འཛུགས་ཤིག་གིས་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཕྱི་ཡི་མི་གཞན་སུ་ཞིག་གིས་ཀྱང་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཚོགས་པ་ཅན་གྱི་ཕྱག་མཆོད་པ་བྱེད་པ་དང་། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པས་ཀྱང་ཁྱོད་ལ་རང་དབང་འཐོབ་པར་བྱེད་མི་ཐུབ། དེ་བཞིན་དུ་ཁྱོད་རང་ཚོགས་པ་ཞིག་གི་ནང་དུ་འཛུལ་ཞུགས་བྱེད་པ་དང་། དེ་ནས་ལས་ཀ་ཞིག་ལ་ཤི་འཐེན་རོ་འཐེན་བྱས་པས་ཀྱང་། ཁྱོད་ལ་རང་དབང་འཐོབ་མི་སྲིད། ཁྱོད་ཀྱིས་གློག་ཀླད་བེད་སྤྱོད་བྱས་ཏེ། ཡི་གེ་འབྲི་སྲིད་མོད། ཡིན་ན་ཡང་། དེ་ཁྱོད་ཀྱི་དུར་ཤིང་གི་སྟེང་དུ་ཕེབས་ཏེ་ཕྱག་མཆོད་བྱེད་མི་ཐུབ། ཡིན་ན་ཡང་། ཚོགས་པའམ་སྒྲིག་འཛུགས་ནི་ཁྱོད་ཀྱིས་རྩ་ཆེན་གལ་ཆེན་ཞིག་ལ་བརྩིས་དུས། དེ་དག་ནི་ཁྱོད་ཀྱིས་ཅི་ཞིག་སྒྲུབ་བཞིན་ཡོད་པ་དེ་དག་རེད། ཚོགས་པ་འདི་ན་ཚོགས་མི་ག་ཚོད་ཡོད་དམ་ཞེས་པ་འདི་ནི་གསར་འགོད་པ་རྣམས་ཀྱིས་ང་ལ་འདྲི་བའི་དྲི་བ་ཐོག་མ་དེ་རེད། དེ་མ་ཟད། ཁོ་ཚོས་ཁྱོད་ལ་རྗེས་འབྲངས་པ་ག་ཚོད་ཅིག་ཡོད། ཁ་གྲངས་དེ་ཡིས་ང་ཚོས་ཁྱོད་ཀྱིས་སྐད་ཆ་རྣམས་བདེན་མིན་དེ་ཐག་གཅོད་བྱེད་ཐུབ། ཅེས་བཤད་ཡོང་། ང་རང་གིས་ཚོགས་པ་འདི་ན་ཚོགས་མི་ག་ཚོད་ཅིག་ཡོད་མེད་དེ་ཧ་གོ་མ་སོང་། ངས་དེ་སྐོར་ལ་དོ་སྣང་བྱེད་ཀྱི་མེད། ང་རང་གིས་བཤད་མྱོང་བ་ལྟར། མི་རྣམས་རང་དབང་འཐོབ་ན་འགྲིག་ཅིང་འཐུས་སོ།
ད་ལྟ་ཡིན་ན་ཡང་། ཁྱོད་ཚོས་འདི་ལྟར་བསམ་བཞིན་ཡོད། བདེ་སྐྱིད་ཀྱི་མཁར་རྫོང་གི་ལྡེ་མིག་ནི་མི་རེ་ཟུང་ཞིག་གི་ལག་ན་ཡོད་པར་འདོད་བཞིན་ཡོད། ཡིན་ན་ཡང་། དེ་ནི་མི་གཞན་སུ་ཞིག་གི་ལག་ན་ཡང་མེད་ཅིང་། མི་སུ་ལ་ཡང་ལྡེ་མིག་དེ་འཛིན་པའི་དབང་ཆ་མེད། དོན་གྱི་ལྡེ་མིག་དེ་ནི་ཁྱོད་རང་ཉིད་ལས་གཞན་སུ་ཡང་མིན་ནོ། དེ་བས། ཁྱོད་རང་ཉིད་ཀྱི་ཡར་རྒྱས་དང་རྣམ་པར་དག་པ། དྲི་མས་མ་གོས་པའི་ཆ་ཁོ་ན་དེ་ནི། རྟག་བརྟན་གྱི་མཁར་རྫོང་དེའོ། དེར་བརྟེན། ཁྱོད་ཀྱིས་སྣ་ཁ་འདྲ་མིན་གྱི་སྒྲོམ་གཞི་སྣ་ཚོགས་བཟོ་བ་དང་། ཕྱིའི་དངོས་པའི་རོགས་རམ་ཁོ་ན་འཚོལ་བ། དེ་བཞིན་རང་ཉིད་ཀྱི་ཕྱི་ཡི་སྤྲོ་སྣང་དང་ནང་གི་བདེ་བ། དེ་ནས། རང་ཉིད་ཀྱི་སྟོབས་ཤུགས་ལ་སོགས་མི་གཞན་ལ་བརྟེན་པར་བྱེད་པ་དེ་ནི་ཅི་འདྲ་ཆོ་མེད་མདོ་མེད་ཅིག་ཡིན་པ་དེ་ཤེས་ཡོང་། དོན་གྱི་དེ་དག་ནི་རང་ཉིད་ཀྱིས་རང་སེམས་ནས་འཚོལ་ཐུབ་པ་ཞིག་རེད།
ཁྱོད་ཚོ་ནི་རང་ཉིད་ཀྱི་ཡར་རྒྱས་ཀྱི་རྣམ་པ་དང་སེམས་ཁམས་ཀྱི་གནས་བབ་སོགས་ཇི་ལྟར་ཡིན་པ་དེ། མི་གཞན་ཞིག་ཡོང་ནས་ཁྱོད་ཚོ་ལ་འགྲེལ་བརྗོད་བྱེད་པར་གོམས་ལོབས་སུ་སོང་ནས་འདུག དེ་ནི་ཇི་འདྲའི་ཐབས་རྡུགས་ཤིག་རེད་ཨང་། རང་སེམས་མཛེས་དང་མི་མཛེས་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ། ཁྱོད་རང་རྣམ་པར་དག་པ་ཞིག་ཡིན་མིན་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ་བོ། ཡིན་ན་ཡང་། ཁྱོད་ཚོས་དོན་བྱ་འདི་དག་གི་ཐད་ལ་གཟབ་ནན་དང་དང་དོད་བྱེད་ཀྱི་མི་འདུག ཡིན་ན་ཡང་། མི་རེ་ཟུང་ཞིག་གིས་དངོས་ནས་མགོ་མེད་མཇུག་མེད་ཀྱི་རྟག་བརྟན་ཀྱི་ཆ་དེ་ཤེས་འདོད་བྱེད་ཀྱི་འདུག མི་དེ་ཚོ་ལ་མཚོན་ན། ཁོ་ཚོ་ལ་མཉམ་བསྐྱོད་བྱེད་པའི་ངར་སེམས་དང་སྟོབས་ཤུགས་ཡོད་པ་མ་ཟད། ཁོ་ཚོས་ཅུང་ཙག་དང་ཚུལ་འཆོས། ནག་ནོག་གི་དོན་དག་མཐའ་དག་གདོང་ལེན་དང་ཉེན་སེལ་བྱེད་ཐུབ་ཀྱི་རེད། དེ་ནས། ཁོ་ཚོ་མཉམ་རུབ་བྱས་པ་ཡིན་ན། ཁོ་ཚོ་ནི་སྟོབས་དང་ཤུགས་ཀྱིས་ཁེངས་པའི་མེ་ལྕེ་ཞིག་ཏུ་གྱུར་འགྲོ རྒྱུ་མཚན་ནི་ཁོ་ཚོའི་སེམས་ན་གོ་རྟོགས་དང་སད་རྟོགས་ལྡན་པས་ཡིན། དོན་གྱི་ང་ཚོས་འདི་ལྟ་བུའི་མི་ནི་གསོ་སྐྱོང་བྱེད་དགོས་ཀྱི་འདུག དེ་ནི་ང་རང་གི་དམིགས་ཡུལ་ཡང་ཡིན།
སེམས་ན་གོ་རྟོགས་ལྡན་ཚེ། ད་གཟོད་གཞི་ནས་ང་ཚོ་ལ་ངེས་པ་དོན་གྱི་མཛའ་འབྲེལ་ཡོད་ཀྱི་རེད། དེ་ལྟ་བུའི་མཛའ་འབྲེལ་དེ་ཡོད་ན། ཕན་ཚུན་གྱི་བར་ལ་དངོས་ནས་དྲང་ནས་མཉམ་ལས་ཞེས་པ་དེ་ཡོང་རྒྱུ་རེད། དེ་ཡང་། དེ་ནི་དབང་གྲགས་དང་སྐྱབས་གནས། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པ་ལ་སོགས་རྒྱུ་མཚན་དུ་བྱས་ཏེ་ཡོང་བ་ཞིག་ནི་མིན་ནོ། དེ་ནི་ཁྱོད་ཀྱི་སེམས་ལ་གོ་རྟོགས་དེ་ལྡན་ཚེ། རྟག་བརྟན་འགྱུར་མེད་ཀྱི་ཆ་དེ་ནས་འཚོ་ཐུབ་པའི་ནུས་དེ་ལྡན་ནོ། དེ་ནི་སྤྲོ་སྣང་ཡོད་དོ་ཅོག་དང་། བློས་བཏང་ཡོད་ཚད་ལས་ཀྱང་ཁྱད་དུ་འཕགས་ཀྱང་རླབས་པོ་ཆེ་ཞིག་རེད།
གོང་གི་བཤད་པ་ཐམས་ཅད་པོ་སྐར་ཆེན་ཚོགས་པ་འདི་འཐོར་དགོས་པའི་གནས་ལུགས་རྒྱུ་མཚན་དེ་ཡིན། དེ་ཡི་ཆེད་དུ་ང་རང་གིས་ལོ་གཉིས་ཀྱི་རིང་ལ་བསམ་བློ་བཞི་གསུམ་བཅུ་གཉིས་བཏང་ཏེ། གཞི་ནས་ཐག་གཅོད་འདི་བྱས་པ་ཞིག་ཡིན་པ་མ་གཏོགས། དེ་ནི་གློ་བུར་ཐོལ་རྒྱག་ཏུ་ཐག་གཅོད་བྱས་པ་ཞིག་གཏན་ནས་མིན་ལ། དེ་བཞིན་མི་གཞན་སུ་ཞིག་གིས་ཁ་བརྡ་སློབ་གསོ་དང་གོ་སྐོན་བློ་འགུགས་ཐེབས་ཏེ་ཐག་གཅོད་བྱས་པ་ཞིག་ཀྱང་རྩ་བ་ཉིད་ནས་མིན། ཏག་ཏག་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། ལོ་ངོ་གཉིས་ཀྱི་རིང་ལ་རྟག་པར་དོན་དག་འདིའི་ཐད་ལ་ཞིབ་ཚགས་པོ་དང་ཕུགས་རྒྱང་རིང་བའི་སྒོ་ནས་བསམ་བློ་བཏང་བ་ཞིག་ཡིན། དེ་ཡིན་པ་སོང་ཙང་། ད་ནི་ང་རང་གིས་སྐར་ཆེན་ཚོགས་པ་འདི་འཐོར་དགོས་པའི་ཐག་གཅོད་བྱས་པ་ཡིན། ཡིན་ན་ཡང་། ཁྱོད་ཚོས་སྒྲིག་འཛུགས་གཞན་པ་ཞིག་གསར་འཛུགས་བྱེད་པ་དང་། མི་གཞན་སུ་ལ་ཡང་སྐྱབས་འཇུག་རེ་སྨོན་བྱེད་ན་ཆོག ང་རང་གིས་དེ་ཡི་སྐོར་ལ་བྱུས་གཏོགས་མི་བྱེད་ཅིང་། དེ་བཞིན་གཟེབ་དྲ་གསར་པ་ཡང་བཟོ་ན་མི་འདོད་ལ། གཟེབ་དྲ་དེ་དག་ལ་རྒྱན་ཆ་གསར་པ་ཡང་འདོགས་ན་མི་འདོད། ང་རང་གིས་དོ་སྣང་དང་སེམས་ཚགས་བྱེད་ས་ཉག་ཅིག་ནི་མི་རྣམས་ཆ་རྐྱེན་ཅི་ཡང་མེད་པར་རྦད་དེ་རང་དབང་འཐོབ་པར་བྱེད་ན་འདོད་པ་དེ་ཡིན།
24/02/2014 ཉིན་རྫོགས་པར་བསྒྱུར།(ལོ་མ་རྒྱལ)
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
- At the Feet of the Master (༡༩༡༠): དགེ་བའི་བཤེས་གཉེན་གྱི་ཞབས་དྲུང་དུ།
- Freedom from the Known (༡༩༦༩): ཤེས་ཚར་བའི་རང་དབང་ནས།


c: text/html

text:
༈ ཀུན་མཁྱེན་དངོས་སློབ་པཎ་ཆེན་ལྷ་དབང་བློ་གྲོས་ནི། རབ་བྱུང་དགུ་པའི་ལྕགས་ཁྱི་༼༡༥༥༠༽ལོར་འཁྲུངས། གཙང་རྒྱལ་བྱེད་ཚལ་གྱི་སྔགས་གྲྭར་ཞུགས་ནས་གསང་སྔགས་བླ་མེད་ཀྱི་རྒྱུད་མཐའ་དག་ལ་སྦྱངས། ཁྱད་པར་དུས་ཀྱི་འཁོར་ལོ་ལ་འགྲན་ཟླ་མེད་པར་རྩི། སྒྲ་སྙན་ངག་སྐར་རྩིས་སོགས་རིག་གནས་པ་ཆེན་པོར་གྱུར། ཀུན་མཁྱེན་གྱི་ཞལ་སྔ་ནས་བསྙེན་པར་རྫོགས་ཤིང༌། དབང་རྒྱུད་བཤད་གདམས་པ་རྣམས་ཀྱང་ཀུན་མཁྱེན་རྒྱལ་བའི་དབང་པོ་ཉིད་ལས་རྫོགས། དགུང་གྲངས་སོ་ལྔ་ཤིང་སྤྲེལ་༼༡༥༨༤༽ལོར་རྒྱལ་བྱེད་ཚལ་གྱི་སྔགས་གྲྭའི་རྡོ་རྗེ་སློབ་དཔོན་དུ་བསྐོས། འདིའི་ཐོག་ལ་དགེ་འདུན་བརྒྱ་བཞི་བཅུ་ལྷག་རྟག་པར་འདུ། དགུང་གྲངས་སོ་བདུན་པ་མེ་ཁྱི་༼༡༥༨༦༽ལོར་གདན་དུས་རྩིས་གཞུང་ཆེན་མོ་བརྩམས། ཀུན་མཁྱེན་ཞབས་ཀྱི་གསུང་གི་གསང་བ་ལས་བྱུང་བའི་དུས་འཁོར། བདེ་མཆོག །དགྱེས་རྡོར། གསང་འདུས་སོགས་དཀྱིལ་ཆོག་མང་དུ་བཙུགས། དཔལ་འཁོར་ལོ་སྡོམ་པའི་བློས་བསླངས་བཞེངས། རྒྱལ་བའི་དབང་པོའི་སྐུ་མཆོད་ཆེན་མོའི་དུས་དང་བསྟུན་ནས་དཀྱིལ་འཁོར་དེ་དག་ཞལ་དབྱེ་བ་དང་སྒྲུབ་ཅིང་མཆོད་པའི་སྲོལ་གཏོད། ཕྱིས་ཞབས་དྲུང་ངག་དབང་རྣམ་རྒྱལ་གྱི་ཡོངས་འཛིན་དང་བསྙེན་རྫོགས་ཀྱི་མཁན་པོ་མཛད། ལྷོ་ཡུལ་དུ་སྤྱན་དྲངས་ཏེ་ལྕགས་རིའི་གདན་སར་དགེ་འདུན་གྱི་སྡེ་བཙུགས་ཤིང༌། དཔལ་ལྡན་འབྲུག་པའི་བསྟན་པ་རྒྱས་པའི་བདག་རྐྱེན་བླ་ན་མེད་པ་གནང་བའི་མཐར། གནས་དེ་ཉིད་དུ་དགུང་ལོ་གྱ་བཞི་པ་ཆུ་བྱ་༼༡༦༣༣༽ལོར་གཤེགས་སོ། །
པཎ་ཆེན་ལྷ་དབང་བློ་གྲོས་ཀྱི་རྣམ་ཐར།
- ཅོག་གྲྭ་དང་པོ་རིན་ཆེན་དཔལ་བཟང་གི་རྣམ་ཐར།
- ལོ་ཆེན་སངས་རྒྱས་དཔལ་བཟང་གི་རྣམ་ཐར།་

robotstxt: allowed

filter: keep


text:
ཉེ་ཆར་སྐུ་ཞབས་ཇོ་ལེབ་ཆོས་འཕེལ་ལགས་ཀྱིས་ཧིན་ཡིག་ལས་བསྒྱུར་པའི«རཱ་ཧུལ་མཉམ་དུ་བོད་བསྐྱོད་ཟིན་ཐོ»ཞེས་པའི་དེབ་འདི་པར་སྐྲུན་བྱས་པའི་གཏམ་བཟང་ཐོས་མ་ཐག དེབ་འདི་ཀློག་འདོད་ཀྱིས་ཚོར་བ་ཞིག་མེ་བཞིན་འབར་བྱུང་། དེབ་འདི་ནི་མཁས་དབང་དགེ་ཆོས་ལགས་དང་དངོས་སུ་འབྲེལ་འདྲིས་བྱུང་བའི་མི་ཞིག་གིས་བྲིས་པ་རེད་ལ། ཕལ་ཆེར་དགེ་ཆོས་སྐོར་གྱི་དཔྱད་གཞིའི་ཡིག་ཆ་གསར་ཤོས་དེ་དེབ་འདི་མིན་ནམ་སྙམ་སྟེ་རག་ཐབས་བྱས་པ་ཡིན།
དེབ་འདིའི་ནང་ཐོག་མར་པཎ་ཆེན་རཱ་ཧུལ་ལགས་དང་སྐུ་ཞབས་ཕེ་ནེ་མུ་ཁར་ཇི་ལགས་གཉིས་ཀ་ལ་ཀ་ཏ་ནས་ཐོན་པ་དང་། མཛེས་སྡུག་ལྡན་པའི་རི་སྒང་ཞིག་ཏུ་ཆགས་ཡོད་པའི་ཀ་ལིམ་སྦུག་ནས་མཁས་དབང་དགེ་ཆོས་ལགས་དང་ཐུག་འཕྲད་བྱུང་སྐོར་བྲིས་ཏེ། ཕྱི་ལོ་༡༩༣༨ལོའི་ཟླ་༥པའི་ཚེས་༤ཉིན། ཁོང་གསུམ་པོས་དྲེལ་རེ་བཞོན་ནས་གྲང་ངར་ཆེ་བའི་བོད་རྒྱལ་ཁབ་ཀྱི་ཕྱོགས་སུ་ཆས་སྐོར་གླེང་འདུག ཁོང་ཚོ་ཁ་བ་བུ་ཡུག་འཚུབ་པའི་སྣར་ཐང་གྲོང་སྡེ་བརྒྱུད་དེ་ཕག་རི་རྫོང་དང་། རྒྱལ་རྩེ། བཀྲ་ཤིས་ལྷུན་པོ། ངོར་དགོན་པ་སོགས་སུ་འབྱོར་ཏེ་ཡུལ་དེ་དག་ཏུ་བཞེངས་པའི་དགོན་པ་ཁག་ཏུ་བཞུགས་པའི་ཏ་ལའི་ལོ་མའི་དཔེ་རྙིང་དག་འཚོལ་སྒྲུབ་བྱས་ཚུལ་དང་འབྲེལ་ཏེ་ཡུལ་དེ་དག་གི་གནའ་བོའི་སྲོལ་རྒྱུན་དང་དེ་ལས་འཕྲོས་པའི་ཡུལ་སྲོལ་གོམས་གཤིས་སོགས་བརྗོད་བྱའི་ཨ་ལོང་ནང་བསུས་འདུག་ལ། སྐབས་དེའི་སྟོད་དབུས་གཙང་ཕྱོགས་ཀྱི་འཚོ་བ་ངན་ངོན་ཡིན་རུང་། མཚན་མོར་ཡུལ་མི་རྣམས་ཀྱིས་སེམས་གཡེང་ཆེད་པི་ཝང་དཀྲོལ་བ་དང་། བྲོ་རྡུང་གླུ་གཞས་གཏོང་ཚུལ་སོགས་བྲིས་འདུག་པའི་གཏམ་རྒྱུད་དེ་དག་སྙན་པ་ལ་ཚད་མེད་པ་ཞིག་བྱུང་།
པཎ་ཆེན་རཱ་ཧུལ་ལགས་དཀའ་ཚེགས་གང་མང་བརྒྱུད་དེ་བོད་ལུང་པར་ཕེབས་ཏེ་ཏ་ལའི་ལོ་མའི་དཔེ་རྙིང་དག་འཚོལ་སྒྲུབ་གནང་བ་བཀའ་དྲིན་ཆེན་པོ་རེད་སྙམ་མོད། འོན་ཀྱང་ཁོང་གིས‘‘ལྷ་ལ་ཡིད་ཆེས་པའི་དད་པ་ནི་སྨྱོན་པ་རེད། ཆོས་ཀྱིས་མགོ་སྐོར་གཏོང་བ་དང་། དངུལ་ལེན་ཆེད་དུ་སྐུ་རྫུན་མ་བཟོས་བཞག་པ་རེད།’’ལྟ་བུ་མཐོང་སྐབས། ཁོང་གི་ཕྱག་ལས་དང་དད་པ་གཉིས་ཀྱི་བར་ན་འགལ་བ་ཞིག་ཡོད་པར་ཤེས་ལ། ལྷག་པར་དུ་ཁོང་ནི་ཁ་བཤད་ཚིག་ལ་མི་གནས་པའི་སྐྱེས་བུ་ཞིག་ཡིན་པའང་དེབ་འདི་བརྒྱུད་ནས་ཤེས་བྱུང་། ཕྱོགས་གཞན་ཞིག་ནས་བཤད་ན། ལོ་ཤས་ཀྱི་སྔོན་ལ་ཆག་ལོའི་རྣམ་ཐར་བཀླགས་སྐབས། ཆག་ལོས་ལེགས་སྦྱར་གྱི་སྐད་ཧ་ཅང་ཡག་པོ་མཁྱེན་པས་རྡོར་གདན་གྱི་དགེ་སློང་དག་གིས་ཁོང་བོད་པ་ཞིག་ཡིན་པར་ཡིད་མ་ཆེས་ནའང་། ཞབས་ལ་གཟིགས་ཏེ་ཡིད་ཆེས་བྱུང་བ་དང་། དེ་ནས་གར་ལོག་དམག་གིས་རྡོར་གདན་སོགས་བཅོམ་སྐབས་ཆག་ལོས་དགེ་རྒན་ཁུར་ནས་བྲོས་ཚུལ། ད་དུང་ཆག་ལོས་བལ་ཡུལ་ནས་པོ་ཏི་མང་པོ་དྲེལ་ལ་བཀལ་ནས་བོད་དུ་ལོག་ཕེབས་གནང་བའི་ལོ་རྒྱུས་དེ་ཚོ་ཤིན་ཏུ་སྙན་པོ་བྱུང་ལ། ཡིད་ཀྱང་སྐྱོ་བར་གྱུར་མྱོང་། ཆག་ལོའི་རྣམ་ཐར་དེ་ནི་རཱ་ཧུལ་ལགས་ཀྱིས་རྒྱ་གར་དུ་ཁྱེར་ཏེ་ཉར་ཚགས་བྱས་པ་རེད་ལ། ད་དུང་ང་ལ་ངོ་བཤུས་ཐོབ་པའི་དཔེ་རྙིང་དེ་དག་གི་ནང་ནའང་རཱ་ཧུལ་ལགས་ཀྱིས་ཉར་ཚགས་བྱས་པའི་དེབ་ག་ཚོད་ཅིག་ཡོད་དམ་སྙམ།
ཡིད་ཕངས་པ་ཞིག་ལ། དེབ་འདིའི་ནང་རཱ་ཧུལ་ལགས་ཀྱི་ཕུགས་བསམ་དང་དགེ་ཆོས་ཀྱི་བསམ་བློའི་སྐོར་དེ་ཤོག་ངོས་གཅིག་ཙམ་ལས་བྲིས་མི་འདུག་མོད། དེབ་འདིའི་ནང་དགེ་ཆོས་ལགས་ཀྱི་སྐོར་མེད་པའང་མ་རེད། དཔེར་ན། དགེ་ཆོས་ལགས་དང་ཕེ་ནེ་མུ་ཁར་ཇི་ལགས་གཉིས་བཀྲ་ཤིས་ལྷན་པོར་བཞུགས་པའི་བསམ་བློ་དགེ་བཤེས་མཆོག་ལ་མཇལ་སྐབས་ཀྱི་གནས་ཚུལ་དེ་གླེང་སྐབས་ཐོར་རེ་བ་ཞིག་འབྱུང་བར་མ་ཟད། དེབ་འདིའི་མཇུག་ཏུ་དགེ་ཆོས་ལགས་ཀྱི་མཛའ་མོའི་སྐོར་གླེང་སྐབས་ཀྱང་རགས་རིམ་ཞིག་བྲིས་ཡོད་པ་མཐོང་། དེ་དག་ཧ་ཅང་སྙན་པོ་བྱུང་། རྒྱས་པ་ཞིག་བྲིས་ཡོད་ན་ཅི་མ་རུང་སྙམ་མོད། རྩོམ་པ་པོས་དགེ་ཆོས་ལགས་དང་རཱ་ཧུལ་ལགས་གཉིས་ཀྱིས་གླེང་མོལ་གང་གནང་སོགས་ཀྱི་གནས་ཚུལ་ཞིབ་འབྲི་མ་བྱས་པའི་རྒྱུ་མཚན་ནི་ཁོང་གིས་བོད་སྐད་དང་ལེགས་སྦྱར་སྐད་མ་ཤེས་པའི་སྟབས་ཀྱིས་ཡིན་པ་འདྲ། རྩོམ་པ་པོས་དགེ་ཆོས་ལགས་ལ‘‘སྙིང་རྗེ་ཅན’’དང‘‘བྱང་སེམས་ཅན’’སོགས་སྤྱད་འདུག་པས། ཁོང་དགེ་ཆོས་ལགས་ལ་བརྩེ་སེམས་ཡོད་པ་འདྲ་ལ། རྩོམ་པ་པོས་དགེ་ཆོས་ཀྱི་མཛའ་མོ་མཐོང་སྐབས‘‘ཁྱེད་ཀྱིས་རྒྱ་སེ་མེ་ཏོག་འདི་གང་ནས་རག་བྱུང་།’’ཞེས་ཟུར་ཟའི་དྲི་བ་ཞིག་བཏོན་རྗེས། དགེ་ཆོས་ལགས་ཀྱིས‘‘འདི་ནི་ངའི་ཆུང་མ་ཁམས་མོ་རེད།’’ཅེས་བརྗོད་སྟངས་ལ་བལྟས་ན། དགེ་ཆོས་ལགས་ནི་མི་ཁུ་རུ་ཁ་ཐུག་ཅིག་ཀྱང་མིན་ནམ་སྙམ། སྐབས་དེར་དགེ་ཆོས་ལགས་ཀྱིས་ཁོང་གི་མཛའ་མོ་ཁམས་མོ་དེར་བྲིས་པའི་སྙན་ངག་དེ་ཁོང་གི་གསུང་རྩོམ་ཁྲོད་དུ་ཡོད་པ་མ་མཇལ་མོད། ཁོང་གིས་མོའི་སྐྲ་ལོ་མཐུག་པོ་ཕྱོགས་གཉིས་སུ་བསླས་པ་ནི་ཀླུ་རྒྱལ་ནག་པོར་དཔེ་མཚོན་དུ་བཞག་ཡོད་པ་དང་། འགྲམ་པ་ནི་ཀསྨིར་གྱི་ཀུ་ཤུ་ཆ་འགྲིག་གཅིག་དང་མཚུངས་ཆོས་སུ་བརྗོད་ཡོད་པ་སོགས་མཐོང་སྐབས། སྙན་ངག་དེ་ཡང་ལན་གཅིག་མཐོང་ན་སྙམ་པའི་འདུན་པ་ཞིག་འགོག་མེད་དུ་སྐྱེས་བྱུང་།
ད་དུང་དེབ་འདིའི་ནང་དགེ་ཆོས་ལགས་ཀྱིས་ཨིན་ཡིག་ལོ་ག་ཚོད་ཅིག་སྦྱངས་པ་དང་། ཁོང་ལ་རྒྱ་གར་བ་ཚོས‘‘དགེ་བཤེས’’ཞེས་འབོད་པ་དེ་ལའང་རྒྱུ་མཚན་གཞན་ཞིག་ཡོད་པ་ཤེས་བྱུང་། འདིས་སྔར་བདག་གིས་དགེ་ཆོས་ལགས་ཀྱི་སྐོར་ལ་བྲིས་པའི་དཔྱད་རྩོམ་ཞིག་ཡོད་པ་དེ་ལའང་རྣམ་ཤེས་གསར་པ་ཞིག་བསྐྲུན་བྱུང་། ད་དུང་རྩོམ་པ་པོས་དབུས་གཙང་ཁུལ་གྱི་གོམས་གཤིས་དགོད་བྲོ་ལ་ཡིད་དབང་འཕྲོག་པའང་ཇི་སྙེད་ཅིག་བྲིས་ཡོད་པ་དེ་དག་སྐབས་དེའི་དངོས་འབྲེལ་ལོ་རྒྱུས་དོན་གཉེར་བྱེད་པ་དག་ལ་མཚོན་ན་དཔྱད་གཞིའི་ཡིག་ཆ་གསར་པ་ཞིག་ཏུ་འཁུམས། འདིར་ཞུ་འདོད་གཞན་ཞིག་ལ། ལྷ་སའི་བག་ལེབ་འདི་ནི་ཐོག་མར་གཞིས་ཀ་རྩེར་འབྱོར་བའི་རྒྱ་ཁ་ཆེ་བ་ཚོས་བཟོས་ཏེ་རིམ་གྱིས་དབུས་གཙང་ཕྱོགས་སུ་དར་འཕེལ་བྱུང་བའི་སྐོར་གླེང་སྐབས་དོན་དག་ཆེན་པོ་ཞིག་ཤེས་སོང་སྙམ་པའི་དགའ་སྣང་སྐྱེས་བྱུང་། ད་དུང་དེབ་འདིར་གསལ་བའི་གནད་དོན་ཁ་ཤས་ངོ་སྤྲོད་རོབ་ཙམ་ཞུ་དགོས་སྙམ་ནའང་། ད་ལྟ་ཁོམ་ལོང་མི་འདུག་ཀྱང་། མདོར་བསྡུས་ན་རྩོམ་པ་པོ་འདིས་བོད་ཀྱི་དངོས་ཡོད་ཀྱི་འཚོ་བ་རྟོག་བཟོ་མ་བྱས་པར་ཇི་མ་ཇི་བཞིན་དུ་བྲིས་འདུག་ལ། ལྷག་པར་དུ་ཁོང་བོད་ཀྱི་རྒྱལ་ཁབ་དང་མི་རིགས་འདིར་བློ་སེམས་དཀར་པའི་མི་ཞིག་ཡིན་པ་དེབ་འདིའི་མགོ་མཇུག་བར་གསུམ་གྱི་ཟུར་ཁ་རེ་རེ་ནས་གསལ་པོར་མཐོང་ཐུབ་པས། རྩོམ་པ་པོ་ཕེ་ནེ་མུ་ཁར་ཇི་ལགས་ཐུགས་རྗེ་ཆེ་ཞུས་པ་ཡིན།
མཇུག་ཏུ། དེབ་འདིའི་རྩོམ་པ་པོས་དགེ་ཆོས་ལགས་ལ་བྲིས་པའི་ཚིག་རྐང་གཅིག་འདིར་འདྲེན་རྒྱུ་ཡིན། ‘‘འཇིགས་ཞུམ་མེད་པའི་སྙིང་སྟོབས་ཅན་གྱི་དགེ་བཤེས་དགེ་འདུན་ཆོས་འཕེལ་ལགས་གཅིག་པུས་ཧི་མ་ལ་ཡའི་ཕ་རོལ་གྱི་བོད་ནང་དུ་འཐབ་རྩོད་བྱེད་བཞིན་སྐུ་ཚེ་རྫོགས་པ་ནི་ངའི་སེམས་ཁོང་གི་རྙི་ལྟ་བུ་དྲན་པའི་ཡུལ་དུ་གྱུར།’’ འདི་ནི་དེབ་འདིའི་ཆེས་མཐའ་མཇུག་གི་ཚིག་རྐང་དེ་ཡིན་པ་རེད།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/letter/20983.html


text:
༄༅།།རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་ཚོགས་འདུ་ཐེངས་
ལྔ་པའི་སྲིད་གཞུང་གི་ལས་དོན་སྙན་སྒྲོན་སྐོར་གྱི་གྲོས་ཆོད།
གསར་འགྱུར་སྤེལ་དུས། (2017ལོའི་ཟླ་ 03ཚེས་18ཉིན། 13:38) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་3ཚེས་15ཉིན་གློག་འཕྲིན་འབྱོར་གསལ། རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་སྲིད་གཞུང་གི་ལས་དོན་སྙན་སྒྲོན་སྐོར་གྱི་གྲོས་ཆོད།
རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་ཚོགས་འདུ་ཐེངས་ལྔ་པས་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་གནང་བའི་སྲིད་གཞུང་གི་ལས་དོན་སྙན་སྒྲོན་ཉན་པ་དང་གྲོས་ཞིབ་བྱས་ཤིང་། ཚོགས་འདུའི་ཐོག་རྒྱལ་སྲིད་སྤྱི་ཁྱབ་ཁང་གི་འདས་མ་ཐག་པའི་ལོ་གཅིག་གི་ལས་དོན་ལ་ཁས་ལེན་གང་ལེགས་བྱས་པ་དང་སྙན་སྒྲོན་ནང་བཏོན་པའི་2017ལོའི་ལས་དོན་གྱི་སྤྱིའི་བཀོད་སྒྲིག་དང་། དམིགས་ཚད་ལས་འགན། གཙོ་གནད་ལས་དོན། སྲིད་ཇུས་བྱེད་ཐབས་བཅས་ལ་མོས་མཐུན་བྱས་པ་དང་སྙན་སྒྲོན་དེར་ཆོག་མཆན་འགོད་རྒྱུའི་གཏན་འབེབས་བྱས་པ་ཡིན།
ཚོགས་འདུའི་ཐོག་རྒྱལ་ཡོངས་མི་རིགས་ཁག་གི་མི་དམངས་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་སྒྲེང་བ་དང་། ཏང་གི་ཚོགས་ཆེན་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ་བཅས་ཀྱི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ། ཏེང་ཞའོ་ཕིང་གི་རིགས་པའི་གཞུང་ལུགས་དང་། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་མཛུབ་ཁྲིད་དུ་བྱེད་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་སློབ་སྦྱོང་ལག་བསྟར་གཏིང་ཟབ་བྱེད་པ། “ཕྱོགས་ལྔ་གཞི་གཅིག”གི་སྤྱིའི་བཀོད་པར་གཅིག་འདོམས་ངང་སྐུལ་འདེད་གཏོང་བ། “ཕྱོགས་ཡོངས་བཞིའི”འཐབ་ཇུས་བཀོད་པར་མཐུན་སྦྱོར་ངང་སྐུལ་འདེད་གཏོང་བ། བརྟན་ཐོག་ཡར་འཕེལ་གྱི་ལས་ཀའི་རྩ་བའི་དགོངས་གཞི་རྒྱུན་འཁྱོངས་བྱེད་པ། འཕེལ་རྒྱས་ཀྱི་འདུ་ཤེས་གསར་པ་བརྟན་པོ་འཛུགས་པ་དང་ལག་བསྟར་དོན་འཁྱོལ་བྱེད་པ། དཔལ་འབྱོར་འཕེལ་རྒྱས་ལ་སྣེ་ཁྲིད་བྱེད་པའི་རྒྱུན་རྣམ་གསར་པ་དང་མཐུན་པ་དང་སྟངས་འཛིན་བྱེད་པ། འཕེལ་རྒྱས་ཀྱི་སྤུས་ཚད་དང་ལས་ཕྱོད་མཐོ་རུ་གཏོང་རྒྱུ་ལྟེ་བར་བྱ་རྒྱུ་མཐའ་འཁྱོངས་བྱེད་པ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་རྒྱུ་གཙོ་རྐང་དུ་བྱ་རྒྱུ་མཐའ་འཁྱོངས་བྱེད་པ། སྤྱིའི་དགོས་མཁོ་འོས་འཚམ་ངང་ཆེ་རུ་གཏོང་བ། སྔོན་དཔག་ཁྲིད་སྟོན་བྱ་རྒྱུར་ཤུགས་སྣོན་རྒྱག་པ། གསར་གཏོད་ཡར་སྐུལ་གཏིང་ཟབ་ཏུ་གཏོང་བ། འཕར་རྒྱུ་བརྟན་པོ་དང་། སྒྱུར་བཅོས་ལ་སྐུལ་གཏོང་། གྲུབ་ཆ་ལེགས་སྒྲིག དམངས་འཚོར་ཕན་འདོགས་པ། ཉེན་ཁ་སྔོན་འགོག་བཅས་ཀྱི་ལས་དོན་ཁག་ཕྱོགས་ཡོངས་ནས་ཡག་པོ་སྒྲུབ་པ། སེམས་ནུས་གཅིག་སྒྲིལ་དང་། འགག་སྒྲོལ་དཀའ་སེལ། སྙིང་སྟོབས་ཆེར་སྐྱེད་ཀྱིས་བྱས་རྗེས་འཇོག་པ། དངོས་འཛིན་དངོས་སྒྲུབ་བཅས་བྱས་ཐོག་དཔལ་འབྱོར་བརྟན་པོ་དང་སྐྱོན་བྲལ་ངང་འཕེལ་རྒྱས་འགྲོ་རྒྱུ་དང་སྤྱི་ཚོགས་ཞི་མཐུན་བརྟན་ལྷིང་རྒྱུན་འཁྱོངས་ཐུབ་པ་བྱས་ཏེ་ཕུལ་དུ་བྱུང་བའི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་པའི་འབོད་སྐུལ་བྱས་པ་རེད།


text:
ཀྲུང་དབྱང་མི་དམངས་ཀུན་ཁྱབ་རླུང་འཕྲིན་དྲ་བའི་ཐོག་གནས་ཚུལ་སྤེལ་བར་གཞིགས་ན། འདི་ལོའི་ཟླ་3པར་བོད་ཡོངས་སུ“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་དངོས་སུ་སྤེལ་འགོ་ཚུགས་པ་ནས་བཟུང་། བོད་ཀྱི་དགོན་སྡེ་ཆེ་གྲས་ཁག་གི་གྲྭ་བཙུན་རྣམས་ཀྱིས་བྱེད་སྒོ་ཁག་ལ་རང་རྟོགས་ངང་ཧུར་ཐག་ཞུགས་ཏེ་ཏང་གི་བཀའ་དྲིན་ཚོར་བ་དང་སྲོག་ཤིང་ལ་དགའ་ཞེན་བྱས་ནས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པར་བསུ་བ་ཞུ་བཞིན་ཡོད་པ་རེད།
མཚམས་ཁུང་ནི་ལྷ་ས་གྲོང་ཁུལ་རྙིང་པའི་བཙུན་མའི་དགོན་པ་འབའ་ཞིག་དེ་ཡིན་པ་དང་ད་བར་ལོ་ངོ་1300ལྷག་ཙམ་གྱི་ལོ་རྒྱུས་ལྡན་ཡོད། དགོན་སྡེ་དོ་དམ་ཨུ་ལྷན་གྱིས་མཚམས་ཁུང་གི་བཙུན་མ་86ཚོས་སྤྱིར་ན་བོད་ཡིག་ལས་མི་ཤེས་པའི་གནས་ཚུལ་ལ་དམིགས་ཏེ་རིག་གནས་གསབ་སྦྱོང་སློབ་ཚན་ཁྲིད་དེ་ཁོང་ཚོར་རིག་གནས་སློབ་པ་དང་དུས་མཚུངས་ལས་བྱེད་པ་ཚོས་རེས་མོས་ཀྱིས་གཟའ་འཁོར་རེའི་གསབ་སྦྱོང་སློབ་ཚན་གྱི་སྐར་མ་30བེད་སྤྱད་དེ“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོ་སྒྲོག་འགྲེལ་བྱེད་ཀྱི་ཡོད་པ་རེད།
དགོན་སྡེ་དོ་དམ་ཨུ་ལྷན་གྱི་ལས་བྱེད་པ་སྒྲོལ་མ་ཚེ་རིང་གིས་རྟག་ཏུ་ཟིན་བྲིས་དེབ་མཐུག་པོ་ཞིག་འཁྱེར་ཡོང་གི་ཡོད། དེའི་ནང་ལས་བྱེད་པ་དང་བཙུན་མ་ཚོས“སྣང་ཆེན་བཞི་དང་དགའ་ཞེན་བཞིའི”བྱེད་སྒོ་སྤེལ་བའི་གནས་ཚུལ་བཀོད་ཡོད་པ་མ་ཟད། ད་དུང་ལས་བྱེད་པ་དང་བཙུན་མ་ཚོའི་འདྲ་པར་སྦྱར་བའི་ཐོག་བོད་རྒྱ་ཡིག་རིགས་གཉིས་ཀྱིས་བྱེད་སྒོའི་ནང་དོན་བཀོད་ཡོད། བྱེད་སྒོ་སྤེལ་ཚུན་མཚམས་ཁུང་དགོན་དོ་དམ་ཨུ་ལྷན་གྱི་ལས་བྱེད་པ་དང་བཙུན་མའི་དབར་མཉམ་གཏོད་མཉམ་རོགས་བྱས་ནས་ལས་བྱེད་པ་ཚོས་བཙུན་མའི་ཤག་དང་། སྒོ་བསྟེན་སྨན་ཁང་། ཚོང་ཁང་། ཇ་ཁང་སོགས་སུ་བསྐྱོད་དེ་བཙུན་མ་ཚོར་སྒྲོག་འགྲེལ་བྱེད་ཀྱི་ཡོད།
“ཏང་གི་ཆོས་ལུགས་སྲིད་ཇུས་དང་། དགོན་ཕན་གྲྭ་ཕན་སྲིད་ཇུས། ཆོས་ལུགས་བྱེད་སྒོ་སྤེལ་བ། རིག་དངོས་སྲུང་སྐྱོང་སོགས་ཕྱོགས་མང་པོའི་སློབ་སྦྱོང་དང་མྱོང་ཚོར་ལས་གྲྭ་བཙུན་ཚོའི་བསམ་བློའི་གོ་རྟོགས་མཐོ་རུ་ཆེན་པོ་ཕྱིན་པ་དང་འབྲེལ་བྱེད་སྒོ་སྤེལ་བར་གྲྭ་བཙུན་ཚོའི་དགའ་ཞེན་དང་ཁས་ལེན་ཐོབ་ཡོད”ཅེས་འབྲས་སྤུངས་དགོན་དོ་དམ་ཨུ་ལྷན་གྱི་དགེ་འདུན་པའི་ཁོངས་མི་ངག་དབང་ཆོས་འཛིན་གྱིས་བརྗོད།
འབྲས་སྤུངས་དགོན་དོ་དམ་ཨུ་ལྷན་གྱིས་སྒྲོག་འགྲེལ་ནི“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་རྨང་གཞི་དང་ལས་འགན་གཙོ་བོར་བརྩིས་ཏེ་རྣམ་པ་སྣ་ཚོགས་ལ་བརྟེན་ནས་བྱེད་སྒོ་སྤེལ་ཡོད། འབྲས་སྤུངས་དགོན་དོ་དམ་ཨུ་ལྷན་ཏང་ཨུད་ཀྱི་ཧྲུའུ་ཅི་ཀྲུའུ་རེན་ཡོན་ཏན་གྱིས“འབྲས་སྤུངས་ལ་དགེ་འདུན་པ་452ཡོད། རིམ་པ་མི་འདྲ་བ་དང་། སྒྲོག་འགྲེལ་བྱ་ཡུལ་མི་འདྲ་བ། རྣམ་པ་མི་འདྲ་བ་བཅས་ཀྱི་སྒོ་ནས་གཅིག་སྡུད་སྒྲོག་འགྲེལ་ཐེངས་6དང་། ཚོགས་ཆུང་བཟོས་ནས་སྒྲོག་འགྲེལ་ཐེངས་22བྱས་པར་སློབ་སྦྱོང་དང་ཚོགས་འདུར་ཞུགས་མཁན་མི་ཐེངས་2596ཟིན་ཡོད”ཅེས་ངོ་སྤྲོད་བྱས།
ཤེས་རྟོགས་བྱུང་བར་གཞིགས་ན། དགོན་སྡེ་དོ་དམ་ཨུ་ལྷན་གྱིས་རྒྱུན་གཏན་གྱི་ཆོས་ལུགས་བྱེད་སྒོ་སྤེལ་བར་སུན་པོ་མི་བཟོ་བའི་སྔོན་འགྲོའི་ཆ་རྐྱེན་འོག་རིགས་པའི་གཞུང་ལུགས་ཐད་ཀྱི་མཁས་དབང་དང་། དགོན་སྡོད་ལས་བྱེད་པ། བླ་མ་སྐྱེས་ཆེན་བཅས་ཀྱི་ནུས་པ་འདོན་སྤེལ་ལ་མཐོང་ཆེན་པོ་བྱས་ནས། གཅིག་སྡུད་སྒྲོག་འགྲེལ་གྱི་རྨང་གཞིའི་ཐོག་སྒྲོག་འགྲེལ་ཚོགས་ཆུང་10སྒྲིག་འཛུགས་ཀྱིས་གྲྭ་ཤག་ཏུ་བསྐྱོད་དེ་སྒྲོག་འགྲེལ་བྱས་པ་དང་། དགེ་འདུན་པ་ཚོས་ཟིན་བྲིས་ཡག་པོ་བརྒྱབ་པ་དང་ཕྱོགས་མཚུངས་སློབ་སྦྱོང་གི་མྱོང་ཚོར་ཡང་ཧུར་ཐག་བྲིས་ཡོད། གཞན་ཡང་དགོན་སྡེ་དོ་དམ་ཨུ་ལྷན་གྱིས་ད་དུང་དགེ་འདུན་པ་དང་དགོན་སྡོད་ལས་བྱེད་པ་སྒྲིག་འཛུགས་བྱས་ནས་མཉམ་དུ་ཤིང་འཛུགས་ནགས་བཟོ་བྱས་ཏེ་དགོན་པའི་ཁོར་ཡུག་མཛེས་སུ་བཏང་བ་དང་། རྟེན་རྫས་བཤམས་མཛོད་ཁང་ལ་ལྟ་སྐོར་དུ་བསྐྱོད་པ། འཕྲོད་བསྟེན་དང་བདེ་ཐང་ཞབས་ཞུ་སོགས་ཀྱི་བྱེད་སྒོ་སྤེལ་ཡོད། ཡོན་ཏན་གྱིས“སྣང་ཆེན་བཞི་དང་དགའ་ཞེན་བཞིའི་བྱེད་སྒོ་སྤེལ་བས། དགོན་སྡེའི་ཁྲིམས་ལུགས་དྲིལ་བསྒྲགས་སློབ་གསོར་དམ་འཛིན་བྱ་གཞི་དང་གཞི་རྟེན་ཡོད་པར་གྱུར། དེ་ནི་དགོན་སྡེའི་ཁྲིམས་ལུགས་སློབ་གསོར་སྐུལ་མ་གཏོང་བ་དང་རྒྱལ་ཁབ་ཀྱི་འདུ་ཤེས་ཟབ་ཏུ་གཏོང་བའི་སློབ་གསོའི་ལས་སྟེགས་ཡག་པོ་ཞིག་རེད”ཅེས་བརྗོད།


text:
སྙན་ངག་པ་ཁོང་རྗེས་སུ་དྲན་འོས།
ཁོང་འདས་གྲོངས་སུ་ཕྱིན་ཚར་བ་གོ་དུས་ངེད་ཀྱི་སེམས་ཅུང་ཟད་སྐྱོ་བྱུང་། རྒྱུ་མཚན། ཁོང་ལོ་ན་སུམ་ཅུའི་གཡས་གཡོན་ལ་སླེབས་ཙམ་རེད། ཁོང་གི་སྙན་ངག་གི་འབྲི་རྒྱུན་ཡང་ཆད་པ་རེད། དེར་བརྟེན། ད་ནས་བཟུང་ང་ཚོར་ཁོང་གི་སྙན་ངག་གསར་བ་ཀློག་པའི་སྐལ་བ་ཡོད་མ་རེད། ཁོང་གི་དངོས་མིང་ལ་ཐོས་པ་རང་གྲོལ་དང་སྨྱུག་མིང་ལ་ཞོགས་རླུང་ཟེར། ལོ་རབས་བརྒྱད་ཅུའི་ནང་མགོ་ལོག་ཏུ་སྐྱེས། སྔ་ཕྱིར་གསེར་རྟ་བླ་རུང་སྒར་དང་རོང་པོ་དགོན་ཆེན་སོགས་ནས་སློབ་སྦྱོང་བྱས་མྱོང་། སྒྱུ་རྩལ་རྩོམ་རིག་གི་དུས་དེབ་ “སྦྲང་ཆར་” དང་ “གངས་རྒྱན་མེ་ཏོག” “མི་རིགས་ཀྱི་རྩོམ་རིག་” སོགས་གཙོས་པའི་ཚགས་པར་སོགས་སུ་སྙན་ངག་དང་འབོལ་རྩོམ་དྲུག་བཅུ་ལྷག་བཀོད་མྱོང་། སྙན་དེབ་ “སློབ་གླིང་གི་རྨི་ལམ་” ཟེར་བ་ཞིག་སྤྱི་ལོ་༢༠༠༩ལོར་དཔར་དུ་བསྐྲུན། ཁོང་གི་ལོ་རྒྱུས་འདི་ཙམ་མ་གཏོགས་ངས་མི་ཤེས། ལོ་རྒྱུས་ཐུང་ངུ་འདི་ཁོང་གིས་ངེད་ཀྱིས་རྩོམ་སྒྲིག་བྱེད་བཞིན་པའི་ “བོད་ཀྱི་དྲ་སྣང་དུས་དེབ་” (TibetWebDigest)ལ་བསྐུར་བྱུང་། རྒྱུ་མཚན། ངེད་ཚོས་ཁོང་གི་སྙན་ངག་ “ཐང་ག་རྙིང་པ་ཞིག་” (An Old Thangka)ཟེར་བ་དེ་ཕྱི་ལོ་ ༢༠༡༥ ལོར་དབྱིན་བསྒྱུར་བྱས་ནས་དྲ་ཚིགས་སུ་བཀོད་པ་ཡིན། ཞོར་ནས། ཉེ་ཆར་ངེད་ཀྱིས་ཁོང་ལ་སོ་སོའི་སྙན་ངག་འགོད་སའི་འཕྲིན་སྟེགས་ཤིག་ཡོད་ན་ལེགས་པའི་བསམ་ཚུལ་བཏོན། འོན་ཀྱང་། ངེད་ཀྱི་བསམ་ཚུལ་དེར་ཨ་ལན་སླེབས་མ་སོང་། ཕལ་ཆེར་དེ་དུས་ཁོང་བཞུད་ཚར་བ་འདྲ།
ངེད་ཀྱིས་རྩོམ་སྒྲིག་བྱེད་བཞིན་པའི་ “བོད་ཀྱི་དྲ་སྣང་དུས་དེབ” ་ཀྱིས་བོད་ནང་གི་རྩོམ་པ་པོའི་བརྩམས་ཆོས་དབྱིན་བསྒྱུར་བྱེད་ཀྱིན་ཡོད། དེ་ཡང་གཙོ་བོ་བརྩམས་ཆོས་ཀྱི་སྤུས་ཀ་ལ་བལྟ་ཡི་ཡོད། རྩོམ་པ་པོ་སུ་ཡིན་མིན་ལ་བལྟ་ཡི་མེད། དེར་བརྟེན། ང་ཚོས་ད་ཕན་བསྒྱུར་བའི་ཁོངས་སུ། མིང་གྲགས་ཅན་གྱི་རྩོམ་པ་པོ་ཡོད་ལ་ཀློག་པ་པོས་དོ་སྣང་རྒྱ་ཆེར་མ་བྱས་པའི་རྩོམ་པ་པོ་ཡང་ཡོད། ཞོགས་རླུང་ནི་ཕྱི་མའི་གྲས་ཀྱི་གཅིག་ཡིན། ལྷག་པར་དུ། ཞོགས་རླུང་ནི་བོད་ནང་གི་ན་གཞོན་ཚིགས་བཅད་སྙན་ངག་འབྲི་མཁན་རྩེ་གྲས་ཀྱི་ཁོངས་སུ་བགྲངས་ཆོག་རུང་། ཁོང་གི་སྙན་ངག་དག་ལ་བོད་ཀྱི་ཀློག་པ་པོ་ཚོའི་ཕྱོགས་ནས་ཐོབ་འོས་པའི་གདེང་འཇོག་དང་སྤྲོད་འོས་པའི་དོ་སྣང་དེ་སླེབས་མེད། གནད་དོན་འདི་ལ་རྒྱུ་རྐྱེན་མང་པོ་ཡོད་པའི་ཁྲོད་ཀྱི་གཅིག་ནི། བོད་ཀྱི་ཀློག་པ་པོ་རྣམས་ཀྱིས་ད་དུང་ཡང་རྩོམ་པ་པོ་གྲགས་ཆེ་ཆུང་ལ་བལྟ་བ་མ་གཏོགས་རྩོམ་པ་པོ་གང་དེའི་བརྩམས་ཆོས་ཀྱི་སྤུས་ཀ་དང་བརྩམས་ཆོས་དེ་ཞིབ་ཀློག་བྱེད་ཀྱི་མེད།
གང་ལྟར། རྩོམ་པ་པོ་ཁོང་ང་ཚོ་དང་ཁ་བྲལ་ཟིན། འདི་རུ་ངེད་ཀྱིས་ཁོང་གིས་བརྩམས་པའི་ “ཐང་ག་རྙིང་པ་ཞིག་” ཟེར་བའི་སྙན་ངག་དེའི་དབྱིན་བསྒྱུར་བཀོད་ཡོད། ཁོང་གིས་མི་ཚེ་ཐུང་ཐུང་འདིའི་ནང་ལ་འཇིག་རྟེན་འདིར་ལེགས་སྐྱེས་སུ་བཞག་པའི་སྙན་ངག་ངར་མ་དེ་ཚོའི་གྲས་ཀྱི་རེ་གཉིས་ཤིག་ངེད་ཀྱིས་ག་ལེར་དབྱིན་བསྒྱུར་བྱེད་ཀྱི་ཡིན། མཐར། སྙན་ངག་པ་ཁོང་གི་ཤུལ་ལུས་ནང་མི་དང་བུ་ཕྲུག་སོགས་ལ་གདུང་སེམས་མཉམ་སྐྱེད་ཞུ་བ་ཡིན། ཁོང་ཚོར་སེམས་ངལ་ཆུང་བར་ཤོག
An Old Thangka
By Shoklung
In this old black tent,
the dusty old Thangka,
bought from the Lhasa barkhor,
when both the Gyalwa and Panchen
still lived in Tibet.
The figure on the Thangka,
that of Chenrezig-
even though the painting is old,
its blessings have not vanished.
It is worth a thousand statues.
In the hearts of my white-haired,
mani-saying parents,
this Thangka is their Lhasa Jowo,
this Thangka is their Gyalwa, their Panchen.
མཆན། “ཐང་ག་རྙིང་པ་ཞིག་” ཟེར་བའི་དབྱིན་བསྒྱུར་འདི་བོད་ཀྱི་དྲ་སྣང་དུས་དེབ་སྟེང་བཀོད་ཡོད།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཡཱན་པ་ལ་ཁ་རྗེས་དྲན་གྱི་མིང་བྱང་དང་སྟོད་སྐུ།
ཝི་ཤེ་ཏ་ཏི། ཀོ་མེནས་ཀེཧོ། ༣༧༥ (Všetaty, Komenského 375)
“ཁོང་མི་ཡ་རབས་དང་སློབ་གྲྭའི་ཕྱི་ནང་གཉིས་ཀར་འཛིན་གྲོགས་ཚོ་དང་རྒན་པ་རྣམས་ལ་ཐུཊ་སྣང་ཆེན་པོ་ཡོད་ལ། ཁོང་ས་གནས་དེ་གའི་སློབ་གྲྭར་འགྲོ་གི་མེད་པའི་དུས་སུ་ཡང་དགེ་རྒན་ཚོར་གུས་བརྩི་ཆེན་པོ་བྱེད་ཀྱི་ཡོད།” སྤྱི་ལོ་ ༡༩༦༩ ཟླ་བ ༣ ཚེས་ ༣ ཉིན་ཝི་ཤེ་ཏ་ཏི་སྔོན་འགྲོ་སློབ་གྲྭའི་སློབ་སྤྱི་ཡིས་ཡཱན་པ་ལ་ཁའི་སྐོར་འགྲེལ་བརྗོད་གནང་བ་ལས་བཏོན།
ཡཱན་པ་ལ་ཁ་ ༡༩༥༤ ནས་༡༩༦༣ བར་སྔོན་འགྲོའི་སློབ་གྲྭར་འགྲིམས། སློབ་གྲྭ་དེ་ནི་༡༩༠༧ ལོར་དབུ་འབྱེད་གནང་ཞིང་། དེ་ནི་ས་གནས་ཝི་ཤེ་ཏ་ཏི་ལ་ཆགས་ཡོད།
སྤྱི་ལོ་ ༡༩༩༠ ལོར་སཔོ་ལེཀ་ནོས་ཊ་ཡཱན་པ་ལ་ཁ་(ཡཱན་པ་ལ་ཁ་ཚོགས་པ)ཡིས་རྗེས་དྲན་མིང་བྱང་ཞིག་བཟོས་ནས་སློབ་གྲྭའི་འཛུལ་སྒོའི་ཕར་ཕྱོགས་ལ་བཀོད་ཡོད། མིང་བྱང་དེའི་ཐོག་འབར་བཞིན་པའི་དཔལ་འབར་ཞིག་གི་མཚོན་རྟགས་དང་། བརྐོས་ཡིག་ཅིག་ཡོད་པ་དེའི་ནང་ ༡༩༥༤ ནས་ ༡༩༦༣ བར་ཡཱན་པ་ལ་ཁ་ནི་ང་ཚོ་སློབ་གྲྭའི་སློབ་ཕྲུག་ཅིག་ཡིན། ༡༩༤༨ ཟླ་བ་ ༨ ཚེས་ ༡༡ + ༡༩༦༩ ཟླ་བ ༡ ཚེས་ ༡༩ ཞེས་བཀོད་ཡོད།
སྤྱི་ལོ་ ༡༩༩༦ ལོར་ཚོགས་པ་དེས་ཡཱན་པ་ལ་ཁ་རྗེས་དྲན་འགྲེམས་སྟོན་སྒོ་འབྱེད་བྱས་ནས་ཁོང་གི་ཅ་དངོས་དང་། ཕྱག་བྲིས། ཡིག་ཆ་སོགས་འགྲེམས་སྟོན་བྱས་པ་རེད། ཚོགས་པ་དེས་འཇིམ་བཟོ་བ་ཝ་ལ་སི་ཏ་པ་ར་ཁ་ཀྱིད་ཙི་ཀ་(Vlasta Prachatická)གིས་བཟོས་པའི་ཡཱན་པ་ལ་ཁའི་སྟོད་སྐུ་དེ་ཡང་བཟོ་སྐྲུན་འགོ་འཛུགས་གནང་བ་རེད། དེ་སྤྱི་ལོ་ ༡༩༩༩ ཟླ་བ་ ༡ ཚེས་ ༡༦ ཉིན་ཅེག་སྤྱི་མཐུན་རྒྱལ་ཁབ་ཀྱི་སྲིད་འཛིན་བཱ་ཁལ་ ཧཱ་བེལ་གྱིས་ཞལ་འབྱེད་གནང་བ་རེད། སྟོད་སྐུ་དེ་སློབ་གྲྭ་དེའི་རྒྱལ་སྒོའི་འགྲམ་གྱི་ཚོགས་ཁང་དེའི་ནང་། མདུན་ངོས་སུ་ཡཱན་པ་ལ་ཁ་ཞེས་པའི་མིང་བྱང་ཡོད་པའི་ཤིང་གི་སྟེགས་བུ་ཞིག་གི་སྟེང་ལ་བཞག་ཡོད།


text:
སོག་པོའི་སྲིད་འཛིན་འོས་བསྡུའི་ཁྲོད་ལོ་རྒྱུས་རང་བཞིན་གྱི་རྒྱལ་ཁ་ཐོབ་པའི་འཇུ་རེས་དྲག་རྩལ་བ་ཁལ་མཱ་བྷ་ཐུལ་གྷ་ལགས་ཀྱིས་ཆེན་པོ་ཧོར་གྱི་སྐབས་ལྔ་པའི་སྲིད་འཛིན་དམ་བཅའ་བཞག་ཡོད་པ་རེད།
སོག་པོའི་སྲིད་འཛིན་གྱི་རྒྱལ་ཁ་ཐོབ་པའི་ཁལ་མཱ་བྷ་ཐུལ་གྷ་(Khaltmaa Battulga)ལགས་ཀྱིས། ཟླ་འདིའི་ཕྱི་ཚེས་ ༡༠ཉིན་ཆེན་པོ་ཧོར་གྱི་རྒྱལ་ས་ཨུ་ལིན་བྷ་ཐར་(Ulaanbaatar)དུ་སྲིད་འཛིན་གྱི་དམ་བཅའ་ཕུལ་ཡོད་པ་དང་། འདི་ལོའི་ཕྱི་ཟླ་ ༥ ཚེས་ ༢༧ ཉིན་སོག་པོའི་སྲིད་འཛིན་འོས་བསྡུ་ལྷན་ཚོགས་ནས་སྐབས་ལྔ་པའི་སྲིད་འཛིན་འོས་བསྡུ་ཆེན་མོའི་འོས་མི་མི་མང་ཚོགས་པའི་ཚོགས་གཙོ་དང་། སོག་པོའི་སྲིད་བློན་ཟུར་པ་(Miyeegombyn Enkhbold)ལགས་དང་། དམངས་གཙོ་ཚོགས་པའི་འོས་མི་(Battulga Khaltmaa)ལགས། མི་མང་གསར་བརྗེ་ཚོགས་པའི་ཚོགས་མི་(Sainkhüügiin Ganbaatar)ལགས་བཅས་ཁྱབ་བསྒྲགས་གནང་ཡོད་པ་དང་། ཕྱི་ཟླ་ ༦ ཚེས་ ༢༦ དང་ཟླ་འདིའི་ཕྱི་ཚེས་ ༧ ཉིན་རྒྱལ་ཡོངས་ནང་འོས་བསྡུ་ས་ཚིགས་ ༡༩༨༣ ཙམ་ཆེད་འཛུགས་ཀྱིས་སྔོན་འགྲོ་དང་དངོས་གཞིའི་འོས་བསྡུ་གནང་བ་བརྒྱུད། དངོས་གཞིའི་འོས་བསྡུའི་ཁྲོད་མི་མང་ཚོགས་པའི་འོས་མི་སྲིད་བློན་ཟུར་པ་ཨེན་བྷོཌ་(Enkhbold)ལགས་ལ་འོས་གྲངས་ཁྲི་ ༤༩.༧ དང་། དམངས་གཙོ་ཚོགས་པའི་བྷ་ཐུལ་གྷ་ལགས་ལ་འོས་གྲངས་ཁྲི་ ༦༡.༡ ཐོབ་སྟེ། ཆེན་པོ་ཧོར་གྱི་ཡུལ་གྱི་སྲིད་འཛིན་འོས་བསྡུའི་ཁྲོད་ལོ་རྒྱུས་རང་བཞིན་ལྡན་པའི་རྒྱལ་ཁ་ཐོབ་ཡོད་པ་རེད།
སྲིད་འཛིན་འོས་བསྡུ་ཆེན་མོའི་སྐབས། བྷ་ཐུལ་གྷ་ལགས་ཀྱིས་སོག་པོའི་དཔལ་འབྱོར་ལ་ལྷོ་ཕྱོགས་རྒྱལ་ཁབ་ཀྱི་འཇིགས་སྐུལ་ཐེབས་ཀྱི་ཡོད་པ་དང་། སོག་པོའི་ཞིང་ཆེན་མང་པོའི་ས་འོག་ཐོན་ཁུངས་རྒྱ་ནག་ནང་ཤོར་གྱི་ཡོད་པ་དེ་བསྐྱར་ཞིབ་ཐག་གཅོད་བྱེད་པའི་དུས་ལ་བསླེབས་ཡོད་སྐོར་བརྗོད་ཡོད་པ་མ་ཟད། ད་ལྟ་སོག་པོའི་རྒྱལ་ཁབ་ཀྱི་ཕྱིར་ཚོང་བརྒྱ་ཆ་ ༨༠ རྒྱ་ནག་ལ་བརྟེན་ཡོད་སྟབས། མ་འོངས་པར་སོག་པོས་རྒྱ་ནག་དང་ཨུ་རུ་སུ་དཔལ་འབྱོར་གྱི་རྒྱབ་རྟེན་བྱེད་པ་ཉུང་དུ་གཏང་སྟེ། ཉི་ཧོང་དང་ཨ་རིར་སོགས་འཛམ་གླིང་གི་རྒྱལ་ཁབ་གཞན་རྣམས་དང་ཚོང་ལས་འབྲེལ་བ་ཡར་རྒྱས་གཏོང་རྒྱུར་དམིགས་བསལ་གྱིས་ཤུགས་གནོན་རྒྱག་རྒྱུ་ཡིན་པའི་ཁས་ལེན་བྱས་ཡོད་སྟབས། ཟླ་འདིའི་ཕྱི་ཚེས་ ༡༠ ཉིན་རྒྱ་ནག་གཞུང་གི་མགྲིན་ཚབ་པས་སོག་པོའི་འོས་བསྡུའི་ལས་རིམ་ཁྲོད་རྒྱ་སོག་གཉིས་ཀྱི་མཛའ་འབྲེལ་ལ་འོས་འཚམ་མིན་པའི་སྐད་ཆ་བྱུང་ཡོད་ཀྱང་། རྒྱ་ནག་ཕྱོགས་ནས་མུ་མཐུད་སོག་པོར་འབྲེལ་ལམ་ཡས་རྒྱས་གཏོང་རྒྱུའི་འདོད་པ་ཡོད་ལ། སོག་པོས་ཀྱང་རྒྱལ་ཁབ་གཉིས་བར་གྱི་མཛའ་འབྲེལ་ཡར་རྒྱས་རྒྱུན་འཁྱོངས་བྱེད་པའི་རེ་བ་ཡོད་ཅེས་བརྗོད་ཡོད་པ་རེད།
སྲིད་འཛིན་བྷ་ཐུལ་གྷ་ལགས་དེ་སྔོན་སོག་པོ་རྒྱལ་ཁབ་ཀྱི་འགྲིམ་འགྲུལ་བློན་ཆེན་ཡིན་སྐབས། རྒྱ་ནག་གཞུང་གིས་བཏོན་པའི་རྒྱ་སོག་བར་གྱི་ལྕགས་ལམ་འཛུགས་སྐྲུན་གྱི་ལས་གཞི་ལ་མོས་མཐུན་མ་གནང་བར་བརྟེན། དུས་ཡུན་རིང་པོར་ལས་གཞི་ཕྱིར་འཐེན་དགོས་འཁེལ། སོག་པོའི་ཕྱིར་ཚོང་གཙོ་བོ་ཞིག་ནི་ཟངས་ཀྱི་གཏེར་ཁ་ཡིན་ཡང་འདས་པའི་ལོ་ལྔ་ནང་ཟངས་ཀྱི་རིན་གོང་བརྒྱ་ཆ་ ༥༠ ཙམ་མར་ཆག་ཡོད་པ་དང་། སོག་པོའི་ཟངས་རིགས་འཕོན་ཆེན་རྒྱ་ནག་ནང་དབོར་འདྲེན་བྱེད་ཀྱི་ཡོད་སྟབས། བྷ་ཐུལ་གྷ་ལགས་ཀྱིས་སོག་པོའི་གཏེར་ཁ་སྔོག་འདོན་ཁྱོན་ཡོངས་ནས་ཚོད་འཛིན་ཤུགས་ཆེན་བྱས་ཡོད་འདུག་ལ། འོས་བསྡུའི་ཁྲོད་ཁོང་གིས་སོག་པོ་ཨང་དང་པོར་བཞག་སྟེ་པེ་ཅིན་གཞུང་དང་དཔུང་པ་མཉམ་གཤིབ་ཀྱིས་ལངས་མཉམ་འདུག་མཉམ་བྱ་རྒྱུ་ཡིན་པ་སོགས་ཀྱི་འབོད་ཚིག་བསྒྲགས་ཡོད་པ་རེད།
སོག་པོའི་རྒན་རབས་ཚོས་བྷ་ཐུལ་གྷ་ལགས་ནི་རྒྱལ་གཅེས་རིང་ལུགས་པ་ཞིག་ཡིན་པས་རྒྱལ་ཁབ་ལ་བློ་དཀར་གཞུང་དྲང་གིས་དབུ་འཁྲིད་ཐུབ་པའི་ཡིད་ཆེས་བྱེད་ཀྱི་ཡོད་པ་དང་། ལྷག་པར་དུ་གཞོན་སྐྱེས་མང་པོས་ཁོང་ནི་དེང་རབས་ཀྱི་ཤེས་ཡོན་སྣ་འཛོམས་ཀྱི་དབུ་འཁྲིད་ཅིག་ཏུ་ངོས་འཛིན་གྱིས་རེ་བ་ཆེན་པོ་ཞུ་ཡི་ཡོད་ཀྱང་། དངོས་གཞིའི་འོས་བསྡུའི་ཁྲོད་རྒྱུན་དུ་ལུས་རྩལ་རིགས་ལ་དགའ་ཞེན་ཆེ་བའི་ན་གཞོན་ཁོང་ལ་རྒྱལ་ཁ་ཆེན་པོ་ཐོབ་པ་དེ་བློ་ཡུལ་ལ་མ་ཤོང་བ་ལྟ་བུའང་བྱུང་ཡོད་པར་བཤད།
སྲིད་འཛིན་བྷ་ཐུལ་གྷ་ལགས་ཕྱི་ལོ་ ༡༩༦༣ ལོར་སོག་པོའི་རྒྱལ་ས་ཨུ་ལིན་བྷ་ཐར་གྱི་ཁྱིམ་ཚང་དཀྱུས་མ་ཞིག་ཏུ་སྐྱེས་ཤིང་། ཁོང་ལ་ཆུང་དུས་ནས་ལག་པ་ཧ་ཅང་བདེ་བོ་ཞིག་ཡོད་པས་འཛིན་རིམ་བརྒྱད་པ་མཐར་ཕྱིན་སྐབས། དགེ་རྒན་ཀྱི་རེ་སྐུལ་ལྟར་རྒྱལ་སའི་སྒྱུ་རྩལ་སློབ་གླིང་ཞིག་ཏུ་རི་མོའི་སྒྱུ་རྩལ་ཐོག་ཆེད་ལས་སློབ་སྦྱོང་བྱས། ཁོང་གི་པ་ལགས་སོག་པོའི་འཇུ་རེས་དྲག་རྩལ་གྱི་དགེ་རྒན་ཞིག་ཡིན་སྟབས། པ་ལགས་ཀྱི་འཁྲིད་སྟོན་འོག་ཕྱི་ལོ་ ༡༩༧༩ ནས་ ༡༩༩༠ བར་ཁོང་སོག་པོ་རྒྱལ་ཡོངས་འཇུ་རེས་དྲག་རྩལ་ཚོགས་པའི་ཚོགས་མིའི་ཁོངས་སུ་འཛུལ་ཏེ། འཇུ་རེས་དྲག་རྩལ་དང་ལུས་རྩལ་རིགས་ལ་དཀའ་སྤྱད་སྡུག་རུས་ཀྱིས་སྦྱངས་བ་བྱས་ཡོད་པ་དང་། ཕྱི་ལོ་ ༡༩༨༩ ལོར་སོག་པོའི་རྒྱལ་ས་ཨུ་ལིན་བྷ་ཐར་དུ་བསྡུས་པའི་འཛམ་གླིང་བུམ་པའི་འཇུ་རེས་དྲག་རྩལ་འགྲན་སྡུར་ཁྲོད་ཁོང་ལ་གསེར་གྱི་རྟགས་མ་ཐོབ་ཡོད་པ་དང་། སོག་པོ་ཚོ་རྒྱལ་སྤྱིའི་ཐོག་ཡུལ་སྐོར་སྤྲོ་འཆམ་དུ་འགྲོ་མི་ཆོག་པའི་སྐབས་དེར་ཁོང་གིས་འཛམ་གླིང་ལུས་རྩལ་བའི་མཚན་ཐོག་ནས་རྒྱལ་ཁབ་མང་པོའི་ནང་ཡུལ་སྐོར་བྱས། ཕྱི་ལོ་ ༡༩༩༥ ལོར་ཁོང་སོག་པོའི་གཟེངས་སུ་ཐོན་པའི་ལུས་རྩལ་བར་བདམས་ཡོད་པ་དང་། ཕྱི་ལོ་ ༢༠༠༦ ལོར་སོག་པོའི་འཇུ་རེས་དྲག་རྩལ་མཐུན་ཚོགས་ཀྱི་ཚོགས་གཙོར་བསྐོས་ཡོད་པ་རེད། ཁོའི་སྣེ་འཁྲིད་འོག་སོག་པོའི་འཇུ་རེས་དྲག་རྩལ་ཚོགས་པ་ཕྱི་ལོ་ ༢༠༠༨ ལོའི་པེ་ཅིན་ཨོ་རྩལ་འགྲན་ཚོགས་ནང་ཞུགས་ཡོད་པ་མ་ཟད། སོག་པོའི་འཇུ་རེས་དྲག་རྩལ་བ་(Naidangiin Tuvshinbayar)ལགས་ཀྱིས་འགྲན་སྡུར་ཁྲོད་གསེར་གྱི་རྟགས་མ་བླངས་ཐོབ་ཡོད་པ་དང་། དེ་ནི་སོག་པོའི་ལོ་རྒྱུས་ནང་ཨོ་རྩལ་འགྲན་ཚོགས་ནང་གསེར་གྱི་རྟགས་མ་བླངས་པ་ཐོག་མ་དེ་ཆགས་ཡོད་འདུག
གསར་འགོད་པ། པདྨ་མཚོ།


text:
དེ་ལྟར་མ་ལྕོགས་ནའང་གནུབས་བན་སངས་རྒྱས་ཡེ་ཤེས་ཀྱིས་མཛད་པའི་སྡེ་བརྒྱད་གསེར་སྐྱེམས་ཀརྨ་པ་རང་བྱུང་རྡོ་རྗེས་མཛད་པའི་ཀླུ་གཏོར་དང་ཀླུ་བསངས་བཏོན་ན་ལེགས། རྫས་ལ་ཡུ་བ་མེད་པའི་མེ་ཏོག་སིལ་མ་དཀར་སེལ་དམར་ལྗངས་གང་མང་དང་། དཀར་གསུམ་མངར་གསུམ་དུག་རིགས་དང་དམར་ཟས་སོགས་དང་མ་སྦག་པའི་རིགས་ཆུ་ནང་དུ་གཏོར། སྔ་ནས་གྲ་སྒྲིག་བྱས་ཟིན་པའི་རྒྱ་གར་སོགས་ནང་པའི་གནས་ཆེན་ཁག་ནས་བླངས་པའི་ས་སྣ་དང་ཆུ་སྣ་སོགས་ཀྱང་ཆུ་ནང་དུ་བླུགས། མཇུག་ཏུ་བསམ་ལྷུན་ནང་ནས་ཨོ་རྒྱན་འབྱུང་བཞིའི་དབང་བསྡུད་ལེའུ་ཚན། ས་ཆུ་མེ་རླུང་འབྱུང་བའི་བར་ཆད་ཀྱིསཿསོགས་ཚིག་རྐང་དྲུག་པོ་ཉིད་མི་མང་དང་མཉམ་དུ་གྲངས་མང་སྐྱོར། མ་ཟད་ཀུན་མཁྱེན་འཇིག་མེད་གླིང་པའི་གསུངས་བྱིན་རླབས་ཅན། གསོལ་འདེབས་བསམ་པ་མྱུར་འགྲུབ་མ་དང་། དུས་ཚོད་ལོང་ཁོམས་བྱུང་ན་སྐྱབས་རྗེ་བྱ་བྲལ་རིན་པོ་ཆེས་མཛད་པའི་”བསྐལ་ངན་དུས་ཀྱི་གཡོ་འཁྲུག་བཟློག་པའི་ཐུགས་དམ་རྒྱུད་བསྐུལ”ཞེས་པ་ཉིད་ཀྱང་བཏོན་ན་ཆུ་བྱིན་རླབས་གཅིག་པུ་ཙམ་མ་ཡིན་པར་འབྱུང་བཞིའི་བྱིན་རླབས་ཡོངས་རྫོགས་སྟབས་གཅིག་ཏུ་འདུས་པས་བྱིན་རླབས་ཀྱི་ཚན་ཁ་ཧ་ཅང་ཆེ། གཙོ་བོ་ནི་རྒྱུ་དུས་ཀྱི་ཀུན་སློང་རྣམས་ནོར་དང་སྦྱིན་བདག་ངོ་སྲུང་གི་རྗེས་སུ་མ་འབྲངས་བར་ཅི་ནས་གལ་ཆེའོ།།
Tuesday, June 21, 2016
ཐེངས་མ་དྲུག་པའི་རྒྱ་མཚོ་བྱིན་རླབས།
ཉེ་ཆར་ཆོས་ཚོགས་ནས་གྲ་སྒྲིག་བྱས་པ་ལྟར་ཁ་སང་དབྱར་ཉི་ལྡོག་པའི་དུས་ཚོད་འདིའི་ཉིན་མོ་དང་སྟུན་དགོང་མོ་ཆུ་ཚོད་དྲུག་པའི་སྐབས་སུ་ཉེ་སར་ཡོད་པའི་རྒྱ་མཚོའི་འགྲམ་དུ་ཀླུ་སྨན་དང་མེ་ཏོག་སིལ་མ་སྣ་ཚོགས་གཞན་དཀར་གསུམ་མངར་གསུམ་ཇ་ཕུད་སོགས་ཁྱེར་ནས་མཚོ་འགྲམ་ལ་སོང་། ནམ་རྒྱུན་བྱིན་རླབས་བྱེད་ཡུལ་བྱེ་ཐང་མཚོ་འགྲམ་དུ་མཆོད་གཤམས་མདོར་བསྡུས་བྱས། མི་མང་དྲུག་བཅུ་ལྷག་ཞིག་འཛོམས་འདུག དེ་རིང་ངོས་ཀྱི་སྐད་བསྒྱུར་སླེབས་འདུག་སྟབས་སྐྱེ་འགྲོ་སེམས་ཅན་སུ་ཡིན་ཡང་འབྱུང་བ་བཞི་འདི་གལ་ཆེན་ཡིན་ཚུལ་དང་འབྱུང་བཞིའི་སྲུང་སྐྱོབས་འདི་ཚང་མའི་འགན་འཁྲི་ཡིན་པ་མ་ཟད་བོད་བརྒྱུད་གསང་སྔགས་ཀྱི་ཆོས་འདི་འབྱུང་བཞི་དང་ཉི་ཟླ་གཟའ་སྐར་སོགས་ལ་ཧ་ཅང་འབྲེལ་བ་ཆེན་པོ་ཡོད་ཚུལ་མདོར་བསྡུས་ཞིག་བཤད། དེ་ནས་སྔ་ལོར་ཁོ་བོས་བྲིས་པའི་འབྱུང་བཞིའི་བྱིན་རླབས་དེ་དང་གཟུངས་འདུས་ནང་ཀླུ་ཡི་དཔང་སྐོང་དང་། སྡེ་བརྒྱད་གསེར་སྐྱེམས། ཆག་མེད་རཱ་གས་མཛད་པའི་ཀླུ་གཏོར་བསྡུས་པ་བཅས་བཏོན། དུང་དཀར་འབུད་པ་དང་མེ་ཏོག་སིལ་མ་མཚོ་ནང་དུ་འཐོར་བ་སོགས་བྱས་ནས་དེ་རིང་གི་རྒྱ་མཚོ་བྱིན་རླབས་དེ་ལེགས་གྲུབ་བྱུང་། ཟུར་དུ་མི་མང་མཉམ་དུ་པར་ལེན་པ་དང་དྲི་བ་དྲིས་ལན་སོགས་ཀྱིས་སོ་སོའི་རེ་འདོད་ཇི་བཞིན་བསྐང་། མི་མང་ནས་དེ་རིང་གི་མཛད་སྒོ་དེ་ཡག་རབས་བཟང་རབས་སོགས་ཀྱིས་ངོ་བསྟོད་ལུང་པ་གང་བཤད། ཆུ་ཚོད་བདུན་པའི་སྐབས་ཆོས་ཚོགས་ནང་དུ་འཆར་ཅན་ལྟར་དུ་ཡོད་པའི་གཟའ་ཟླ་བའི་བདེ་ཆེན་ཞིང་སྒྲུབས་མདོར་བསྡུས་ཞིག་བཏོན་ནས་དེ་རིང་གི་ཆོས་ཕྱོགས་ཀྱི་བྱེད་སྒོ་ཁག་རྣམས་གནས་སྐབས་ལེགས་གྲུབ་བྱུང་།
ཟུར་དུ་རྒྱ་མཚོ་བྱིན་རླབས་ལས་འཕྲོས་པའི་ཉོབ་གཏམ་ཞིག་གླེང་ན་བསམ། སྤྱིར་གཏང་བོད་པའི་གསང་སྔགས་ཀྱི་ཆོས་འདི་གང་ལ་སྦྱར་ཀྱང་འབྱར་ཆོག་ཆོག སུས་འཐེན་ཀྱང་ནུར་ཆོག་ཆོག་དཔེར་ན་འགྱིག་བྱེ་རིལ་ནང་བཞིན་གཅིག་པ་རེད། ལྷག་པར་དུ་དེང་སང་བོད་པའི་བླ་སྤྲུལ་རྣམས་ཀྱིས་རང་གཟོ་དང་ཕོ་ཚོད་ཀྱིས་སངས་རྒྱས་སྐུ་དྲིན་ཅན་དེས་མི་ལོ་ཉིས་སྟོང་ལྔ་བརྒྱའི་ཡར་སྔོན་ནས་གང་གིས་ཐུགས་སྟོབས་དྲི་མ་མེད་པའི་ལམ་ནས་དྲངས་པའི་རང་སེམས་འདུལ་བྱེད་ཀྱི་དམ་ཆོས་ཟབ་མོ་འདི་དེང་སང་འཛམ་གླིང་གང་སར་མཐོ་དགོན་སྡེ་དང་དམའ་ཁྱིམ་ཚང་ཚུན་ཆད་ཁ་གསོ་བྱེད་ཀྱི་ཚོང་རྫས་ཞིག་ཏུ་གྱུར་འདུག་ཟེར་ཀྱང་མ་འགྲིག་པ་གང་ཡང་མི་འདུག་བསམ། རྒྱུ་མཚན་ནི། ཁོ་བོ་ལོ་ལྔ་དྲུག་ཡར་སྔོན་ནས་ཨེ་ཤ་ཡའི་ཕྱོགས་སུ་བོད་པའི་བླ་སྤྲུལ་སྤྱི་ལྟར་དཀོར་ཉུལ་བྱས་པའི་སྐབས་སུ་བླ་སྤྲུལ་རྣམས་ཀྱི་བྱེད་སྟངས་དེ་མིག་གིས་མངོན་སུམ་མཐོང་། ལྷག་པར་དུ་དངུལ་ལ་དགྱེས་པའི་བླ་སྤྲུལ་རྣམས་ཀྱིས་ལྷ་ཁང་གསར་པ་དང་། བཤད་གྲྭ་སྒྲུབ་ཁང་སློབ་གྲྭ་སོགས་གསོ་སྐྱོང་དགོས་རབ་མེད་མུག་ལུང་པ་གང་བཤད་ནས་སོ་སོའི་དགོན་པར་སྐུ་འདྲ་དང་མཆོད་རྟེན་རྙིང་པ་རིགས་ཚང་མ་དགོང་ཟས་མི་མང་འདུ་འཛོམས་ཀྱི་སྐབས་སུ་གོང་ཚད་ངེས་ཅན་མེད་པར་དངུལ་ལ་བརྗེ་བ་མ་ཟད་སོ་སོའི་ལག་གི་ཕྲེང་བ་རྙིང་པ་ཡིན་ཆོད་ཕུད་ནས་གཙོང་བའི་དུས་བསྐལ་ངན་པ་ཞིག་ཤར་འདུག དངུལ་གྱི་ཆེད་དུ་རང་གི་དྲིན་ཅན་ཕ་མགོ་ཡིན་ཀྱང་བཀོག་ནས་མི་གཙོང་བའི་ངེས་པ་ནི་མེད། ཆོས་ཚོགས་ཀྱི་དབུ་བླ་རྣམས་ཀྱིས་ཀྱང་གཡང་བུམ་དང་ཀླུ་བུམ་སོགས་བཅའ་སྒྲུབ་བྱེད། དེ་ཉིད་ལ་གོང་ཚད་མཐོན་པོའི་སྒོ་ནས་རྒྱ་རིགས་སློབ་མ་རྣམས་ལ་གཙོང་། བུམ་པའི་རྒྱུ་ཆ་ནི་མང་ཤོས་རྡོ་དང་གཡའ་མ་སོགས་ཡིན། འགའ་ཤས་ཤེལ་རྫུན་དང་འགྱིག་སོགས་ལ་བྱེད། དེ་ཉིད་མཚོ་ནང་དུ་གཡུགས་ནས་བུམ་པའི་སྣོད་བཅུད་གཉིས་ཀས་མཚོ་ནང་གི་ཉ་སྲམ་སོགས་ཆུ་གནས་ཀྱི་སྲོག་ཆག་རྣམས་ལ་ཧ་ཅང་གནོད་ཚབས་ཆེ། མ་ཟད་བུམ་པའི་རྒྱུ་ཆ་འགའ་ཤས་འགྱིག་དང་ཤེལ་སོགས་ཡིན་ན་ཁོར་ཡུག་གཏོར་བཤིགས་ལ་དེ་བས་ཐུ་ས་ཞིག་མེད།
ངོ་མ་མཚོ་བྱིན་རླབས་ཞིག་བྱེད་བསམ་ན་གཟུངས་འདུས་ནང་དུ་བཞུགས་པའི་ཀླུའི་དཔང་ཀོང་མདོ་དང་། ཉེས་པ་ཀུན་སེལ་གྱི་མདོ། དག་པ་གསེར་མདོ། སྨེ་བདུན་སྐར་མདོ་སོགས་བཀླག། མ་ཟད་ཡེ་ཤེས་སྐར་མདའི་གཟུངས་གྲངས་མང་དང་ཆགས་མེད་རཱ་གས་མཛད་པའི་ཀླུ་གཏོར་དང་། དེ་བཞིན་ཁོང་གིས་མཛད་པའི་གཏོ་འབུམ་རྣམས་སུ་ས་བདག་འཁྲུག་བཅོས་ཆེན་མོའི་བཅའ་ཐབས་དང་ལྷན་ཐབས་དེ་བཞིན་ཧ་སཱ་གརྦྷའི་བཅའ་ཐབས་སོགས་ལག་ལེན་གནད་དུ་ཁེལ་བ་གནང་ན་ལེགས།
དེ་ལྟར་མ་ལྕོགས་ནའང་གནུབས་བན་སངས་རྒྱས་ཡེ་ཤེས་ཀྱིས་མཛད་པའི་སྡེ་བརྒྱད་གསེར་སྐྱེམས་ཀརྨ་པ་རང་བྱུང་རྡོ་རྗེས་མཛད་པའི་ཀླུ་གཏོར་དང་ཀླུ་བསངས་བཏོན་ན་ལེགས། རྫས་ལ་ཡུ་བ་མེད་པའི་མེ་ཏོག་སིལ་མ་དཀར་སེལ་དམར་ལྗངས་གང་མང་དང་། དཀར་གསུམ་མངར་གསུམ་དུག་རིགས་དང་དམར་ཟས་སོགས་དང་མ་སྦག་པའི་རིགས་ཆུ་ནང་དུ་གཏོར། སྔ་ནས་གྲ་སྒྲིག་བྱས་ཟིན་པའི་རྒྱ་གར་སོགས་ནང་པའི་གནས་ཆེན་ཁག་ནས་བླངས་པའི་ས་སྣ་དང་ཆུ་སྣ་སོགས་ཀྱང་ཆུ་ནང་དུ་བླུགས། མཇུག་ཏུ་བསམ་ལྷུན་ནང་ནས་ཨོ་རྒྱན་འབྱུང་བཞིའི་དབང་བསྡུད་ལེའུ་ཚན། ས་ཆུ་མེ་རླུང་འབྱུང་བའི་བར་ཆད་ཀྱིསཿསོགས་ཚིག་རྐང་དྲུག་པོ་ཉིད་མི་མང་དང་མཉམ་དུ་གྲངས་མང་སྐྱོར། མ་ཟད་ཀུན་མཁྱེན་འཇིག་མེད་གླིང་པའི་གསུངས་བྱིན་རླབས་ཅན། གསོལ་འདེབས་བསམ་པ་མྱུར་འགྲུབ་མ་དང་། དུས་ཚོད་ལོང་ཁོམས་བྱུང་ན་སྐྱབས་རྗེ་བྱ་བྲལ་རིན་པོ་ཆེས་མཛད་པའི་”བསྐལ་ངན་དུས་ཀྱི་གཡོ་འཁྲུག་བཟློག་པའི་ཐུགས་དམ་རྒྱུད་བསྐུལ”ཞེས་པ་ཉིད་ཀྱང་བཏོན་ན་ཆུ་བྱིན་རླབས་གཅིག་པུ་ཙམ་མ་ཡིན་པར་འབྱུང་བཞིའི་བྱིན་རླབས་ཡོངས་རྫོགས་སྟབས་གཅིག་ཏུ་འདུས་པས་བྱིན་རླབས་ཀྱི་ཚན་ཁ་ཧ་ཅང་ཆེ། གཙོ་བོ་ནི་རྒྱུ་དུས་ཀྱི་ཀུན་སློང་རྣམས་ནོར་དང་སྦྱིན་བདག་ངོ་སྲུང་གི་རྗེས་སུ་མ་འབྲངས་བར་ཅི་ནས་གལ་ཆེའོ།།
དེ་ལྟར་མ་ལྕོགས་ནའང་གནུབས་བན་སངས་རྒྱས་ཡེ་ཤེས་ཀྱིས་མཛད་པའི་སྡེ་བརྒྱད་གསེར་སྐྱེམས་ཀརྨ་པ་རང་བྱུང་རྡོ་རྗེས་མཛད་པའི་ཀླུ་གཏོར་དང་ཀླུ་བསངས་བཏོན་ན་ལེགས། རྫས་ལ་ཡུ་བ་མེད་པའི་མེ་ཏོག་སིལ་མ་དཀར་སེལ་དམར་ལྗངས་གང་མང་དང་། དཀར་གསུམ་མངར་གསུམ་དུག་རིགས་དང་དམར་ཟས་སོགས་དང་མ་སྦག་པའི་རིགས་ཆུ་ནང་དུ་གཏོར། སྔ་ནས་གྲ་སྒྲིག་བྱས་ཟིན་པའི་རྒྱ་གར་སོགས་ནང་པའི་གནས་ཆེན་ཁག་ནས་བླངས་པའི་ས་སྣ་དང་ཆུ་སྣ་སོགས་ཀྱང་ཆུ་ནང་དུ་བླུགས། མཇུག་ཏུ་བསམ་ལྷུན་ནང་ནས་ཨོ་རྒྱན་འབྱུང་བཞིའི་དབང་བསྡུད་ལེའུ་ཚན། ས་ཆུ་མེ་རླུང་འབྱུང་བའི་བར་ཆད་ཀྱིསཿསོགས་ཚིག་རྐང་དྲུག་པོ་ཉིད་མི་མང་དང་མཉམ་དུ་གྲངས་མང་སྐྱོར། མ་ཟད་ཀུན་མཁྱེན་འཇིག་མེད་གླིང་པའི་གསུངས་བྱིན་རླབས་ཅན། གསོལ་འདེབས་བསམ་པ་མྱུར་འགྲུབ་མ་དང་། དུས་ཚོད་ལོང་ཁོམས་བྱུང་ན་སྐྱབས་རྗེ་བྱ་བྲལ་རིན་པོ་ཆེས་མཛད་པའི་”བསྐལ་ངན་དུས་ཀྱི་གཡོ་འཁྲུག་བཟློག་པའི་ཐུགས་དམ་རྒྱུད་བསྐུལ”ཞེས་པ་ཉིད་ཀྱང་བཏོན་ན་ཆུ་བྱིན་རླབས་གཅིག་པུ་ཙམ་མ་ཡིན་པར་འབྱུང་བཞིའི་བྱིན་རླབས་ཡོངས་རྫོགས་སྟབས་གཅིག་ཏུ་འདུས་པས་བྱིན་རླབས་ཀྱི་ཚན་ཁ་ཧ་ཅང་ཆེ། གཙོ་བོ་ནི་རྒྱུ་དུས་ཀྱི་ཀུན་སློང་རྣམས་ནོར་དང་སྦྱིན་བདག་ངོ་སྲུང་གི་རྗེས་སུ་མ་འབྲངས་བར་ཅི་ནས་གལ་ཆེའོ།།
Tuesday, June 14, 2016
འདི་ལོའི་སྒེར་མཚམས་ལ་བསྡད་པའི་སྐབས་སུ་ཚོར་སྣང་།
ཉེ་བའི་ཆར་ལས་མེད་སོས་དལ་གྱི་ཚུལ་དུ་མཚམས་ལ་ཁ་གཡར་ནས་ཐག་ཉེར་ཡོད་པའི་དགེ་ལུགས་བླ་མ་ཡེ་ཤེས་ལགས་ཀྱི་ཆོས་ཚོགས་Vajrapani Institute གསང་བདག་སློབ་གཉེར་ཁང་དུ་བདུན་གསུམ་རིང་ལ་སྐྱིད་ཉལ་བྱས་ནས་བསྡད་པས་ཧ་ཅང་སྐྱིད་པོ་བྱུང་། སྔ་ལོར་རྙིང་མའི་ཆོས་ཚོགས་པདྨ་འོད་གསལ་གླིང་ལ་ཟླ་བ་གཅིག་ལ་བསྡད། སང་ལོར་ས་སྐྱ་པའི་ཆོས་ཚོགས་ཞིག་ནང་དུ་རེ་བ་བྱེད་བཞིན་ཡོད། གུས་པར་མཚོན་ན་ནམ་རྒྱུན་དུས་ཚོད་གང་ཁོམས་མཚམས་ཀྱི་ཚུལ་དུ་རང་གཅིག་པུར་ལྷོད་དལ་ངང་འདུག་རྒྱུ་འདི་ཧ་ཅང་གལ་ཆེན་ཞིག་ལ་ངོས་འཛིན་བྱེད་ཀྱི་ཡོད། སོས་དལ་བྱས་ནས་བསྡད་པའི་སྐབས་སུ་རིང་ནས་བསྙེན་པའི་ལྷག་པའི་ལྷ་མཆོག་ཕུར་པ་རྡོ་རྗེ་གཞོན་ནུའི་བསྙེན་ཐུན་དང་། བར་གསེང་སྐབས་སུ་དཔེ་བལྟས་དང་དཔེ་ཆའི་ནང་དོན་རྣམས་ཤར་སྒོམ་རེ་བྱེད་ཁུལ་བྱས། ཐུན་གྱི་དངོས་གཞི་རང་རེ་བཀའ་བརྒྱུད་པའི་རྣལ་འབྱོར་པ་རྣམས་ཀྱི་ལུགས་སྲོལ་བླ་སྒྲུབ་ཟབ་མོས་གདམས་ངག་མོས་གུས་ཀྱི་རླུང་གིས་བསྐུལ་བའི་ཉམས་རྟོགས་ཀྱི་མེ་ཆེན་འབུད་ཅིང་དོན་གཉིས་ཀྱི་གཡོས་སྦྱོར་གཟབ་པའི་ལམ་བཟང་འདིར་ཉམས་ལེན་གྱི་གཞུང་ཤིང་རང་བྱས་ནས་བསྡད། ད་རེས་བདུན་གསུམ་རིང་ཟས་རིན་དང་ཁང་གླ་སོགས་ཀྱི་སྦྱིན་བདག་གུས་པའི་ཆོས་ཚོགས་འཇམ་དབྱངས་ཆོས་འཁོར་གླིང་ནས་ཨ་སྒོར་གཅིག་སྟོང་མ་ཟིན་ཙམ་ཞིག་ནར་གཏོང་གནང་འདུས་པས་གུས་པས་སྙིང་ཐག་པ་ནས་དཀའ་དྲིན་ཆེ་ཞུ་བ་དང་ཆབས་ཅིག་རྗེ་མི་ལ་རས་པའི་ཞལ་ནས།
བྲག་ལ་སྒོམ་པའི་སྒོམ་ཆེན་དང་།།
འཚོ་བ་སྦྱོར་བའི་ཡོན་བདག་གཉིས།།
འཚང་མཉམ་དུ་རྒྱ་བའི་རྟེན་འབྲེལ་ཡིན།།
རྟེན་འབྲེལ་གྱི་སྙིང་པོ་བསྔོ་བ་ཡིན།།
ཅེས་གསུངས་པ་ལྟར་གུས་པས་ཀྱང་སྨོན་དེ་ལྟར་བྱེད་རྒྱུ་ཡིན།
Subscribe to: Posts (Atom)


text:
དེ་རིང་ཕྱི་དྲོར་རྒྱ་ནག་གི་རང་དབང་དང་དམངས་གཙོ་དོན་གཉེར་བ་འཛམ་གླིང་ནོ་བྷེལ་ཞི་བདེ་གཟེངས་རྟགས་ཐོབ་མཁན་སྐུ་ཞབས་ལོའུ་ཞོ་པོ་རྒྱ་ནག་ནུབ་རྒྱུད་ཧྲེང་ཧེ་གྲོང་ཁྱེར་གྱི་སྨན་ཁང་ཞིག་ཏུ་སྐུ་གྲོངས་ཡོད་འདུག
ལུའུ་ཞོ་པོ་ནི་ད་ལྟ་དགུང་ལོ་ ༦༡ ཡིན་པ་དང་། ༢༠༠༩ ལོའི་ཟླ་ ༡༢ པའི་ཚེས་ ༢༥ ཉིན་རྒྱ་ནག་གཞུང་གིས་རྒྱལ་ཁབ་མགོ་རྟིང་སློག་མཁན་གྱི་ཉེས་མིང་འོག་ལོ་ ༡༡ གི་ཁྲིམས་ཐག་བཅད་དེ་བཙོན་འཇུག་བྱས་ཡོད་པ་དང་། ད་ལོའི་ཕྱི་ཟླ་ ༥ པའི་ནང་ཁོང་ལ་མཆིན་པའི་སྐྲན་ནད་ཕོག་ཡོད་པ་ཧ་གོ་སྟེ་ཛ་དྲག་ཐོག་རྒྱ་ནག་ཧྲན་ཡང་གསོ་རིག་སྨན་ཁང་དང་པོར་སྨན་བཅོས་བྱེད་པར་འཁྲིད་ཡོད་ཀྱང་། ཉེ་ལམ་ཕྱི་ཟླ་ ༦ པའི་ཟླ་མཇུག་བར་རྒྱ་ནག་གཞུང་གིས་ཕྱིར་བསྒྲགས་མ་བྱས་པར་གསང་བ་བྱས་ཡོད།
ཁོང་གི་ནད་གཞིའི་སྐོར་ལ་རྒྱལ་སྤྱིའི་ཐོག་ནས་སེམས་འཚབ་ཆེན་པོ་བྱུང་ཡོད་པ་དང་། འགྲོ་བ་མིའི་ཐོབ་ཐང་དང་རང་དབང་གི་ཚོགས་སྡེ་མང་པོས་ལུའུ་ཞོ་པོ་སྨན་བཅོས་ཆེད་ཕྱི་རྒྱལ་དུ་གཏོང་དགོས་པར་རྒྱ་ནག་གཞུང་ལ་རེ་སྐུལ་ཡང་ཡང་ཞུས་ཀྱང་བཏང་མེད་སྟབས། ཉེ་ཆར་ཨ་རི་དང་འཇར་མན་གྱི་སྨན་པ་ཆེད་མཁས་པ་གཉིས་རྒྱ་ནག་ནང་ཁོང་ལ་སྨན་བཅོས་བྱེད་པར་བསྐྱོད་ཡོད།
ཁ་སང་ཕྱི་ཟླ་ ༧ ཚེས་ ༡༢ ཉིན་ནས་ནད་གཞི་སྔར་ལས་ཇེ་སྡུག་ཏུ་ཕྱིན་ཏེ་དབུགས་འབྱིན་རྔུབ་དཀའ་བར་གྱུར་བ་མ་ཟད། མཆིན་པ་དང་གློ་བ་མཁལ་མ་སོགས་ཀྱི་བྱེད་ལས་ཀྱང་ཉམས་ཡོད་སྟབས། དྲག་སྐྱེད་དཀའ་བར་མི་འགྱངས་བར་འདས་གྲོངས་སུ་འགྲོ་རྒྱུ་ཡིན་པ་སྨན་པས་གསལ་བསྒྲགས་བྱས་ཡོད།
ལུའུ་ནི་རྒྱ་ནག་གི་གཙུག་ལག་སློབ་གཉེར་ཁང་ཞིག་གི་སློབ་དཔོན་ཡིན་པ་དང་། ༡༩༨༩ ལོའི་པེ་ཅིན་གནམ་བདེ་སྒོ་མོ་ཆེའི་མདུན་ཐང་གི་སློབ་ཕྲུག་གི་དམངས་གཙོའི་ཡར་ལངས་ལས་འགུལ་གྱི་སྣེ་འཁྲིད་པའི་གྲས་ཡིན། སྐབས་དེའི་རྒྱ་ནག་གཞུང་གི་དྲུག་བཞིའི་དམར་གསོད་སྐབས་སུ་ཁོང་དང་ཁོང་གི་རོགས་པ་ཚོས་ལས་འགུལ་བ་བརྒྱ་ཕྲག་ཁ་ཤས་ཀྱི་ཚེ་སྲོག་བསྐྱབས་ཡོད་ཅིང་། དུས་དེ་ནས་བཟུང་ལུའུ་ནི་རྒྱ་ནག་གཞུང་དང་གཞུང་གི་སྲིད་ཇུས་ལ་རྒྱབ་འགལ་བྱེད་མཁན་ཞིག་ཆགས་ཡོད།
ལུའུ་ཞོ་པོ་ཡིས་དྲུག་བཞིའི་དོན་རྐྱེན་རྗེས་སུ་རྒྱ་ནག་གཞུང་ལ་དྲུག་བཞིའི་དོན་རྐྱེན་སྐབས་བཙོན་འཇུག་བྱས་པའི་སློབ་ཕྲུག་རྣམས་ཀློད་གྲོལ་གཏོང་དགོས་པའི་སྙན་ཞུ་དང་ལས་འགུལ་སྣ་ཚོགས་སྤེལ་སྟབས། ཁོང་རྒྱ་ནག་གཞུང་གིས་འཛིན་བཟུང་བྱས་ཏེ་རྒྱ་ནག་བྱང་ཤར་བཙོན་ཁང་ཞིག་ཏུ་ལོ་ངོ་གསུམ་རིང་བཙོན་འཇུག་བྱས་ཡོད་ཀྱང་། རྗེས་སུ་ཁོང་བཙོན་གྲོལ་ཐོབ་རྗེས་མུ་མཐུད་དམངས་གཙོ་དོན་གཉེར་བའི་ཕྱག་ལས་གནང་ཡོད།
རྒྱ་ནག་གཞུང་གིས་ཁོང་ཐེངས་མང་པོར་བཙོན་ཏུ་བཅུག་ཡོད་པ་མ་ཟད། ཁོང་གི་བཟའ་ཟླ་ལུའུ་ཞཱ་(Liu Xia)ཡང་རང་ཁྱིམ་དུ་བཟང་བཙོན་དུ་རྒྱུན་རིང་པོར་བཅུག་ཡོད། ལུའུ་ཡིས་རྒྱ་ནག་གཞུང་གི་ཆབ་སྲིད་ལམ་ལུགས་ལ་བཅོས་བསྒྱུར་གཏོང་དགོས་པར་བརྗོད་དེ་ (༢༠༠༨ ལོའི་རྩ་ཁྲིམས)ཟེར་བ་ཞིག་བྲིས་ཡོད་པ་དང་། དེ་བཞིན་ “ང་ལ་དགྲ་བོ་མེད་།”ཟེར་བ་སོགས་ཀྱི་ཆབ་སྲིད་སྐོར་གྱི་རྩོམ་ཡིག་མང་པོ་སྤེལ་ཡོད།
༢༠༡༠ ལོར་ཁོང་ལ་འཛམ་གླིང་ནོ་བྷེལ་ཞི་བདེའི་གཟེངས་རྟགས་ཐོབ་ཡོད་ན་ཡང་། སྐབས་དེར་ཁོང་རྒྱ་ནག་གི་བཙོན་ཁང་དུ་ཡོད་སྟབས་གཟེངས་རྟགས་དེ་བཞེས་བར་ཕེབས་ཐུབ་མེད། ཁོང་ནི་རྒྱ་ནག་གི་ལོ་རྒྱུས་ཁྲོད་ནོ་བྷེལ་ཞི་བདེ་གཟེངས་རྟགས་བཞེས་མཁན་དང་པོ་དང་། འཛམ་གླིང་ལོ་རྒྱུས་ཐོག་བཙོན་ནས་ནོ་བྷེལ་ཞི་བདེའི་གཟེངས་རྟགས་བཞེས་མཁན་གཉིས་པ་དེ་ཆགས་ཡོད། དང་པོ་ནི་འཇར་མན་ནཱ་ཛིའི་སྲིད་དབང་འོག་ནས་བཙོན་ཏུ་བཅུག་པའི་ཞི་བའི་འཐབ་རྩོད་སྐུ་ཞབས་(Carl von Ossietzky)ལགས་ཡིན་པ་རེད།
གསར་འགོད་པ། སངས་རྒྱས་དཀོན་མཆོག


text:
ཨེབ་ཞེན་པོ་ལོ་ཙེག
༡༩༢༩ལོའི་ཟླ་བཅུ་བའི་ཚེས་ཉེར་དགུར་ཅེག་སི་ལོ་ཝ་ཀི་ཡའི་ནང་གི་ཇྷི་ལ་ཝ།
༡༩༦༩ལོའི་ཟླ་བཞི་པའི་ཚེས་དགུ་ཉིན་ཅེག་སི་ལོ་ཝ་ཀི་ཡའི་ནང་གི་ཇྷི་ལ་ཝ།
ང་ཚོ་སྤྱི་ཚོགས་རིང་ལུགས་ཀྱི་ཕྱོགས་སུ་བསྐྱོད་དུས་སོ་ཝེ་ཏ་སྤྱི་མཐུན་རྒྱལ་ཁབ་ཀྱི་རྗེས་འབྲངས་པ་རེད། ང་ཚོ་སོ་ཝེ་ཏ་སྤྱི་མཐུན་རྒྱལ་ཁབ་དང་ཉེ་བར་བཏུད་དེ་བསྐྱོད་པས་ན་ང་ཚོས་དེས་རྒྱབ་ཁོ་ན་ལས་མཐོང་མེད་པས། དེ་གོལ་ལམ་དུ་འཕྱན་ན་ང་ཚོའང་གོལ་ལམ་དུ་འཕྱན་གྱི་ཡོད། གལ་ཏེ་ང་ཚོས་མདུན་ཕྱོགས་ཀྱི་ཅུང་ཐག་རིང་ཙམ་གྱི་དམིགས་ཡུལ་ངོ་མ་དེར་བལྟས་ཡོད་པའམ། ང་ཚོས་འགྲུལ་བཞུད་རིང་མོ་འདིའི་ནང་དུ་ལྷམ་མ་འདྲ་བ་གྱོན་ཡོད་པའི་གནས་ལུགས་དེ་ཤེས་ཡོད་ན། ང་ཚོ་ད་ལྟ་བཞིན་དུ་ཐང་ཆད་མེད་ཀྱང་སྲིད།”
“༡༩༦༩ལོའི་ཟླ་གསུམ་པའི་ཚེས་ལྔ། ཨེབ་ཞེན་པོ་ལོ་ཙེག(Evžen Plocek)
༡༩༦༩ལོའི་ཟླ་བཞི་བའི་ཚེས་བཞི་རེས་གཟའ་པ་སངས་ཉིན་ཡི་ལ་ཝའི་(Jihlava)ཞི་བའི་བཞི་མདོའི་ཕྱོགས་སུ་འཐེན་པའི་སྲང་ལམ་སྟེང་དུ་རང་ལོ་སོ་བདུན་ཡིན་ཞིང་། མཚན་ལ་ཨེ་ཝ་པ་ལོ་སེ་ཀ་ཞུ་བའི་བཟོ་བ་ཞིག་གིས་རང་ལུས་ལ་བཞུ་བྱེད་གཤེར་ཁུ་བླུགས་ནས་མེ་རུ་བསྲེགས་ཡོད་པ་རེད།
ཨེབ་ཞེན་པོ་ལོ་ཙེག་ལགས་ནི་ཇྷ་ལ་ཝ་རུ་༡༩༢༩ལོའི་ཟླ་བཅུ་བའི་ཚེས་ཉེར་དགུ་ཉིན་བཟོ་བའི་གྲལ་རིམ་གྱི་ཁྱིམ་ཚང་ཞིག་ཏུ་འཁྲུངས། ཁོང་ཆོས་ལུགས་ཀྱི་ཤན་ཤུགས་ཆེ་བའི་ཁོར་ཡུག་ཅིག་ཏུ་འཚར་ལོངས་བྱུང་། ཁོང་གི་སྤུན་མཆེད་ཧྥ་རན་ཀྱི་ཤེག་(František)དང་མཉམ་དུ་ཡེ་ཤུ་རྩེད་མོའི་ཚོགས་ཆུང་ལ་བཅར་ཞིང་། སི་ཁོ་ཊ་(Scout)ལས་འགུལ་ལའང་ཞུགས། ཁོང་༡༩༤༣ཙམ་དུ་གཞི་རིམ་དང་འབྲིང་རིམ་གྱི་སློབ་གྲྭ་ཐོན་པ་དང་ཇྷ་ལ་ཝི་རུ་ཡོད་པའི་ལའི་ཨོ་ནེལ་ཝེར་ཀ་(Lionel Werk)བཟོ་ལས་ཁང་དུ་ལག་ཆ་བཟོ་ལས་ཀྱི་སྦྱོང་བརྡར་བྱེད་མགོ་བཙུགས། ལོ་གསུམ་གྱི་རྗེས་སུ་ཚོང་ལས་གསར་བརྗེ་སྤྱི་མཐུན་ཚོགས་པའི་(RTUM)ཚོགས་མིར་གྱུར་ཏེ་པལ་རྒྱལ་ཡོངས་བཟོ་ཚོང་ཁང་(རྗེས་སུ་དེའི་མིང་བརྗེས་ཏེ་ཇྷ་ལ་ཝི་མོ་ཊོར་པལ་རྒྱལ་ཡོངས་བཟོ་ཚོང་ཁང་བཏགས)དུ་ལས་བགོས་བྱས་ཤིང་། བཟོ་གྲྭ་དེ་རུ་ཁོང་མ་གྲོངས་བར་དུ་ལས་ཀ་བྱས་ཏེ་བསྡད། ༡༩༥༠ ནས ༡༩༥༢ བར་དུ་དམག་ཏུ་ཞུགས་ཤིང་། ལས་ཡུན་ཚང་རྗེས་ཨེབ་ཞེན་པོ་ལོ་ཙེག་ལགས་ཛེ་ཌེ་ན་ཌོལ་ནི་ཀོ་ཝཱ་(Zdena Dolníková)དང་འཁྲུངས་ས་བསྐྱོན། ཁོ་མོའང་བཟོ་ལས་ཁང་དེའི་ཡིག་ཚང་དུ་ལས་ཀ་བྱེད་མཁན་ཞིག་ཡིན། ལོ་གཅིག་དང་ཕྱེད་ཀྱི་རྗེས་སུ་ཁོང་གཉིས་ཀྱི་བུ་ཡི་རི་(Jiří)ལགས་འཁྲུངས།
༡༩༥༥ལོར་པ་ལོ་སེ་ཀ་ལགས་ཅེག་སི་ལོ་ཝ་ཀི་ཡའི་དམར་ཤོག་ཚོགས་པའི་ཚོགས་མི་ཆགས་ཤིང་། ལོ་དེ་རང་དུ་ཚོང་ལས་གསར་བརྗེ་སྤྱི་མཐུན་ཚོགས་པའི་བཟོ་གྲྭའི་ཚོགས་ཆུང་གི་མགོ་གཙོའི་གོ་གནས་སྤྲད་པས་ལག་ཆ་བཟོ་ལས་ནས་ཐོན། ༡༩༦༠ནང་དུ་ཁོང་པ་རཱག་གི་ཚོང་ལས་སློབ་གྲྭ་ཆེན་མོ་ནས་ཕྱི་རྒྱལ་ཚོང་ལས་ཀྱི་ཐོག་ཡིག་འགྲུལ་ལམ་ནས་ཐོན་ཅིང་། ལོ་དེ་རང་དུ་ཚོང་ལས་སྤྱི་མཐུན་གྱི་གོ་གནས་བསྐྱུར་ཏེ་ཚོང་ལས་དང་འཕྲུལ་རིག་རོགས་སྐྱོར་སྡེ་ཚན་དུ་ལས་ཀ་བྱས་ཤིང་། ཁོང་སྡེ་ཚན་དེའི་མགོ་གཙོར་གྱུར།
ཨེབ་ཞེན་པོ་ལོ་ཙེག་ལགས་ནི་དམར་ཤོག་ཚོགས་པ་དང་ཅེག་སི་ལོ་ཝ་ཀ་ཡའི་སྤྱི་ཚོགས་ནང་དུ་བསྒྱུར་བཅོས་ལ་རྒྱབ་སྐྱོར་ཤུགས་ཆེན་གནང་མཁན་ཞིག་ཡིན། ༡༩༦༨ལོའི་དཔྱིད་ཀར་ཁོང་དམར་ཤོག་ཚོགས་པའི་རྫོང་གི་ཚོགས་ཆུང་གི་ཚོགས་མིར་གྱུར། ལོ་དེའི་ཟླ་དྲུག་པའི་ཟླ་མཇུག་ཙམ་ལ་ཁོང་དབུས་ཀྱི་ཚོགས་མི་དང་དམར་ཤོག་ཚོགས་པའི་སྐབས་བཅུ་བཞི་པའི་གྲོས་ཚོགས་འཐུས་མིར་མིང་འདོན་བྱུང་། གྲོས་ཚོགས་དེ་ཝར་ས་སོ་པེ་ཏྲ་(Warsaw Pact) ཅེག་སི་ལོ་ཝ་ཀི་ཡར་བཙན་འཛུལ་བྱས་མ་ཐག་ཚོགས་ཤིང་། པ་ལོ་སེ་ཀ་ལགས་ཀྱང་བཅར། ཁོང་གིས་བཙན་འཛུལ་དེར་ཚོར་ཤུགས་དྲག་པོས་སྐྱོན་བརྗོད་བྱས།
བསྒྱུར་བཅོས་ལས་འགུལ་དེ་འགོག་སྡོམ་བྱས་པ་དེས་པ་ལོ་སེ་ཀ་ལགས་བློ་ཕམ་ཚད་མེད་བྱུང་ནའང་། ཁོང་གིས་ཅེག་སི་ལོ་ཝ་ཀི་ཡའི་གནས་སྟངས་དེ་རྩ་བ་ནས་རེ་བ་བྲལ་བ་ཞིག་ལ་ངོས་འཛིན་གནང་གི་མེད། ཁོང་གིས་༡༩༦༨ལོའི་ཟླ་བརྒྱད་པའི་ཚེས་སུམ་ཅུའི་ཉིན་ཚོགས་པའི་སྐབས་བཅུ་བཞི་པའི་གྲོས་ཚོགས་ལས་སླར་ལོག་རྗེས་བྲིས་པའི་སེམས་ཚོར་གྱིས་བྱུར་བུར་གཏམས་པའི་ཡི་གེ་དེའི་ནང་དུའང་དེ་གསལ་བོར་འཁོད་ཡོད། “དྲག་སྤྱོད་དེ་ཐོག་དང་པོར་ཐོབ་སོང་མོད། དེས་ང་ཚོའི་ལངས་ཕྱོགས་ནམ་ཡང་རྩ་མེད་བཏང་ཐུབ་མེད། ང་ཚོས་ང་ཚོའི་འཐུས་མི་ཚོའི་གོ་བབ་རྗེས་ལོན་ཡོང་གི་རེད། འདི་དག་ང་ཚོའི་དཔའ་བོ་ཚོའི་གོ་བབ་རེད། ངས་རང་གི་རྒྱལ་ཁབ་དང་། རང་དབང་། དམར་ཤོག་བཅས་ལ་དགའ་མོས་འདི་འདྲ་བྱེད་མཁན་ཉག་ཕྲ་བའི་རྒྱལ་ཁབ་འདིའི་རྒྱལ་སར་མཐོང་བ་འདྲ་ཞིག་ས་གང་དུ་ཡང་མཐོང་མ་མྱོང་།” ༡༩༦༩ལོའི་ཟླ་གསུམ་པའི་ཟླ་མགོ་ཙམ་ལ་ཇྷི་ལ་ཝ་རུ་ཚོགས་པའི་རྫོང་གི་ཚོགས་ཆུང་དུ་ཁོང་གིས་སྐྱོན་བརྗོད་ཀྱི་གསུང་བཤད་ཅིག་གནང་། སྐབས་དེར་ཁོང་གིས་ “རྟོག་གཞིགས་ཀྱི་ལས་ཀ་ནི་ཁང་པ་ལྗང་ཁུ་ཞིག་གི་ནང་དུ་སྐྱེ་བཞིན་པ་དང་ཁྱད་མི་འདུག་”ཅེས་སོགས་གསུངས་ཏེ་བཙན་འཛུལ་གྱི་རྗེས་སུ་སྤྱི་ཚོགས་ལ་དམར་ཤོག་ཚོགས་པའི་ཤུགས་རྐྱེན་ཅི་ཙམ་ཐེབས་ཡོད་མེད་ཀྱི་སྐོར་གསུངས་ཤིང་། ཅེག་སི་ལོ་ཝ་ཀི་ཡའི་གཞོན་ནུ་རྣམས་ལ་སྤྱི་ཚོགས་རིང་ལུགས་ཀྱི་དང་བ་འདྲེན་པའི་ཁྱད་ཆོས་མེད་པ་དང་། སོ་ཝེ་ཏ་སྤྱི་མཐུན་རྒྱལ་ཁབ་དང་མཉམ་འབྲེལ་བྱས་པའི་བྱས་ཉེས་བཅས་ཀྱི་སྐོར་ཡང་གསུངས་ཡོད། ཁོང་གིས་དམར་ཤོག་ཚོགས་པ་རྩིག་པའི་ཕག་ཏུ་གབ་བསྡད་པར་སྐྱོན་བརྗོད་བྱས་ཤིང་། ལས་འགུལ་སྤེལ་དགོས་པའི་སྐུལ་མ་བྱས། ཁོང་གིས་ “མི་མང་གིས་ད་དུང་སྲིད་དོན་ཚོགས་པས་སྐད་ཆ་བཤད་ཡོང་བར་སྒུག་བཞིན་པ་དང་། དེར་མགོ་ཁྲིད་ཐུབ་ངེས་ཀྱི་སྲིད་དོན་ཚོགས་པ་ཞིག་ཡོད་པར་” ཡིད་ཆེས་གནང་།
ཨེ་ཝ་ཀཱན་ཊུར་ཀོ་ཝས་(Eva Kantůrková)ཁོང་གི་སྐོར་འདི་ལྟར་བྲིས་འདུག … པ་ལོ་སེ་ཀ་ལགས་ཀྱི་གཤིས་ཀར་འགྱུར་ལྡོག་འགྲོ་མགོ་ཚུགས་པའི་དུས་ནི་༡༩༦༩་ལོའི་ཟླ་བཞི་བའི་ཚེས་ཉེར་བརྒྱད་དེ་སུའུ་ཝེད་གཞུང་ལ་ངོ་རྒོལ་གྱིས་པ་རཱག་གི་ལས་ཁུངས་གཏོར་བཅོམ་བྱས་པ་དང་དུས་མཉམ་དུ་སི་ཊོ་ཁོ་ལམ་(Stockholm)དུ་ཚོགས་པའི་འཛམ་གླིང་ཧོ་ཀི་རྩེད་འགྲན་སྐབས་ཅེག་སི་ལོ་ཝ་ཀའི་ཧོ་ཀི་རུ་ཁག་གིས་སུའུ་ཝེད་རུ་ཁག་ཕམ་པར་བརྒྱབ་པའི་རྗེས་སུ་རེད། ཉེན་རྟོག་ཁང་ཕུང་དཀྲུགས་མཁན་ཞིག་གིས་གཏོར་བཅོམ་དེའི་སྣེ་ཁྲིད་བྱས་པར་འདྲ། ༡༩༦༩ ལོའི་ཟླ་བཞི་བའི་ཚེས་ཉེར་བརྒྱད་ཉིན་ཇྷི་ལ་ཝ་རུ་ཚོགས་པའི་དམར་ཤོག་ཚོགས་པའི་རྫོང་གི་གཙོ་འཛིན་ལྷན་ཚོགས་ཀྱི་ཟིན་བྲིས་སུ་འཁོད་པ་ལྟར་ན་ཁོང་གིས་དེའི་སྐོར་ལ་འོག་ཏུ་བཀོད་པ་ལྟར་གཏམ་གླེང་བྱས་ཡོད། “མགོ་རུ་ཡར་ཐོན་མེད་པའི་མི་འདི་འདྲ་བ་དག་བཞག་ཏེ་ང་ཚོགས་པ་འདིའི་ནང་བསྡད་རྒྱུ་མིན།” སྲིད་གཞུང་གིས་འདོན་བཞིན་པའི་བདུན་རེའི་ཚགས་ཤོག་པོ་ལི་ཊི་ཀ་(སྲིད་དོན)ཞེས་པ་དེ་བཀག་སྡོམ་བྱས། ཚགས་ཤོག་དེ་ནི་གཞུང་ལུགས་དང་སྲིད་དོན་སྐོར་བརྗོད་བྱ་བྱས་པའི་ཚགས་ཤོག་ཅིག་ཡིན། སྐབས་དེར་སྲིད་དོན་དང་བསྒྱུར་བཅོས་པ་རྣམས་ཀྱི་མགོ་ཁྲིད་ཀྱི་གོ་གནས་མེད་པ་ཆགས་ཀྱི་ཡོད། “བདེན་པ་སྨྲ་བ་ནི་གསར་བརྗེ་ཡིན” ཞེས་པའི་དམར་ཤོག་ཚོགས་པའི་རྩ་ཚིག་དེ་ཚགས་ཤོག་དེའི་མགོ་བརྗོད་ཡིན། འདི་དག་པ་ལོ་སེ་ཀ་ལགས་ཀྱིས་ཇྷ་ལ་ཝའི་ཞི་བའི་བཞི་མདོར་ཁུར་ཡོད་པའི་ཤོག་བྱང་གཉིས་ནས་གཅིག་གི་སྟེང་དུ་བྲིས་ཡོད། ཤོག་བྱང་གཞན་པ་དེའི་སྟེང་དུ་ཁོང་གིས་ “ང་མིའི་ངོ་གདོང་ཀྱི་ཆེད་དུ་འགྲེང་རྒྱུ་ཡིན། ང་སྙིང་མེད་པ་དག་ལ་འཚིག་པ་ཟ”ཞེས་བྲིས་ཡོད། ༡༩༦༩ལོའི་སྤྱི་ཟླ་གཉིས་པའི་ཚེས་ཉེར་ལྔ་གཟའ་པ་སངས་ཉིན་ཕྱི་དྲོའི་ཆུ་ཚོད་དྲུག་པ་ཙམ་ལ། བཞི་མདོའི་ཕྱོགས་སུ་འཐེན་པའི་སྲང་ལམ་དེར་ཁོང་གིས་རང་ལུས་ལ་ཉེ་འགྲམ་གྱི་ཚོང་ཁང་ཞིག་ནས་ཉོས་ཡོང་བའི་བཞུ་བྱེད་གཤེར་ཁུ་བླུགས་ནས་མེ་རུ་བསྒྲོན་ཡོད་པ་རེད། སྐབས་དེར་བཞི་མདོ་དེར་ཁྲོམ་ཚོགས་ཤིག་འདུས་ཡོད་ཅིང་། ཁོང་གིས་ཤོག་བྱང་དེ་མེ་མདའ་འཕེན་སའི་ནང་བཞག་རྗེས་རང་ལུས་མེར་བསྲེགས་གནང་ཡོད། མི་རྣམས་རྩེ་དགོད་ལ་གཡེང་བཞིན་པས་ན་ཁོང་གི་བྱ་སྤྱོད་དེ་རྩེད་མཚར་གཞན་ཞིག་ཏུ་གོ་བ་བླངས་སོང་། ཅུང་འགོར་རྗེས་ད་གཟོད་ཁོ་ཚོས་མེ་གསོད་མགོ་བརྩམས།
ཨེ་ཧྥ་ཛེན་པ་ལོ་སེ་ཀ་ལགས་༡༩༦༩ ལོའི་ཟླ་བཞི་བའི་ཚེས་དགུ་ཉིན་ཇྷི་ལ་ཝའི་སྨན་ཁང་ཞིག་ཏུ་གྲོངས། ཉིན་གཉིས་ཀྱི་རྗེས་སུ་མོ་ཊོར་པལ་སྣ་འདུས་བཟོ་ཚོང་ཁང་ནས་གོམ་བགྲོད་བྱས་ཏེ་གཤིན་ཆོས་བསྒྲུབས། གཤིན་ཆོས་བྱེད་པར་མི་སྟོང་གཉིས་ནས་སྟོང་གཉིས་དང་ཕྱེད་ལྷག་བཅར་ཞིང་། ཇྷ་ལ་ཝའི་དུར་ཁྲོད་དུ་ཕུང་པོ་སྦས་སར་མི་སྟོང་གསུམ་ལྷག་བཅར་ཏེ་ཁོང་གི་གཤིན་ཆོས་དེ་དུས་ཆེན་ཆེ་ཤོས་ཤིག་ཏུ་གྱུར།
ཆ་མ་ཚང་བའི་གསར་འགྱུར་གཉིས་ལས་གཞན་རྒྱལ་ཡོངས་གསར་ཁང་གང་གིས་ཀྱང་གནས་ཚུལ་དེ་བཀོད་མེད། ཨེ་ཝ་ཀཱན་ཊུར་ཀོ་ཝ་ལྟར་ན་སྤྱི་མཐུན་བློན་ཆེན་ཨོལ་དྷི་རིག་ཅེར་ནིག་(Oldřich Černík)སྒེར་གྱིས་ཇྷི་ལ་ཝ་ཉེན་རྟོག་ཁང་ལ་གསར་ཁང་ལ་གནས་ཚུལ་སྤྲོད་མི་ཆོག་པའི་བཀའ་བཏང་འདུག ཡིན་ཡང་ཇྷི་ལ་ཝ་གསར་ཁང་གིས་རྫོང་གི་དམར་ཤོག་ཚོགས་པའི་གཙོ་འཛིན་ཁང་གི་ཁྱབ་བསྒྲགས་ལས་ལུང་འདྲེན་རྒྱ་ཆེན་པོ་བྱས་ཡོད། དེས་པ་ལོ་སེ་ཀ་ལགས་ཀྱི་སྲིད་དོན་བྱ་སྤྱོད་རྣམས་ཀྱི་དཔང་པོ་བྱས་ཡོད་ཀྱང་། ཡང་ “ཉེ་དུས་བྱུང་བའི་གནས་ཚུལ་རྣམས་ཀྱིས་ཁོང་སེམས་མི་བདེ་བར་གྱུར་བ་”དང་རྒྱུ་མཚན་དེས་ཁོང་གིས་རང་ལུས་མེར་བསྲེགས་བྱས་པའི་སྐོར་གྱི་བསྙོན་འཛུགས་ཀྱང་བྱས་ཡོད། རྒྱུ་མཚན་དེས་ས་གནས་དམར་ཤོག་ཚོགས་པས་ཁོང་གི་བྱ་སྤྱོད་དེ་ཡ་མེད་ཚ་དྲགས་པར་བཤད་པ་དྭང་ལེན་མ་བྱས། ཞིབ་བཤེར་བ་ཚོས་ཁོང་གི་རང་ལུས་མེར་བསྲེགས་ཀྱི་བྱ་སྤྱོད་དེས་ཇྷི་ལ་ཝ་ས་གནས་ལས་ཕྱིའི་མིའི་དོ་སྣང་མི་འགུག་པའི་ཆེད་གཟབ་ནན་གྱིས་བལྟ་སྲུང་བྱས།
གཞུང་ལ་ཁ་གཏོད་པའི་མི་མང་གི་རང་དབང་ལས་འགུལ་བ་རྣམས་ཀྱིས་ཁོང་ལ་དྲན་གསོ་བྱེད་སྐབས་ཏེ། ལོ་རབས་བརྒྱད་ཅུ་པའི་མཇུག་ཏུ་མི་མང་སྤྱིས་ད་གཟོད་ཁོང་ལ་དོ་སྣང་བྱ་མགོ་བརྩམས། པ་ལོ་སེ་ཀ་ལགས་དྲན་གསོ་ཞུ་ཆེད་ཇྷི་ལ་ཝའི་མ་ས་རི་ཀ་བཞི་མདོའི་མ་རི་ཨཱན་གྱི་འགྲམ་དུ་དྲན་གསོའི་རྟགས་མ་ཞིག་བཞེངས་ཡོད།
>>>
EICHLER, Patrik: Následovníci Jana Palacha. Evžen Plocek, In: BLAŽEK, Petr – EICHLER, Patrik – JAREŠ, Jakub a kol: Jan Palach ´69. FF UK – ÚSTR – Togga, Praha 2009, s. 108–114.
KLUKAN, Petr: Zamlčená obět'. Almanach ke 40. výročí sebeupálení Evžena Plocka z Jihlavy, Jihlava 2009.
LEDERER, Jiří: Jan Palach. Zpráva o životě, činu a smrti českého studenta, In: BLAŽEK, Petr – EICHLER, Patrik – JAREŠ, Jakub a kol: Jan Palach ´69. FF UK – ÚSTR – Togga, Praha 2009, s. 231–345.
ZÍDEK, Petr: Záhada pochodně č. 3, In: Lidové Noviny, 11. dubna 2009.


text:
༄༅། །རྩ་ཁྲིམས་ནི་རང་རྒྱལ་གྱི་རྩ་བའི་ཁྲིམས་ལུགས་ཡིན།
ཡོང་ཁུངས། དགོན་སྡེ་སློབ་གསོའི་སློབ་དེབ། སྤེལ་དུས། 2014-07-24 10:35:08 རྩོམ་པ་པོ། རམས་ཚེ་བྷོ། ཀློག་ཐེངས།
རྩ་ཁྲིམས་ནི་རྒྱལ་ཁབ་ཀྱི་རྩ་བའི་ཁྲིམས་ལུགས་ཡིན་ལ་ཁྲིམས་ལ་བརྟེན་ནས་རྒྱལ་ཁབ་བཅོས་སྐྱོང་བྱེད་པའི་རྨང་གཞི་དང་གཞི་ཁུངས་ཀྱང་ཡིན། ཁྲིམས་ལ་བརྟེན་ནས་རྒྱལ་ཁབ་བཅོས་སྐྱོང་བྱེད་པ་ནི་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་འཕེལ་རྒྱས་དང་སྤྱི་ཚོགས་རིང་ལུགས་ཆབ་སྲིད་དཔལ་ཡོན་འཛུགས་སྐྲུན་བྱེད་པའི་ནང་དོན་གཙོབོ་ཞིག་ཡིན་པ་དང་། སྲིད་དབང་བཟུང་སྟེ་རྒྱལ་ཁབ་འཕེལ་རྒྱས་སུ་གཏོང་བ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་གྱི་ཤུགས་ལྡན་འགན་སྲུང་ཡང་ཡིན། ཁྲིམས་ལ་བརྟེན་ནས་རྒྱལ་ཁབ་བཅོས་སྐྱོང་བྱེད་པའི་རྩ་བའི་དོན་སྙིང་ནི་རྩ་ཁྲིམས་ལ་བརྟེན་ཏེ་རྒྱལ་ཁབ་བཅོས་སྐྱོང་བྱེད་པ་དེ་ཡིན། རྩ་ཁྲིམས་ཀྱི་བརྗིད་ཉམས་དང་རྩ་བའི་ཁྲིམས་ལུགས་ཀྱི་གོ་གནས་བདག་སྐྱོང་བྱེད་པ་དེ་ནི་གཙོ་བོ་རྩ་ཁྲིམས་འཐུས་སྒོ་ཚང་བ་ཞིག་ཡོད་པ་དང་དེ་ལག་ལེན་དངོས་སུ་བྱེད་པར་འགན་སྲུང་དགོས་པ་དེ་ཡིན། རྩ་ཁྲིམས་ཀྱིས་རྒྱལ་ཁབ་ཀྱི་རྩ་བའི་ལམ་ལུགས་དང་རྩ་བའི་ལས་འགན་ཐག་གཅོད་བྱས་ཡོད་ལ། རྒྱལ་ཁབ་ལས་ཁུངས་ཀྱི་རྩ་འཛུགས་དང་བྱེད་སྒོའི་རྩ་དོན་ནས་སྤྱི་དམངས་ཀྱི་རྩ་བའི་དབང་ཆ་སོགས་རྩ་བའི་བཅའ་ཁྲིམས་ཀྱི་གནད་དོན་མཐའ་དག་ཀྱང་གཏན་འཁེལ་བྱས་ཡོད། དེས་ན། རྩ་ཁྲིམས་དང་འགལ་ན་ཆེས་ལྗིད་བའི་ཁྲིམས་འགལ་ཡིན་པ་དང་། ཁྲིམས་ལུགས་སྐྱོང་བ་ལ་ཆེས་ཚབས་ཆེ་བའི་གཏོར་བརླག་ཞིག་ཀྱང་ཡིན། ཁྲིམས་ལ་བརྟེན་ནས་རྒྱལ་ཁབ་བཅོས་སྐྱོང་སྐུལ་སྤེལ་དང་སྤྱི་ཚོགས་རིང་ལུགས་རྒྱལ་ཁབ་ཏུ་བསྐྱོད་པའི་གོ་རིམ་ཁྲོད་ངེས་པར་དུ་རྩ་ཁྲིམས་དང་རྩ་ཁྲིམས་ལག་ལེན་བསྟར་རྒྱུ་ནི་གོ་གནས་ཆེས་མཐོ་པོར་འཇོག་དགོས།
རྩོམ་སྒྲིག་པ།:མཁའ་ཚེ།


text:
རམ་མ་དྷའོ་(Ram Madhav)ཡིས་སྤེལ།
སྐལ་ལྡན་གྱིས་བསྒྱུར།
༸གོང་ས་མཆོག་རྟ་དབང་དུ་ཕེབས་ཐེངས་འདིར་རྒྱ་ནག་གཞུང་གི་རྣམ་འགྱུར་དང་སྐད་གདངས་སྔར་དང་མི་འདྲ་བ་དེར་རྒྱུ་མཚན་ཞིག་ལོས་ཡོད།
རྒྱ་ནག་ཏུ་རྒྱ་ཁྱབ་ཆེ་བའི་གསར་ལས་ཁང་རྒྱལ་སྤྱིའི་དུས་བབ་(Global Times)ཅེས་པས་དཀྲོག་རྐྱེན་སློང་བའི་རྩོམ་ཡིག་ཅིག་སྤེལ་བའི་ནང་། རྒྱ་གར་ལ་དཔལ་འབྱོར་དང་དམག་ཤུགས་ཆེ་བའི་ཀྲུང་གོར་ས་བབ་རྩོད་ལེན་བྱེད་པའི་ནུས་པ་ཡོད་དམ། ཞེས་པའི་འུད་ཤོབ་ཆེ་བའི་དྲི་བ་ཞིག་བཀོད་ཡོད་པ་དང་། ཀྲུང་གོའི་ལོ་རེའི་ཐོན་སྐྱེད་ཀྱི་ཡོང་འབབ་(GDP)རྒྱ་གར་ལས་ལྡབ་འགའ་ཞིག་གིས་མཐོ་བ་ཡོད་ལ། དམག་ཤུགས་ཀྱི་ནུས་པ་རྒྱ་གར་རྒྱ་མཚོ་སྙོབ་ཐུབ་པ། རྒྱ་གར་གྱི་ཁྱིམ་མཚེས་རྒྱལ་ཁབ་ཁག་དང་ཀྲུང་གོའི་འབྲེལ་བ་བཟང་བ། རྒྱ་གར་བྱང་ཕྱོགས་མཐའ་མཚམས་སུ་བརྟན་ལྷིང་མེད་པའི་རང་བཞིན་བཅས་ལས། གལ་ཏེ་ཀྲུང་གོས་རྒྱ་གར་དང་ས་བབ་རྩོད་ལེན་གྱི་རྩེད་འགྲན་བྱས་ན། ལྡི་ལི་སྲིད་གཞུང་གིས་པི་ཅིང་སྲིད་གཞུང་ཕམ་ཉེས་གཏོང་ཐུབ་བམ་ཞེས་འཕྱ་སྨོད་དང་ཟུར་ཟའི་དྲི་རྟགས་བཀོད་ཡོད།
དེ་ལྟར་དཀྲོག་རྐྱེན་སློང་བའི་རྒྱུ་མཚན་ནི། ཐེངས་འདིར་༸གོང་ས་མཆོག་ཨ་རུ་ན་ཅལ་མངའ་སྡེར་ཕེབས་པས་ཡིན། ༸གོང་ས་མཆོག་ཁུལ་དེར་ཕེབས་དོན་ནི་ཆོས་འབྲེལ་ཁོ་ན་ཡིན། ཁོང་སྐུ་ཉིད་ཀྱིས་ཀྱང་གནས་དེར་སྔར་ཐེངས་དྲུག་ཕེབས་ཟིན་པ་ལྟར་ཆོས་འབྲེལ་ཁོ་ན་ཡིན་པ་གསལ་པོར་གསུངས་ཡོད། ཁོང་གིས་དུས་ཚོད་ཕྲན་བུ་རེ་གནད་དོན་གཞན་གྱི་ཐོག་གཏོང་གནང་མཛད་པ་ལས། དུས་སྐབས་དམ་འཛིན་གྱིས་ཆོས་བཤད་དང་དབང་ལུང་ཁོ་ན་གནང་གི་ཡོད། གལ་ཏེ་གནད་དོན་གཞན་གྱི་ཐོག་དུས་ཚོད་གཏོང་གནང་མཛད་པའི་དབང་དུ་བཏང་ན་ཡང་། ཡོངས་ཁྱབ་སེམས་ཁུར་དང་། རྒྱ་གར་གྱི་གནའ་རབས་རིག་གཞུང་བཟང་པོ་གལ་གནད་ཆེ་བའི་སྐོར་གསུང་བ་ལས། རྒྱ་བོད་ཀྱི་ཆབ་སྲིད་གནས་བབ་དང་འབྲེལ་བའི་སྐོར་བཀའ་སློབ་ཧ་ལམ་གནང་གི་མེད།
འོན་ཀྱང་ཁོང་ཨ་རུ་ན་ཅལ་མངའ་སྡེར་ག་དུས་ཕེབས་ཀྱང་། རྒྱ་གཞུང་གསར་འགྱུར་བརྒྱུད་ལམ་ཁག་གིས་རྟག་ཏུ་རྣམ་འགྱུར་སྟོན་གྱི་ཡོད་ལ། རྒྱ་གར་གྱི་དབུ་ཁྲིད་ཁག་ཁུལ་དེར་ཕེབས་སྐབས་ཀྱང་དཀའ་རྙོག་བཟོ་གི་ཡོད། དེ་སྔོན་རྒྱ་གར་གྱི་སྲིད་འཛིན་པྲཏིབྷ་པཊིལ་(Pratibha Patil)དང་སྲིད་བློན་མན་མོ་ཧན་སིང་(Manmohan Singh)མཆོག་ཁུལ་དེར་རིམ་པས་ཕེབས་སྐབས་ཀྱང་རྒྱ་ཕྱོགས་ནས་སྐྱོན་བརྗོད་བྱས་ཡོད་པ་རེད། རྒྱ་གར་གཞུང་གིས་ཀྱང་རྒྱུན་ལྡན་བཞིན་ལམ་ལུགས་དང་མི་མཐུན་པའི་ནང་སྲིད་ལ་ཐེ་ཇུས་བྱས་པའི་ཁག་དཀྲི་གཡོགས་ཡོད།
འོན་ཀྱང་ད་རེས་༸གོང་ས་མཆོག་མངའ་སྡེ་དེར་ཕེབས་སྐབས་རྒྱ་ནག་གི་རྣམ་འགྱུར་སྔར་དང་འདྲ་གི་མེད། ཁོ་ཚོའི་རྣམ་འགྱུར་དྲག་ཤུགས་ཆེ་ལ། ཧ་ལམ་དྲག་སྤྱོད་སྤེལ་བའི་སྡིགས་ར་བྱས་ཡོད། ཁོ་ཚོས་རྒྱ་ནག་དཔལ་འབྱོར་དང་དམག་ཤུགས་ཆེ་བ་ཡོད་པའི་སྐོར་བཤད་པ་ཙམ་མ་ཡིན་པར། ཇ་མུ་དང་ཀ་ཤི་མིར་གྱི་གནས་སྟངས་ཐོག་ཉེན་བརྡ་ཡང་བཏང་ཡོད་པ་རེད།
རྒྱུ་མཚན་གལ་ཆེ་བ་ཞིག་ནི་༸གོང་ས་མཆོག་གི་ཡང་སྲིད་སྐོར་གྱི་འཐབ་རྩོད་གནད་དོན་དེ་ཡིན་པ་རེད། རྒྱ་ནག་གཞུང་གིས་ཁོ་པ་ཚོའི་པཎ་ཆེན་རིན་པོ་ཆེ་མངའ་གསོལ་བྱས་པ་རེད། པཎ་ཆེན་རིན་པོ་ཆེ་ནི་༸གོང་ས་མཆོག་གི་རྗེས་ཆོས་ལུགས་ཀྱི་དབུ་ཁྲིད་རིམ་པ་གཉིས་པ་དེར་ངོས་འཛིན་ཞུ་གི་ཡོད། ༸གོང་ས་ཏཱ་ལའི་བླ་མ་སྐུ་ཕྲེང་བཅུ་བཞི་པ་མཆོག་དགུང་ལོ་བགྲེས་པོ་ཆགས་ཡོད་པ་རེད། བོད་ཀྱི་ནང་བསྟན་ཆོས་ལུགས་ལྟར་ན་༸རྒྱལ་བ་གོང་མ་དགོངས་པ་མ་རྫོགས་གོང་ཕྱིས་འབྱུང་ཡང་སྲིད་གང་དུ་བྱོན་མིན་གྱི་རྟགས་མཚན་སྣ་ཚོགས་འཇོག་གནང་མཛད་ཀྱི་ཡོད། ༸གོང་ས་བཅུ་བཞི་པ་ཆེན་པོས་ད་བར་རྟགས་མཚན་ཁ་གསལ་ཞིག་གསུངས་མེད་ཀྱང་། སྐབས་འགར་ཁོང་གིས་སྐུ་ཉིད་ཀྱི་ཡང་སྲིད་བུད་མེད་ཅིག་ཕེབས་སྲིད་པ་དང་། ཕྱིས་འབྱུང་༸རྒྱལ་བའི་ཡང་སྲིད་ངོས་འཛིན་ཞུ་དགོས་མིན་བོད་མི་མང་གིས་ཐག་གཅོད་དགོས་པའི་གནད་དོན་ཞིག་ཡིན་པའི་སྐོར་ཡང་གསུང་གི་ཡོད།
འོན་ཀྱང་རྒྱ་ནག་གཞུང་ལ་༸གོང་ས་མཆོག་གི་ཡང་སྲིད་དང་འབྲེལ་བའི་སེམས་ཁྲལ་ཞིག་ཡོད་པར་སྣང་། དམིགས་བསལ་༸གོང་ས་མཆོག་གིས་ཡང་སྲིད་རྒྱ་གར་ནས་ངོས་འཛིན་གནང་བའམ། ཨ་རུ་ན་ཅལ་མངའ་སྡེ་ནས་གནང་བའི་དོགས་པ་བྱེད་ཀྱི་ཡོད། དེ་ལྟར་བོད་ཀྱི་རང་དབང་འཐབ་རྩོད་ཀྱི་ལས་འགུལ་མུ་འཐུད་དབུ་ཁྲིད་གཞན་ཞིག་གིས་རྒྱུན་སྐྱོང་གནང་བའི་རྣམ་རྟོག་བྱེད་ཀྱི་ཡོད་པ་རེད། རྒྱ་ནག་གཞུང་གིས་སྐབས་འགར་༸གོང་ས་མཆོག་གི་ཡང་སྲིད་ངོས་འཛིན་ཞུ་བའི་བདག་དབང་རྒྱ་གཞུང་ལ་ཡོད་སྐོར་བརྗོད་ཀྱི་ཡོད། དེར་༸གོང་ས་མཆོག་གིས་པཎ་ཆེན་རིན་པོ་ཆེའི་ཡང་སྲིད་ངོས་འཛིན་ཞུས་ལུགས་བཞིན་རྒྱ་གཞུང་གིས་སླར་རྫུན་སྒྲིག་བྱེད་ཐབས་མེད་པའི་རྒྱུ་མཚན་ཁ་གསལ་གསུངས་ཡོད།
རྒྱུ་མཚན་གཞན་ཞིག་ནི་ཨ་རུ་ན་ཅལ་མངའ་སྡེའི་བདག་དབང་སྐོར་གྱི་གནད་དོན་དེ་ཡིན་སྲིད། རྒྱ་ནག་གཞུང་གིས་ཨ་རུ་ན་ཅལ་མངའ་སྡེའི་བདག་དབང་རྩོད་ལེན་བྱེད་པ་དེ་ནི་ཉེ་དུས་ཀྱི་གནད་དོན་ཞིག་ཡིན། ཕྱི་ལོ་༡༩༦༢ལོའི་དམག་འཁྲུག་སྐབས་རྒྱ་ནག་གི་དམག་དཔུང་ཏེ་ཛི་པུར་བར་སླེབས་ཡོད་པ་མ་ཟད། ལྡི་ལི་སྲིད་གཞུང་གིས་ཨ་སམ་རྒྱ་ནག་གི་མངའ་འོག་ཏུ་ཤོར་བ་ཧ་ལམ་ངོས་འཛིན་དང་བློ་ཐག་བཅད་ཡོད། ནེ་རུ་ཡིས་སྐབས་དེར་རླུང་འཕྲིན་བརྒྱུད་ཨ་སམ་མི་དམངས་ལ་གྱེས་ཁའི་གཏམ་བཤད་ཀྱང་གནང་ཡོད་པ་རེད།
འོན་ཀྱང་ཕྱི་ལོ་༡༩༦༢ལོའི་ཟླ་༡༠ཚེས་༢༡ཉིན་རྒྱ་ནག་གཞུང་ཕྱོགས་གཅིག་ཁོ་ནས་(unilateral ceasefire)དམག་འཐབ་མཚམས་འཇོག་གི་གསལ་བསྒྲགས་བྱས་ཡོད་ལ། ཧ་ལས་དགོས་པ་ཞིག་ལ་རྒྱ་ནག་གིས་སྐབས་དེར་དབང་སྒྱུར་བྱས་པའི་ལ་དྭགས་ནུབ་རྒྱུད་ས་ཁུལ་དུ་ངང་འཐེན་བྱས་པ་ལས། ཤར་ཕྱོགས་ས་ཁུལ་གྱི་དམག་དཔུང་ཐོག་མའི་ས་གནས་སུ་ཕྱིར་འཐེན་བྱས་པ་རེད། དེར་བརྟེན་རྒྱ་ནག་གཞུང་གིས་ཨ་སམ་མངའ་འོག་ཏུ་བསྡུ་རྒྱུ་ཕར་བཞག རྟ་དབང་སོགས་ནུབ་ཕྱོགས་ཨ་རུ་ན་ཅལ་ས་ཁུལ་གྱི་དམག་དཔུང་ཡོངས་རྫོགས་ཕྱིར་འཐེན་བྱས་པ་རེད། མའོ་ཙེ་དུང་གི་ཐག་གཅོད་དེ་ནི་རྒྱ་ནག་ཏུ་རྩོད་རྙོག་ཅན་ཞིག་ཏུ་གྱུར་བ་མ་ཟད། མི་མང་པོ་ཞིག་གིས་ནོར་འཁྲུལ་ཅན་གྱི་སྲིད་ཇུས་ཤིག་ལ་ངོས་འཛིན་བྱེད་ཀྱི་ཡོད།
ཨ་རུ་ན་ཅལ་མངའ་སྡེ་རྒྱ་ནག་གི་མིག་ལམ་དུ་རྩོད་རྙོག་ཅན་ཞིག་ཏུ་གྱུར་བའི་དུས་སྐབས་ནི། ཕྱི་ལོ་༡༩༧༥ལོར་འབྲས་ལྗོངས་རྒྱ་གར་གྱི་མངའ་འོག་ཏུ་ཟླ་སྒྲིལ་བཏང་བའི་རྗེས་སུ་ཡིན། ཕྱི་ལོ་༡༩༧༨ལོ་ནས་རྒྱ་ནག་གཞུང་གིས་མངའ་སྡེ་དེའི་བདག་དབང་གནས་བབ་སྐོར་མུ་འཐུད་གླེང་སློང་བྱས་ཡོད་པ་མ་ཟད། རྒྱ་ནག་མི་མང་ལ་ས་ཁུལ་དེ་ན་མེས་པོའི་བང་སོ་ཡོད་པ་དང་། ཁུལ་དེ་ངེས་པར་མེས་རྒྱལ་ཁྱིམ་ཚང་ཆེན་མོའི་པང་དུ་རྩིས་ལེན་དགོས་པའི་འགྲེལ་བརྗོད་ཡིད་དུ་འོང་བ་བྱས་དང་བྱེད་མུས་ཡིན།
ཕྱི་ལོ་ ༢༠༡༧ ལོར་རྒྱ་ནག་གི་རྣམ་འགྱུར་དང་སྐད་གདངས་སྔར་དང་མི་འདྲ་བའི་མངོན་གསལ་དོད་དུ་ཕྱིན་པ་དེས། ང་ལ་ཕྱི་ལོ་ ༡༩༦༡ ལོར་ཇར་མན་ཆབ་སྲིད་ཚན་རིག་པ་སྐུ་ཞབས་རི་ཅར་ཊ་ལེ་ཝན་ཐེལ་(Richard Lewenthel)གྱིས་གསར་བཟོ་བྱས་པའི་ཐ་སྙད་ཧྥིན་ལན་ཌི་ལམ་ལུགས་(Finlandisation)ཞེས་པ་དེ་དྲན་སྐུལ་བྱས་བྱུང་། འཛམ་གླིང་དམག་ཆེན་གཉིས་པ་མཇུག་སྒྲིལ་ཟིན་རྗེས། ཧྥིན་ལན་ཌེ་ནུབ་ཡོ་རོབ་ཀྱི་མཐུན་ཕྱོགས་རྒྱལ་ཁབ་ཅིག་ཡིན་ཡང་། ཇར་མ་ནི་ལ་དམག་འཐབ་དང་དཔལ་འབྱོར་གྱི་ཁ་གཏད་དུ་ལང་བའི་སྲིད་ཇུས་དེར་མཉམ་ཞུགས་བྱས་མེད་པ་རེད། ཧྥིན་ལན་ཌི་ལམ་ལུགས་ཞེས་པའི་ཚིག་དོན་ཕྱིས་སུ་འགྱུར་བ་ཅུང་ཕྱིན་ཡོད་ཀྱང་ཐོག་མའི་འབྱུང་ཁུངས་དེ་ལྟར་ཆགས་ཡོད།
དེར་བརྟེན་རྒྱ་གར་གྱིས་ད་བར་རྒྱ་ནག་ལ་ཡ་ལན་སྤྲོད་སྟངས་ཡང་ཧྥིན་ལན་ཌེ་ལམ་ལུགས་དང་འདྲ་པོ་ཡོད། ཉེ་ཆར་རྒྱ་གར་གྱི་ཀ་ཐིག་རྩོམ་འབྲི་བ་(columnist)ཞིག་གིས་དེའི་དཔེ་མཚོན་ལེགས་པོ་ཞིག་བཀོད་ཡོད། དེ་ཡང་ཕྱི་ལོ་༢༠༠༩ལོར་༸གོང་ས་མཆོག་རྟ་དབང་གྲོང་བརྡལ་གྱི་སྨན་ཁང་ཞིག་དབུ་འབྱེད་གནང་བར་ཕེབས་པ་རེད། ཁོང་ས་ཁུལ་དེར་ཕེབས་འཆར་གྱི་གནད་དོན་གྱིས་རྒྱ་དཀར་ནག་གཉིས་ཧ་ལམ་དམག་འཐབ་བྱེད་པའི་མཚམས་སུ་སླེབས་ཡོད། འོན་ཀྱང་རྒྱ་གར་གྱི་གསར་འགྱུར་བརྒྱུད་ལམ་ཁག་གིས་དེའི་སྐོར་ཤེས་རྟོགས་བྱུང་མེད་པ་རེད། གང་ལགས་ཤེ་ན་ཡུལ་གཉིས་ཀྱི་བར་འཁྲུག་རྩོད་མི་ཡོང་བའི་ཆེད། ཐའི་ལན་ཌ་རུ་ཚོགས་པའི་ཨེ་ཤི་ཡ་དང་ཞི་བདེ་རྒྱ་མཚོའི་(APEC)མཐའ་འཁོར་གྱི་ཡུལ་གྲུའི་ཚོང་དོན་ལྷན་ཚོགས་སྐབས། རྒྱ་ནག་གི་སྲིད་བློན་ཝན་ཅཱ་པའོ་ཡིས་རྒྱ་གར་གྱི་སྲིད་བློན་མན་མོ་ཧན་སིང་ལ། ༸གོང་ས་མཆོག་མོན་རྟ་དབང་ལ་ཕེབས་རྒྱུའི་གནད་དོན་དེ་རྒྱལ་སྤྱིའི་གསར་འགྱུར་བརྒྱུད་ལམ་ཁག་གིས་ཤེས་འཇུག་རྒྱུ་མེད་པ་དང་། རྒྱལ་སྤྱིའི་གནད་དོན་ཞིག་ཏུ་མི་འགྱུར་བའི་རེ་འདུན་བྱས་པ་ལྟར། མན་མོ་ཧན་སིང་གིས་ལམ་སེང་ཁས་ལེན་བྱས་ཡོད།
འོན་ཀྱང་སྲིད་བློན་མོ་ཏི་ཡི་སྲིད་གཞུང་འོག་རྒྱ་ནག་གཞུང་གི་མངོན་འདོད་བཞིན། ཧྥིན་ལན་ཌེ་ལམ་ལུགས་དེ་ཕལ་ཆེར་འགྲོ་གི་མེད་སྟབས། སྐད་ཤུགས་ཆེ་བའི་ཉེན་བརྡ་མི་གཏོང་ཀ་མེད་བྱུང་བ་རེད།
མ་རྩོམ་འབྲེལ་ཐག


text:
མཚོ་སྔོན་གསར་འགྱུར་དྲ་བའི་འཕྲིན། ཉེ་དུས་ཟི་ལིང་གྲོང་ཁྱེར་གྱི་སྤྱི་ཁྱབ་བཟོ་ཚོགས་ཀྱིས་ཁེ་དབང་སྲུང་སྐྱོང་ཞབས་ཞུ་དང་། འགན་ནུས་ལ་རོགས་སྐྱོབ་རོགས་སྐྱོར་ལག་བསྟར་བྱས་ནས་ལོ་གསར་སྔོན་གྱི་དཀའ་ངལ་ལས་བཟོ་པར་རོགས་སྐྱོར་རོགས་སྐྱོབ་ལས་དོན་ཡག་པོར་སྒྲུབ་ཏེ། དཀའ་ངལ་ཡོད་པའི་ལས་བཟོ་པའི་དྲོ་སྐྱིད་ལྡན་པའི་ངང་དུས་ཆེན་རོལ་རྒྱུར་འགན་ལེན་བྱ་དགོས།
ཟི་ལིང་གྲོང་ཁྱེར་སྤྱི་ཁྱབ་བཟོ་ཚོགས་ཀྱིས་གྲོང་ཁྱེར་ཡོངས་ཀྱི་བཟོ་ཚོགས་མ་ལག་ལ་ཆེད་དོན་རྩ་འཛུགས་བྱས་ནས་དྲོ་སྐྱིད་སྦྱིན་པའི་བྱེད་སྒོའི་སྐུལ་སློང་བཀོད་སྒྲིག་གྲོས་ཚོགས་བསྡུས་ཏེ། རོགས་སྐྱོབ་ཁྱབ་ཁོངས་གཏན་འཁེལ་བྱས་ནས་ཁྱིམ་ཚང་གི་ཆ་སྙོམས་ཀྱི་ཡོང་འབབ་མ་མཐའི་འཚོ་བའི་འགན་སྲུང་གི་ཚད་གཞི་ལས་དམའ་པའི་ལས་བཟོ་པའི་ཁྱིམ་ཚང་དང་། ཁྱིམ་ཚང་མིའི་ཆ་སྙོམས་ཀྱི་ཡོང་འབབ་མ་མཐའི་འཚོ་བའི་འགན་སྲུང་གི་ཚད་གཞི་ལས་དམའ་བའི་ཁྱིམ་ཚང་། འོན་ཀྱང་ནད་དང་དེ་མིན་རྒྱུ་རྐྱེན་དམིགས་བསལ་ཅན་གྱི་རྐྱེན་ལས་འཚོ་བར་དཀའ་ངལ་འཕྲད་པའི་ལས་བཟོ་པའི་ཁྱིམ་ཚང་། ཁྱིམ་ཚང་གི་མིའི་ཆ་སྙོམས་ཡོང་འབབ་ས་གནས་དེའི་མ་མཐའི་འཚོ་བའི་འགན་སྲུང་ཚད་ཀྱི་ལྡབ3 ( ཚུད་པ) ནང་ཚུན་པ་དང་། འོན་ཀྱང་ཐོལ་བྱུང་དོན་རྐྱེན་དང་དེ་བཞིན་རྒྱུ་རྐྱེན་གཞན་པའི་དབང་གིས་འཚོ་བར་དཀའ་ངལ་ཅན་གྱི་ལས་བཟོ་པའི་ཁྱིམ་ཚང་ལ་བཟོ་ཚོགས་ཀྱིས་དུས་ཆེན་གཉིས་ཀྱི་དྲོ་སྐྱིད་སྦྱིན་པའི་རོགས་སྐྱོབ་བྱ་ཡུལ་དུ་གཏན་འཁེལ་བྱས་ཏེ།ད་དུང་ཁོར་ཡུག་དང་འཕྲོད་བསྟེན་སྲུང་སྐྱོང་གི་ལས་མི་དང་། སྤྱི་སྤྱོད་རླངས་འཁོར་གྱི་ཁ་ལོ་བ། སྤྱི་བདེ་ཉེན་རྟོག་ལག་གཡོག་དང་ཞིང་པ་ལས་མི་སོགས་མི་ཚོགས་ལ་རོགས་སྐྱོབ་བྱ་ཡུལ་གཙོ་བོའི་ཁོངས་སུ་འཇུག་པ་རེད་།
རྒྱུས་ལོན་བྱུང་བ་ལྟར་ན་ཟི་ལིང་གིས་རྫོང་དང་ཆུས་ཁག་ལ་རོགས་སྐྱོབ་མ་དངུལ་སྒོར་ཁྲི1067.5སྦྱིན་པ་དང་། རོགས་སྐྱོབ་མ་དངུལ་ཁྱིམ་ཚང་རེར་སྒོར་དེ་སྔོན་གྱི1500 ནས་ཁྱིམ་ཚང་རེར་སྒོར2500 ལེགས་སྒྲིག་བྱས་པ་རེད་། དུས་མཚུངས་སུ་ད་དུང་ཞིང་པ་ལས་མིའི་གླ་ཆ་འགྱངས་ཆད་ལ་གཙང་འཇལ་བྱེད་པའི་ལས་དོན་ཡག་པོའི་སྒྲུབ་རྒྱུ་དང་། བཅའ་ཁྲིམས་ཞབས་ཞུའི་ཡན་ལག་རུ་ཁག་བཅུ་སྒྲིག་འཛུགས་བྱས་ནས་ཞིང་པ་ལས་མི་ཅུང་གཅིག་སྡུད་ཀྱི་འགྲིམ་འགྲུལ་དང་། བཟོ་སྐྲུན་ལས་ཡུལ། འདེབས་འཛུགས་སྐྱེད་ཚལ་དང་བཟོ་སྐྲུན་ལས་རིགས་སོགས་གཙོ་གནད་ཁྱབ་ཁོངས་སུ་སོང་སྟེ་ ལག་གདང་སྦྲེལ་ནས་ཕུགས་འདུན་གཏོད་པའི་ཞིང་པར་ཞབས་འདེགས་ཞུ་བའི་ཁྲིམས་སྐྱོང་སྐོར་གྱི་དྲིལ་བསྒྲགས་དང་སྤྱི་ཕན་བྱ་སྤྱོད་ཀྱི་བཅའ་ཁྲིམས་ཞབས་ཞུའི་བྱ་སྤྱོད་སྤེལ་ཏེ། རྒྱ་ཆེའི་ཞིང་པ་ལས་མིར་སྲིད་ཇུས་དང་བཅའ་ཁྲིམས་འདྲི་རྩད་དང་། ངལ་རྩོལ་གྱི་རྩོད་གཞི་ཐག་གཅོད་པ། བཅའ་ཁྲིམས་སམ་ཞུ་གཏུག་དང་འབྲེལ་བའི་གྱོད་དོན་ལས་ཚབ་ཞབས་ཞུ་སོགས་མཁོ་འདོན་བྱས་པ་རེད།
ཕྱོགས་ཡོངས་ནས་གླ་ཕོགས་འགྱངས་ཆད་ཀྱི་གནད་དོན་བཅོས་སྒྲིག་བྱེད་པའི་མཉམ་འབྲེལ་གྲོས་ཚོགས་ཀྱི་ཁོངས་མིའི་ཚན་པའི་འགན་འཁྲི་ནན་ཏན་གྱིས་ལག་བསྟར་བྱས་ཏེ། ཧུར་ཐག་ངང་འབྲེལ་ཡོད་སྡེ་ཁག་གིས་ཞིང་པ་ལས་མིའི་གླ་ཆ་འགྱངས་ཆད་ལ་གཙང་འཇལ་བྱས་པའི་ལས་དོན་ལ་གཞོགས་འདེགས་བྱས་ཏེ། ཞིང་པ་ལས་མིའི་གླ་ཆ་འགྱངས་ཆད་གླ་ཕོགས་འགོར་འགྱངས་ཀྱི་གནད་དོན་ཐག་གཅོད་གང་ཐུབ་བྱས།
ལོ་ཙཱ་བ། གཡང་སྐྱིད།


text:
by སྐྱེ་ཁམས་ཚོགས་པ། | Oct 6, 2017 | ཁོར་ཡུག་གསར་འགྱུར།, ཁོར་ཡུག་བརྙན་ཐུང་།དེ་རིང་༢༠༡༧/༡༠/༦ ཉིན་སྤྱི་ཚོགས་དྲ་ལམ་ཁག་ཏུ་གནས་ཚུལ་ཁྱབ་པ་ཡིན། རྨ་འབྲི་རྫ་གསུམ་གྱི་འབྱུང་ཁུངས་ཨ་ཆེན་གངས་རྒྱབ་ཀྱི་རང་བྱུང་སྲུང་སྐྱོབ་ས་ཁུལ་དུ་མི་གཉིས་ཀྱིས་ཁྲིམས་འགལ་གྱི་སྒོ་ནས་རླངས་འཁོར་ཨང་རྟགས་ 沪B.YH156 དང་་苏D. A5H17 འཁོར་ནས་གང་བྱུང་དུ་གཙོད་བདའ་ཡོད་པ་དང་།...
by སྐྱེ་ཁམས་ཚོགས་པ། | Oct 5, 2017 | ཁོར་ཡུག་བརྙན་ཐུང་།, སྲོག་ཆགས།འགྲེལ་བརྗོད། བྱ་མ་བྱིའུ་ལ་ཕ་ཝང་ཡང་ཟེར། བྱ་མ་བྱིའུ་ཡི་ལུས་དབྱིབས་ཙི་གུ་དང་འདྲ་ཞིང་རྐང་ལག་བར་ན་སྐྱི་མོའི་གཤོག་པ་ལྟ་བུ་ཡོད་པར་བརྟེན་ནས་འཕུར་ཐུབ་པའི་སྲོག་ཆགས་ཤིག་ཡིན་ལ། སྲོག་ཆགས་རིག་པའི་དབང་དུ་བྱས་ན་འོ་འཐུང་སྲོག་ཆགས་ཀྱི་ཁོངས་སུ་གཏོགས་པ་ཡིན།...
by སྐྱེ་ཁམས་ཚོགས་པ། | Sep 29, 2017 | སྐྱེ་ཁམས་ཤེས་བྱ།, སྐྱེ་དངོས།ལོ་མ་ནི་རྩ་ཤིང་གི་བཅུད་རྫས་བཟོ་ས་དང་སྲོག་ཆགས་ལ་དགོས་པའི་མཁའ་དབུགས་གཙང་སེལ་བྱེད་ས་ཞིག་དང་། རྩི་ཤིང་གི་དབང་བོ་གལ་ཆེན་ཞིག་ཡིན། ལོ་མའི་རིགས་ལ་ཀོ་བ་ཇི་བཞིན་མཉེན་ཆ་ཡོད་པའི་ལོ་མ་ལ་ཀོ་རྒྱུའི་ལོ་མ་ཟེར་ཤིང་། ལོ་མ་སྲབ་ལ་མཉེན་པ་ཤོག་གུ་ལྟ་བུ་ལ་ཤོག་རྒྱུའི་ལོ་མ་ཟེར།...
by སྐྱེ་ཁམས་ཚོགས་པ། | Sep 27, 2017 | སྐྱེ་དངོས།...
by སྐྱེ་ཁམས་ཚོགས་པ། | Sep 26, 2017 | སྐྱེ་དངོས།ཤིང་མངར་ནི། ལོ་མང་སྐྱེ་བའི་ལྡུམ་བུའི་རིགས་ཀྱི་སྐྱེ་དངོས་ཤིག་ཡིན། རྩ་བ་སེར་སྐྱ་ཤིང་ལྟར་གྱོང་བ་ནང་དུ་རྩ་རིས་ཡོད་པར་རྩྭ་ཕྲན་གྱེས་ཤིང་སྐྱེ་གནས་དབང་གིས་སྦོམ་ཕྲ་དང་སྲ་སྙིང་སྣ་ཚོགས་ཡོད། སྡོང་པོ་ཕྲ་ལ་གྱོང་བ་མདོག་ལྗང་སེར་ལ་ཡལ་ག་འདྲོང་པོར་གྱེས་པ།...


text:
མངལ་དུ་ལུས་ཆགས་རིམ་དང་རྩ་རླུང་ཐིག་ལེའི་རྣམ་གཞག
༣ དུས་ཀྱི་འཁོར་ལོའི་རྒྱུད་ལས་གསུངས་ཚུལ།
(ཀུན་བཏུས། པོད་ལྔ་པ།)
– ཀུན་བཏུས་རྩོམ་སྒྲིག་ཚོགས་ཆུང་།
མངལ་དུ་ལུས་ཀྱི་ཆགས་རིམ་དུས་ཀྱི་འཁོར་ལོའི་རྒྱུད་ལས་གསུངས་ཚུལ་ནི། ཕ་མ་གཉིས་ཉལ་པོ་བྱས་པའི་ཁུ་ཁྲག་དཀར་དམར་གྱི་དབུས་སུ་བར་དོ་བའི་ཡིད་ཀྱི་རྣམ་ཤེས་ཤིན་ཏུ་ཕྲ་བ་དེ་ཞུགས་ནས། ཁུ་ཁྲག་རྣམ་ཤེས་གསུམ་མའི་མངལ་དུ་འདྲེས་པ་ལས། སེམས་ཅན་གྱི་ལུས་རགས་པ་འགྲུབ་པ་ཡིན་ལ། དེ་ཡང་ཁུ་ཁྲག་རྣམ་ཤེས་གསུམ་འདྲེས་པའི་ས་བོན་ནམ་ཁུ་བའི་གོང་བུ་དེ་མའི་མངལ་དུ་འབྱུང་བ་ལྔ་ལས་སའི་ཁམས་ཀྱིས་འཛིན་པར་བྱེད། ཆུའི་ཁམས་ཀྱིས་སྡུད་པར་བྱེད། མེའི་ཁམས་ཀྱིས་སྨིན་པར་བྱེད། རླུང་གི་ཁམས་ཀྱིས་འཕེལ་བར་བྱེད། ནམ་མཁའི་ཁམས་སམ་མངལ་གྱི་སྟོང་པའི་ཆ་དེས་འཕེལ་བའི་གོ་སྐབས་འབྱེད་པར་བྱེད་པར་དུས་འཁོར་བསྡུས་རྒྱུད་ལས་གསུངས།12
དེ་ལྟར་ཕ་མ་གཉིས་ཉལ་པོ་བྱས་པའི་མའི་མངལ་གྱི་ཁུ་ཁྲག་དཀར་དམར་གྱི་དབུས་སུ་བར་དོ་བའི་རྣམ་ཤེས་ཞུགས་པ་ནས། སྐྱེ་བའི་བར་གྱི་གནས་སྐབས་བཞི་ཉ་ལ་སོགས་པའི་གནས་སྐབས་བཞི་དང་སྦྱར་ནས་དུས་འཁོར་བསྡུས་རྒྱུད་ལས་གསུངས་ལ།13 དེ་ཡང་མངལ་ཆགས་པའི་ཟླ་བ་དང་པོ་དང་གཉིས་པའི་བར་ཉའི་གནས་སྐབས་དང་སྦྱར་བ་ནི། ཉ་རོ་ཧི་ཏའི་དབྱིབས་ནར་མོ་དང་ཁ་དོག་དམར་པོ་ཡིན་པ་ལྟར། ཟླ་བ་གཉིས་པོ་དེའི་གནས་སྐབས་ཀྱི་མངལ་དུ་ཆགས་པ་དེའི་ལུས་ཀྱི་དབྱིབས་ཀྱང་ནར་མོ་དང་ཁུ་ཁྲག་གི་རང་བཞིན་དུ་གྲུབ་ཅིང་། ཁ་དོག་དམར་པོ་ཡིན་པའི་རྒྱུ་མཚན་གྱིས་ཡིན་ནོ།།
ཟླ་བ་གསུམ་པ་དང་བཞི་པའི་བར་རུས་སྦལ་གྱི་གནས་སྐབས་དང་སྦྱར་བ་ནི། རུས་སྦལ་ལ་རྐང་པ་གཉིས་དང་ལག་པ་གཉིས་མགོ་སྟེ་འབུར་པོ་ལྔ་ཡོད་པ་ལྟར། ཟླ་བ་གཉིས་པོ་དེའི་གནས་སྐབས་ཀྱི་མངལ་དུ་ཆགས་པ་དེའི་ལུས་ལ་ཡང་རྐང་ལག་བཞི་དང་མགོ་བཅས་འབུར་པོ་ལྔ་ཡོད་པའི་རྒྱུ་མཚན་གྱིས་ཡིན་ནོ།།
ཟླ་བ་ལྔ་པ་ནས་སྐྱེ་བའི་སྔ་རོལ་གྱི་བར་ཕག་གི་གནས་སྐབས་དང་སྦྱར་བ་ནི། ཕག་མི་གཙང་བ་བཤང་བ་སོགས་ཀྱིས་འཚོ་བ་བཞིན་དུ། ཟླ་བ་ལྔ་པ་ནས་སྐྱེ་བའི་སྔ་རོལ་གྱི་གནས་སྐབས་ཀྱི་མངལ་དུ་ཆགས་པ་དེ་ཡང་མའི་བཟའ་བཏུང་གི་དྭངས་མའི་མི་གཙང་བ་ཙམ་ཀྱིས་འཚོ་བའམ་དེའི་ལུས་ཀྱི་དབྱིབས་སྒུར་པོ་ཕག་གི་རྣམ་པར་ཡོད་པའི་རྒྱུ་མཚན་གྱིས་ཡིན་པར་གསུངས། མངལ་དུ་ཆགས་པ་འགའ་ཞིག་ཟླ་བ་དགུ་པ་རྫོགས་མ་ཐག་ཏུ་དང༌། ལ་ལ་བཅུ་པ་ལ་དང༌ཁ་ཅིག་བཅུ་གཅིག་པ་ལ་དང༌གཞན་དག་བཅུ་གཉིས་པ་ལ་མངལ་ནས་འབྱུང་ངོ་།།
ཟླ་བ་དགུ་པ་རྫོགས་མ་ཐག་པ་སོགས་སུ་སྐྱེ་བ་སེང་གེའི་གནས་སྐབས་ལ་སྦྱར་བ་ནི། ཁྱབ་འཇུག་རོ་སྨད་མི་དང་རོ་སྟོད་སེང་གེའི་རྣམ་པར་སྤྲུལ་པ་དེས་སྡེར་མོས་ལྷ་མིན་རྒྱལ་པོའི་ལྟོ་བ་དྲལ་བ་ལྟར། མངལ་དུ་ཆགས་པ་དེ་ཟླ་བ་དགུ་པ་རྫོགས་མ་ཐག་པ་སོགས་སུ་སྐྱེ་སྐབས། དེའི་ལག་པ་གཉིས་ཀྱིས་མའི་སྐྱེ་གནས་རབ་ཏུ་འབྱེད་པའི་རྒྱུ་མཚན་གྱིས་ཡིན་པར་བཤད་པ་སོགས། མདོར་ན་དུས་འཁོར་གྱི་གཞུང་དུ་ནི། མངལ་གྱི་གནས་སྐབས་སུ་ཁུ་ཁྲག་འདུས་པའི་ས་བོན་ལྟ་བུ་དེ་རིམ་གྱིས་རྒྱས་ཏེ། རྩ་དང་རླུང་རྣམས་རིམ་གྱིས་གྲུབ་པ་དང་། ལུས་ཀྱི་ཡན་ལག་གྲུབ་པ་དང་། དབང་པོ་དོད་པ་སོགས། ༡ ཟླ་བ་དང་པོ་ནས་གཉིས་པ་རྫོགས་པའི་དུས་དང་། ༢ གསུམ་པ་ནས་བཞི་པ་རྫོགས་ཀྱི་བར་དང་། ༣ ལྔ་པ་ནས་སྐྱེ་བའི་སྔ་རོལ་གྱི་བར་དང་། ༤ མཐར་སྐྱེ་བའི་གནས་སྐབས་བཅས་བཞིར་ཕྱེ་ཞིང་། དེ་རྣམས་རིམ་པ་བཞིན། ཉ་དང་། རུས་སྦལ་དང་། ཕག་རྒོད་དང་། མིའི་སེང་གེ་དང་ཆོས་མཐུན་སྦྱར་ནས་གསུངས་ཤིང་།14 ནང་གསེས་ཟླ་བ་སོ་སོའི་ནང་དུའང་མངལ་གྱི་གནས་སྐབས་སུ་འགྱུར་བ་ཇི་ལྟར་འགྲོ་ཚུལ་གསལ་བར་གསུངས་སོ།།
༤ མངལ་དུ་ལུས་ཀྱི་ཆགས་རིམ་སྨན་གྱི་གཞུང་ལས་གསུངས་ཚུལ།
(ཀུན་བཏུས། པོད་ལྔ་པ།)
– ཀུན་བཏུས་རྩོམ་སྒྲིག་ཚོགས་ཆུང་།
འཕགས་ཡུལ་གྱི་ནང་པའི་མཁས་པས་མཛད་པའི་སྨན་གྱི་གཞུང་ནས་ཀྱང་མངལ་གྱི་གནས་སྐབས་ཀྱི་བཤད་པ་འབྱུང་སྟེ། དཔེར་ན། སློབ་དཔོན་ཕ་ཁོལ་གྱི་ཡན་ལག་བརྒྱད་པའི་སྙིང་པོ་བསྡུས་པ་ལས་ཕ་མ་གཉིས་ཀྱིས་སྦྱོར་བ་བྱས་པའི་ས་བོན་ནམ་ཁུ་བ་དཀར་དམར་དང་། འབྱུང་བ་ཆེན་པོ་ནམ་མཁའ་སོགས་དང༌། ཕལ་པའི་དབང་པོའི་སྤྱོད་ཡུལ་ལས་འདས་པས་ཕྲ་ཞིང་རང་གི་ཉེར་ལེན་སེམས་སྔ་མའི་རྗེས་སུ་འགྲོ་ཞིང་འབྲང་བའི་རྣམ་ཤེས་དང༌། མའི་ཁ་ཟས་ཀྱི་དྭངས་མའི་བཅུད་བཅས་ལ་བརྟེན་ནས། མངལ་དུ་གནས་པ་དེ་རིམ་གྱིས་མངལ་དུ་འཕེལ་ནས་ནུར་ནུར་པོ་སོགས་ཀྱི་གནས་སྐབས་རྣམས་འབྱུང་བར་གསུངས་སོ།།15
༡ དེ་དག་ལས་ནུར་ནུར་པོའི་གནས་སྐབས་ནི། མངལ་ཆགས་པའི་ཟླ་བ་དང་པོའི་ཞག་བདུན་ཕྲག་དང་པོའི་རིང་མངལ་དུ་གནས་པ་དེ་ནུར་ནུར་པོ་སོགས་སུ་མངོན་པར་མི་གསལ་ཞིང་། ཞག་བདུན་ཕྲག་དང་པོ་དེ་འདས་ནས་བསྐ་སླ་འདྲེས་པའི་ཚུལ་དུ་ནུར་ནུར་པོ་རུ་ཟླ་བ་གཅིག་གི་བར་དུ་གནས་པར་གསུངས་སོ།།
༢ དེ་ནས་གོར་གོར་པོ་སོགས་ཀྱི་གནས་སྐབས་ནི། སྔར་གྱི་ནུར་ནུར་པོ་དེ་ཟླ་བ་གཉིས་པའི་ནང་དུ་གོར་གོར་པོའམ་མེར་མེར་པོའམ་ནར་ནར་པོར་འགྱུར་ཞིང་། དེ་ཡང་སྔར་གྱི་ནུར་ནུར་པོ་དེ་གོར་གོར་པོར་གྱུར་པ་ལས་ཕོ་དང་། མེར་མེར་པོར་གྱུར་པ་ལས་མོ་དང་། ནར་ནར་པོར་གྱུར་པ་ལས་མ་ནིང་དུ་འགྱུར་བར་བཤད།
༣ དེ་ནས་ཡན་ལག་དོད་པ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་གསུམ་པའི་ནང་དུ་མངལ་དུ་གནས་པ་དེའི་ལུས་ཀྱི་མགོ་བོ་དང་དཔྱི་གཉིས་དང་དཔུང་པ་གཉིས་ཏེ། ཡན་ལག་ལྔ་གསལ་བར་དོད་པར་འགྱུར་བ་དང་ཉིང་ལག་རྣམས་ཀྱང་རིམ་གྱིས་འབྱུང་བར་འགྱུར་ཞིང༌། མགོ་བོ་སོགས་བྱུང་བ་དང་མཉམ་དུ། བདེ་བ་ཤེས་པ་དང༌སྡུག་བསྔལ་ཤེས་པ་ཡང་འབྱུང་ལ། མངལ་དུ་གནས་པའི་ཕྲུ་གུའི་ལྟེ་བ་དང༌མའི་སྙིང་གི་རྩ་གཉིས་འབྲེལ་བས། རྩའི་བརྒྱུད་ལམ་དེ་ནས་མས་ཟ་འཐུང་བྱས་པའི་ཟས་ཀྱི་བཅུད་རྣམས་དྲངས་ནས་མངལ་དུ་གནས་པ་དེའི་ལུས་འཕེལ་བར་འགྱུར་བ། དཔེར་ན། ཡུར་བའི་ལམ་ནས་ཆུ་དྲངས་ཏེ་ཞིང་གི་ལོ་ཏོག་འཕེལ་བར་འགྱུར་བ་བཞིན་ཡིན་པར་གསུངས།
༤ དེ་ནས་ཡན་ལག་ཐམས་ཅད་གསལ་བར་དོད་པ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་བཞི་པའི་ནང་དུ་མངལ་ན་གནས་པ་དེའི་ཡན་ལག་ཐམས་ཅད་སྔར་མི་གསལ་བ་ལས་གསལ་བར་དོད་པར་འགྱུར་བར་གསུངས།
༥ དེ་ནས་སེམས་ཆེས་གསལ་བར་འགྱུར་བ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་ལྔ་པའི་ནང་དུ་མངལ་ན་གནས་པ་དེའི་སེམས་སྔར་ཆེས་གསལ་བ་མ་ཡིན་པ་དེ་སྔར་ལས་ཀྱང་ཆེས་གསལ་བར་འགྱུར་བར་གསུངས།
༦ དེ་ནས་ཉིང་ལག་སྐྱེས་ཤིང་འཕེལ་བ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་དྲུག་པའི་ནང་དུ་མངལ་དུ་གནས་པ་དེའི་ལུས་ལ་ཆུ་བ་སྟེ་རྒྱུས་པ་དང༌རྩ་དང༌བ་སྤུ་དང༌སེན་མོ་དང༌པགས་པ་དང་མདོག་དང༌སྟོབས་རྣམས་སྐྱེ་བར་གསུངས།
༧ དེ་ནས་ཡན་ལག་ཐམས་ཅད་རྫོགས་ཤིང་འཕེལ་བ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་བདུན་པའི་ནང་དུ་མངལ་དུ་གནས་པ་དེའི་ལུས་ཀྱི་ཡན་ལག་དང་ཉིང་ལག་གི་དབྱིབས་ཐམས་ཅད་ཀུན་ནས་རྫོགས་ཤིང་འཕེལ་བར་གསུངས།
༨ དེ་ནས་ལུས་ཟུངས་ཐམས་ཅད་ཀྱི་དྭངས་མའི་བཅུད་ཕན་ཚུན་འཕོ་བ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་བརྒྱད་པའི་ནང་དུ་སྐབས་རེར་མ་དང་མངལ་གྱི་ཕྲུ་གུ་གཉིས་ཀྱི་ལུས་ཟུངས་ཐམས་ཅད་ཀྱི་དྭངས་མའི་བཅུད་ཕན་ཚུན་འཕོ་ཞིང། དེ་ཡང་བཅུད་དེ་མངལ་གྱི་ཕྲུ་གུ་ལ་འཕོས་ན་ཕྲུ་གུ་དགའ་ཞིང་ལུས་མདངས་ཅན་དུ་འགྱུར་ལ་མའི་ལུས་ཞུམ་པར་འགྱུར་བ་དང་། ཡང་བཅུད་དེ་མ་ལ་འཕོས་ན་མ་དགའ་ཞིང་ལུས་ལ་མདངས་འབྱུང་ལ་ཕྲུ་གུའི་ལུས་ཞུམ་པར་འགྱུར་བར་བཤད། ཡང་བཅུད་མ་ལ་འཕོ་བ་དེའི་ཚེ་ཕྲུ་གུ་བཙས་ན་ཕྲུ་གུ་མི་འཚོ་ཞིང་། ཡང་ཕྲུ་གུ་ལ་བཅུད་འཕོ་བའི་ཚེ་ཕྲུ་གུ་བཙས་ན་མའི་སྲོག་འཚོ་མི་འཚོ་ཐེ་ཚོམ་གྱི་གནས་སུ་འགྱུར་བར་ཡང་བཤད།16
༩ དེ་ནས་ཕྲུ་གུ་བཙས་པ་སོགས་ཀྱི་གནས་སྐབས་ནི། མངལ་ཆགས་པའི་ཟླ་བ་དགུ་པའི་ངོ་ཤར་བ་ནས་བཟུང་། གཟའ་སྐར་འཕྲོད་སྦྱོར་བཟང་བའི་ཞག་གམ། ཉིན་ཞིག་ལ་སྦྲུམ་མ་དེ། ས་ཕྱོགས་བཀྲ་ཤིས་པ་དང་མཐུན་རྐྱེན་ཕུན་སུམ་ཚོགས་ཤིང་ཕྲུ་གུ་བཙའ་བའི་ཁྱིམ་དུ་ཞུགས་དགོས་པ་སོགས་བཤད་དོ།།
མདོར་ན་སྔོན་གྱི་འཕགས་ཡུལ་གྱི་ནང་པའི་གཞུང་དུ་མངལ་གྱི་གནས་སྐབས་ཀྱི་སྐོར་ལ་བཤད་པ་ཤིན་ཏུ་རྒྱས་པ་འབྱུང་ཞིང་། དེ་དག་ཀྱང་གཙོ་བོར་རིགས་གསུམ་ལྟ་བུར་འགྱུར་ཏེ། དགའ་བོ་མངལ་གནས་ཀྱི་མདོ་ལྟ་བུ་དང་། མདོ་དེ་དག་གཞིར་བྱས་པའི་མངོན་པའི་བསྟན་བཅོས་རྣམས་དང་། སྔགས་བླ་མེད་ཀྱི་གཞུང་སྤྱི་དང་ལྷག་པར་དཔལ་དུས་ཀྱི་འཁོར་ལོའི་གཞུང་རྣམས་དང་། སྨན་གྱི་གཞུང་སློབ་དཔོན་དཔའ་བོའི་ཡན་ལག་བརྒྱད་པའི་སྙིང་པའི་བཤད་ཚུལ་དུ་བཀོད་པ་རྣམས་སོ།།
གཞུང་དེ་དག་ཏུ་མངལ་གྱི་གནས་སྐབས་སོ་སོར་འབྱེད་ཚུལ་ཡང་ཅུང་མི་འདྲ་སྟེ། དཔེར་ན། དགའ་བོ་མངལ་གནས་ཀྱི་མདོ་ལྟ་བུར་ནི་གཙོ་བོར་བདུན་ཕྲག་རེའི་དུས་ལ་ཚད་བཟུང་སྟེ། དེ་དག་གི་གནས་སྐབས་སུ་མངལ་དུ་འགྱུར་བ་འགྲོ་ཚུལ་བཤད་ལ། དུས་འཁོར་གྱི་གཞུང་དུ་ནི་སྤྱིར་ཟླ་བ་སོ་སོར་འགྱུར་བ་ཇི་ལྟར་འགྲོ་བའི་བཤད་པ་མཛད་མོད། གཙོ་བོར་ཟླ་བ་དང་པོ་དང་གཉིས་པ་གཉིས། གསུམ་པ་དང་བཞི་པ་གཉིས། ལྔ་པ་ནས་སྐྱེ་བའི་སྔ་རོལ་བར་དང་། མཐར་སྐྱེ་བའི་གནས་སྐབས་བཅས་བཞིར་མཛད་དེ། དེ་རྣམས་རིམ་པ་བཞིན། ཉ་དང་། རུས་སྦལ། ཕག་རྒོད། མིའི་སེང་གེ་སོགས་དང་ཆོས་མཐུན་སྦྱར་ཏེ་གསུངས།
སྨན་གྱི་གཞུང་དུ་ནི། གཙོ་བོར་ཟླ་བ་རེ་ལ་གནས་སྐབས་རེར་བཞག་སྟེ་དེ་དག་སོ་སོའི་སྐབས་སུ་མངལ་དུ་འགྱུར་བ་འགྲོ་ཚུལ་གསལ་བར་གསུངས་པ་སོགས་ཀྱི་ཁྱད་པར་ཡོད་པ་གོང་དུ་ཞིབ་པར་བཀོད་པ་ལས་ཤེས་ནུས། འོན་ཀྱང་མངལ་དུ་ཐོག་མར་ཕ་མའི་ཁུ་ཁྲག་འདྲེས་པའི་དྭངས་མ་ཙམ་ཞིག་ལས་མེད་པ་དེ། རིམ་གྱིས་རྒྱས་ཏེ་ལུས་ཀྱི་ཡན་ལག་དང། དབང་པོ་དོད་པ་སོགས་བྱུང་བར་སྨྲ་བ་ལ་ལུགས་དེ་གསུམ་ཁྱད་པར་ཅུང་ཟད་ཀྱང་མེད་དོ།།
འཕགས་ཡུལ་གྱི་ནང་པའི་གསང་སྔགས་བླ་མེད་ཀྱི་གཞུང་དང་། སྨན་གྱི་གཞུང་ལས་ཕྲ་བའི་ལུས་རྩ་རླུང་ཐིག་ལེའི་རྣམ་གཞག་ཇི་ལྟར་གསུངས་པའི་ཚུལ་མདོ་ཙམ་ཀུན་བཏུས་པོད་དང་པོར་བཀོད་ཡོད་པས་དེ་ལས་ཤེས་པར་བྱའོ།།
12 སྡེ་དགེ བཀའ། རྒྱུད། ཀ ནང་ལེ། ཤླཽཀ ༤ ཤོག ༤༠ བ། དཔེ་བསྡུར་མ། དེབ། ༧༧ ཤོག ༩༩
13 སྡེ་དགེ བསྟན། རྒྱུད་འགྲེལ། ཐ། ནང་ལེའི་མདོར་བསྡུས་དང་པོ། ཤོག ༢༢༥ ན། དཔེ་བསྡུར་མ། དེབ། ༦ ཤོག ༥༣༠
14 འདིར་དུས་འཁོར་བསྡུས་རྒྱུད་དུ། མངལ་གྱི་གནས་སྐབས་ལ་ཉ་དང་། རུས་སྦལ། ཕག་རྒོད་དང་། མིའི་སེང་གེའི་ཐ་སྙད་སྦྱར་བ་ནི། ཕྱི་རོལ་པའི་གཞུང་ནས་བྱུང་བའི་ཁྱབ་འཇུག་གི་འཇུག་པ་བཅུའི་ཐ་སྙད་དང་འབྲེལ་ཞིང་། འདིའི་སྐོར་གྱི་བཤད་པ་མདོར་བསྡུས་གོ་བདེ་བ་ཞིག་མཁས་གྲུབ་ནོར་བཟང་རྒྱ་མཚོའི་དྲི་མེད་འོད་ཀྱི་རྒྱན། བོད་ཀྱི་གཙུག་ལག་གཅེས་བཏུས་དེབ། ཤོག ༡༣༦ ནང་དུ་བྱུང་བ་ལ་གཟིགས།
15 ཡན་ལག་བརྒྱད་པའི་སྙིང་པོ་བསྡུས་པ། སྡེ་དགེ བསྟན། གསོ་རིག ཧེ། ལུས་གནས་ཀྱི་ལེའུ་དང་པོ། ཤླཽཀ ༢ ཤོག ༡༠༦ བ། དཔེ་བསྡུར་མ། དེབ། ༡༡༡ ཤོག ༢༩༤
16 དེང་རབས་ཚན་རིག་པ་རྣམས་ནི། འཛམ་བུའི་གླིང་དུ་མིའི་འགྲོ་བ་བྱུང་ཚུལ་སྔར་བཤད་པ་དང་མི་འདྲ་བ་ནི། མིའི་འགྲོ་བ་རྣམས་སྤྲེལ་གྱི་རིགས་ལས་བྱུང་བ་དང་། ཐོག་མར་རྐང་ལག་བཞི་པོ་ས་ལ་བཙུགས་ནས་འགྲོ་བ་དང་། སྔར་གྱི་མི་རྣམས་དུད་འགྲོ་ལྟར་ཤེས་རིག་གི་ཚད་མཐོ་བ་མེད་པ་དང་། གང་འཚམས་ནས་རྡོ་དང་ལྕགས་རིགས་ཀྱི་ལག་ཆ་རིམ་བཞིན་བེད་སྤྱོད་བྱེད་ཅིང་། རིམ་པས་མིའི་དཔལ་ཡོན་དར་བ་ལས་ད་ལྟའི་ཚན་རིག་དང་འཕྲུལ་ཆས་ཡར་རྒྱས་ཀྱི་རྩེ་མོར་སོན་པའི་བར་སླེབས་པར་འདོད།
– སྤྱི་ནོར་ྋགོང་ས་སྐྱབས་མགོན་ཆེན་པོའི་བཀའ་ཁྱབ་ལམ་སྟོན་འོག་ཀུན་བཏུས་རྩོམ་སྒྲིག་ཚོགས་ཆུང་ནས་རྩོམ་སྒྲིག་ཞུས་པ། ནང་པའི་ཚན་རིག་དང་ལྟ་གྲུབ་ཀུན་བཏུས། པོད་འབྲིང་བའི་སྟོད་ཆ། ཀུན་བཏུས་པོད། ༥ པ་ནས་ཟུར་འདོན་ཞུས།
ཀུན་བཏུས་པོད་ལྔ་པའི་འབྲེལ་ཡོད་རྩོམ་གཞུང་གཞན།
ནང་པའི་སྨན་གཞུང་ནས་བྱུང་བའི་ཀླད་པའི་རྣམ་གཞག
མདོ་སྡེ་ལས་མངལ་དུ་ལུས་ཀྱི་ཆགས་རིམ་གསུངས་ཚུལ།
སྐྱེ་བའི་གནས་བཤད་པ།
ལུས་སེམས་ཀྱི་འབྲེལ་བའི་ཚུལ་ལ་དཔྱད་པ།
ཀུན་བཏུས་པོད་དང་པོའི་རྩོམ་ཡིག་གཞན།
ནང་པའི་ཚན་རིག་ལས་མངལ་དུ་ལུས་ཆགས་རིམ་གྱི་སྐོར།
ནང་པའི་ཚན་རིག་ལས་ཕྲ་བའི་ལུས་རྩ་རླུང་ཐིག་ལེའི་རྣམ་གཞག
ནང་པའི་སྨན་གཞུང་ལས་ཀླད་པའི་རྣམ་གཞག
ལུས་སེམས་ཀྱི་འབྲེལ་བའི་ཚུལ་ལ་དཔྱད་པ།


text:
ཟླ་12ཚེས་4ཉིན་གྱི་ཆུ་ཚོད་18:00ཡོལ་ཙམ་ལ། ལྷ་སའི་མཁའ་དབྱིངས་སུ་མཐོང་བ་དཀོན་པའི"བཀྲ་ཤིས་མཚམས་སྤྲིན"ཤར་ཞིང་། མཚམས་སྤྲིན་རིམ་པ་སྟར་ཆགས་ཤིང་ཚོན་མདངས་རབ་ཏུ་བཀྲ་བ་དེ། གཟུགས་དབྱིབས་སུ་གྱུར་ནས་འཇའ་ཚོན་བཀྲམ་པ་ལྟ་བུར་སྣང་ལ། དེ་ནི་དགུང་སྔོན་པོའི་འོག་ཏུ་མཛེས་སྡུག་ལྡན་པའི་སྣུམ་རིས་ཞིག་དང་མཚུངས་པ་དང་། སྒྱུ་འཕྲུལ་ཧ་ཅང་ཆེ་བའི་རྣམ་པ་མངོན་པ་རེད།
"བཀྲ་ཤིས་པའི་མཚམས་སྤྲིན"འཆར་བའི་རྒྱུ་རྐྱེན་ཞིབ་ཕྲ་ནི་གཡའ་དག་པའི་གནམ་གཤིས་འོག ཉི་མའི་འོད་ཟེར་དང་སྤྲིན་པ་གཉིས་ལས་མཚམས་མཐུན་པའི་ཟུར་ཚད་ཅིག་གྲུབ་པས། ཉི་འོད་སྤྲིན་པ་བརྒྱུད་པའི་སྐབས་སུ། དཀྱོག་འཕྲོ་དང་ལྡོག་འཕྲོའི་ནུས་པར་བརྟེན་ནས་སྤྲིན་པའི་ནང་གི་ཆུ་རླངས་ཀྱིས་ཉི་མའི་འོད་ཤལ་ཁ་གྱེས་སུ་བཅུག་པས། དེ་ལས་ཚོན་མདོག་ལྡན་པའི་འོད་ཟེར་འཕྲོ་བ་འདི་བྱུང་བ་རེད།


text:
ཁ་སང་༧གོང་ས་མཆོག་ནས་ཕྱི་ལོ་ ༡༩༥༩ ལོར་རྒྱ་གར་ནང་ཐོག་མར་བཙན་བྱོལ་དུ་ཕེབས་སྐབས་བོད་དང་རྒྱ་གར་ས་མཚམས་ནས་སྐུ་སྲུང་ཕེབས་བསུ་ཞུ་མཁན་ཨ་སམ་གྱི་དམག་མི་ནཱ་རིན་ཅན་ཌིར་ཌཱ་སི་(Naren Chandra Das)ལགས་ལ་ཐུགས་དགྱེས་ཚོར་ཆེན་པོས་མཇལ་ཁ་གནང་འདུག
༧གོང་ས་མཆོག་ཟླ་འདིའི་ཕྱི་ཚེས་ ༡ ཉིན་ནས་རྒྱ་གར་བྱང་ཤར་ཁུལ་དུ་མཛད་འཕྲིན་སྐྱོང་བཞིན་ཡོད་པ་དང་། ཉིན་དེའི་ཉིན་གུང་ཙམ་ལ་ཨ་སམ་མངའ་སྡེའི་དབྱིན་ཡིག་གསར་ཤོག་ཐོག་མ་ཨ་སམ་ཊིར་བྷུན་(Assam Tribune)བཙུགས་ཏེ་ལོ་ ༧༥ འཁོར་བ་དང་། ཌཱ་ནིག་(Danik )གསར་འགྱུར་ཁང་བཙུགས་ཏེ་ལོ་ ༥༠ འཁོར་བའི་དུས་དྲན་གྱི་མཇུག་བསྡོམས་མཛད་སྒོའི་ཐོག་ཆིབས་བསྒྱུར་བསྐྱངས་ཏེ་བཀའ་སློབ་བསྩལ་ཡོད་པ་དང་། མཛད་སྒོའི་ཐོག་ཨ་སམ་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་སོ་ནོ་ཝལ་(Sarbananda Sonowal )མཆོག་དང་། མངའ་སྡེའི་སྲིད་སྐྱོང་སྐུ་ཞབས་བྷན་ཝ་རི་ལ་ལ་པཱ་རོ་ཧི་( Banwarilala Purohit ལགས་སོགས་མི་ ༢༡༠༠ ལྷག་འཛོམས་ཡོད་འདུག
མངའ་སྡེའི་སྤྱི་ཁྱབ་བློན་ཆེན་མཆོག་གིས་༧གོང་ས་མཆོག་ལ་ཕེབས་བསུའི་གསུང་བཤད་གནང་སྐབས། དེ་རིང་༸གོང་ས་༸སྐྱབས་མགོན་ཆེན་པོ་མཆོག་འདིར་ཆིབས་སྒྱུར་བཀའ་དྲིན་བསྐྱངས་པ་དེས་ང་ཚོ་ཚང་མའི་སེམས་ནང་ཧ་ཅང་དགའ་ཚོར་སྐྱེས་བྱུང་། དེ་ནི་གཙོ་བོ་༸གོང་ས་ཏཱ་ལའི་བླ་མ་མཆོག་གི་༸སྐུའི་ཆེ་བའི་ཡོན་ཏན་ཡིན། ང་རང་སྒེར་ལ་མཚོན་ན་དེ་རིང་གི་མཛད་སྒོར་བཅར་དགོས་པའི་རྒྱུ་མཚན་གཙོ་བོ་ནི་ ༸གོང་ས་ཏཱ་ལའི་བླ་མ་མཆོག་གི་མདུན་ནས་མཇལ་ཁ་ཞུ་རྒྱུ་དང་། ༸གོང་ས་ཏཱ་ལའི་བླ་མ་མཆོག་གིས་བཟང་སྤྱོད་དང་འབྲེལ་བའི་བཀའ་སློབ་དེ་དག་གཞི་རྩར་བཟུང་ནས་ཨ་སམ་མངའ་སྡེའི་འཛིན་སྐྱོང་ལས་དོན་གཙོ་བོར་གྱུར་བའི་སྤྱི་ཚོགས་ཀྱི་གནས་སྟངས་ཡར་རྒྱས་གཏོང་རྒྱུའི་སླད་ང་ཚོས་འབད་བརྩོན་གང་ཡོང་ཞུ་དགོས་པ་ཆགས་ཡོད། གང་ཡིན་བརྗོད་ན་ང་ཚོའི་མངའ་སྡེའི་ནང་གཙོ་བོ་མི་བཟང་སྤྱོད་ལྡན་པ་དགོས་རྒྱུ་ དེ་ཧ་ཅང་གལ་ཆེན་པོ་ཞིག་ལ་ངོས་འཛིན་བྱེད་བཞིན་ཡོད། གལ་ཏེ་དེ་ལྟར་བྱུང་ཐུབ་ཚེ་མངའ་སྡེའི་ནང་བདེ་སྐྱིད་ཕུན་སུམ་ཚོགས་པ་ཡོང་ངེས་ རེད། ༸གོང་ས་ཏཱ་ལའི་བླ་མ་མཆོག་ནི་འཛམ་གླིང་ནང་ཞི་བདེའི་དེད་དཔོན་ཞིག་ཡིན་པ་ཡོངས་གྲགས་རེད། ཅེས་སོགས་གསུངས་ཡོད་འདུག
དེའི་རྗེས་༧གོང་ས་མཆོག་གིས་བཀའ་སློབ་གནང་སྐབས། ངོས་རང་འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཡིན་ཚུལ་གསུངས་པ་དེར་གང་འདྲ་ ཡིན་ནམ་སྙམ་པའི་ཐེ་ཚོམ་ཡོད་ཀྱང་། ངོས་རང་འགྲོ་བ་མི་ཞིག་ཡིན་པ་བརྒྱ་ཆ་བརྒྱ་ནས་བརྒྱ་ཡིད་ཆེས་ཡོད། ངོས་རང་ལོ་ན་ཚོད་རྒས་ཡང་རིག་པ་གྲུང་པོ་ཡོད། དེ་ནི་གཙོ་བོ་ངོས་རང་གཅིག་གི་སྤྲུལ་པ་ཡིན་པའི་རྒྱུ་མཚན་ལ་བརྟེན་ནས་མིན། དེ་ནི་གཙོ་བོ་བོད་བརྒྱུད་ནང་བསྟན་ལ་སློབ་སྦྱོང་བྱེད་སྐབས་གསུང་ཚད་ཐམས་ཅད་ཡིན་པ་རེད། ཅེས་ཆ་མ་བཞག་པར་དེ་ལྟར་ཡིན་པའི་དགོས་པ་གང་ཡིན། རྒྱུ་མཚན་གང་ཡིན། ཞེས་བརྟག་དཔྱད་བྱས། རིག་པས་བརྡར་ཤ་བཅད་དེ་རྩོད་པ་བྱས་ནས་ཕྱིན་པ་དེའི་དྲིན་ལ་བརྟེན་ནས་རེད། ཅེས་གསུངས་འདུག
ཡང་ཊིར་བྷུན་གསར་ཤོག་ཐོག་བཀོད་པའི་གནས་ཚུལ་དང་འབྲེལ་ཏེ་ཐོག་མར་རྒྱ་གར་ནང་བཙན་བྱོལ་དུ་ཕེབས་འབྱོར་བྱུང་བའི་སྐོར་ལ་༧གོང་ས་ མཆོག་གིས། དེ་རིང་གཙོ་བོ་གསར་ཤོག་འདི་དབུ་བརྙེས་ནས་མི་ལོ་ ༧༥ འཁོར་བ་དང་། དེ་རིང་གི་གསར་ཤོག་འདི་རེད། འདིའི་ནང་དུ་ངོས་རང་ཐོག་མར་རྒྱ་གར་ནང་བཙན་བྱོལ་དུ་འབྱོར་སྐབས་ངོས་ཀྱི་ཨ་མ་ལགས་དང་གཅེན་མོའི་པར་འདུག ཅེས་དང་། ང་ཚོ་ལྷ་ས་ནས་བྲོས་བྱོལ་དུ་ཡོང་བའི་ཉིན་ཏེ་ཕྱི་ལོ་ ༡༩༥༩ ཕྱི་ཟླ་ ༣ ཚེས་ ༡༧ ཉིན། ངོས་ནས་རང་སྲོག་ལ་མ་འཛེམས་པར་བྲོས་བྱོལ་དུ་ཡོང་བ་དང་། སྐབས་དེར་ང་ཚོའི་བསམ་བློའི་ནང་ང་ཚོ་བོད་ཀྱི་ལྷོ་ཕྱོགས་ས་ཁུལ་དུ་འབྱོར་མཚམས་རྒྱ་ནག་དང་ལྷན་སྐད་ཆ་བཤད་ནས་འགྲིག་འཇག་ཡོང་རྒྱུའི་རེ་བ་བྱས་པ་རེད། ངོས་རང་ལྷ་ས་ནས་ཕྱི་ཚེས་ ༡༧ དགོང་མོར་བྲོས་པ་ཡིན། ཕྱི་ཚེས་ ༢༠ སྔ་དྲོར་རྒྱ་ནག་གཞུང་གིས་ལྷ་སར་འབར་རྫས་ཀྱིས་གཏོར་རྒོལ་བཏང་བར་བརྟེན། སྐད་ཆ་བཤད་ནས་འགྲིག་འཇགས་ཡོང་བ་བྱ་རྒྱུའི་རེ་བ་སྟོང་ཟད་དུ་ཕྱིན་པ་རེད། ངོས་རང་རྒྱ་གར་ས་མཚམས་སུ་འབྱོར་སྐབས་རྒྱ་གར་གཞུང་གིས་ས་མཚམས་ནང་འཛུལ་བཅུག་ཨེ་ཡོང་བསམས་པའི་དོགས་པ་བསྐྱེས་སྟབས། ངོས་ཀྱི་ལས་བྱེད་གཉིས་རྒྱ་གར་ས་མཚམས་སུ་བཏང་བ་དང་། ལས་བྱེད་ཁག་གཅིག་འབྲུག་ས་མཚམས་སུ་བཏང་བ་ཡིན། རྒྱ་གར་ཕྱོགས་སུ་བཏང་བའི་ལས་བྱེད་ཚོ་ཕྱིར་ལོག་ནས་རྒྱ་གར་གཞུང་གིས་ངོས་རང་རྒྱ་གར་ནང་ཕེབས་རྒྱུར་ཆོག་མཆན་ཡོད་སྐོར་བརྗོད་དེ། རྒྱ་གར་ས་ཐོག་ཏུ་འཛུལ་ནས་ཀེན་ཛ་མ་ནིར་འབྱོར་སྐབས་ངོས་ཀྱི་གྲོགས་པོ་རྙིང་པ་ སྐུ་ཞབས་མེ་ནོན་ (Menon )དམ་པ་ཁོང་དང་ཨ་ཊུག་བྷ་བྷུ། ཡ་ཝ་ཀ་ཛི་བཅས་ཕེབས་འདུག ཁོང་ཚོ་དང་མཇལ་སྐབས་ཁོང་ཚོའི་སེམས་ནང་ལྷོད་ཤིག་ཤིག་ཆགས་སོང་བའི་རྣམ་པ་མངོན་ བྱུང་། རྒྱ་གར་བྱང་ཤར་ས་ཁུལ་དུ་འབྱོར་སྐབས་ངོས་ལ་རང་དབང་ཐོབ་པའི་སེམས་ཚོར་ཞིག་ བསྐྱེད་བྱུང་། སྐབས་དེར་ས་མཚམས་ས་ཁུལ་ཁག་གི་གཞུང་འབྲེལ་སྣེ་ལེན་གནང་སྐབས་ཁོང་ཚོས་ལྷག་བསམ་རྣམ་དག་ཐོག་ནས་ངོས་ལ་སྣེ་ལེན་གནང་བྱུང་། སྐབས་དེ་ནས་ངོས་ཀྱི་མི་ཚེའི་ནང་གི་ལིའུ་གསར་པ་ཞིག་འགོ་བཙུགས་པ་རེད། ཅེས་སོགས་གསུངས་འདུག
ཕྱི་ཚེས་ ༢ ཉིན་ཨ་སམ་གྱི་རྒྱལ་ས་གྷོ་ཝ་ཧ་ཊི་ (Guwahati)རུ་༧གོང་ས་མཆོག་གི་མཛད་རྣམ་ཕྱག་དེབ་ངོས་ཀྱི་ཡུལ་དང་ངོས་ཀྱི་མི་ མང་ཨ་སམ་གྱི་སྐད་ཡིག་ནང་ཕབ་བསྒྱུར་ཞུས་ཡོད་པ་དབུ་འབྱེད་དང་། ཨ་སམ་མངའ་སྡེ་གཞུང་ནས་གོ་སྒྲིག་གནང་བའི་ཡར་ཀླུང་གཙང་པོའི་དུས་སྟོན་ (Namami Brahmaputra)ཐོག་ཆིབས་བསྒྱུར་བསྐྱངས་ཏེ་བཀའ་སློབ་བསྩལ་ཡོད་པ་དང་། རྒྱ་གར་གྱི་བརྒྱུད་ལམ་ཁག་ཏུ་གནས་ཚུལ་ཐོན་པ་ལྟར་ན། ཡར་ཀླུང་གཙང་པོའི་དུས་སྟོན་ཐོག་ཕྱི་ལོ་ ༡༩༥༩ ལོར་༧གོང་ས་མཆོག་གི་དབུས་བོད་མི་རྣམས་རྒྱ་གར་ནང་ཐོག་མར་བཙན་བྱོལ་དུ་ཕེབས་སྐབས། རྒྱ་གར་གྱི་ས་མཚམས་ནས་སྐུ་འཁོར་དང་བཅས་བདེ་འཇགས་ངང་རྒྱ་གར་ནང་ཕེབས་བསུ་ཞུ་མཁན། ཉེན་སྲུང་དམག་མི་རྒན་པ་ནཱ་རིན་ཅན་ཌིར་ཌཱ་སི་(Naren Chandra Das)ལགས་ལ་ཐུགས་དགྱེས་ཚོར་ཆེན་པོས་མཇལ་ཁ་གནང་ཡོད་པ་མ་ཟད། ༧གོང་ས་མཆོག་ནས་ལོ་ངོ་ ༥༨ ཀྱི་ཡར་སྔོན་དུ་ངོས་ལ་ཉེན་སྲུང་དང་བསུ་མ་གནང་མཁན་ཨ་སམ་གྱི་ཉེན་སྲུང་དམག་མི་འདི་འདྲ་རྒན་པ་ཞིག་ལ་མཇལ་རྒྱུ་བྱུང་བར་ཧ་ཅང་དགའ་བོ་བྱུང་། ཞེས་གསུངས་འདུག
སྐུ་སྲུང་དམག་མི་དེས་གསར་འགོད་པར། ལོ་ངོ་ཧ་ཅང་མང་པོའི་རྗེས་སུ་༧གོང་ས་མཆོག་ལ་མཇལ་ཁ་ཞུ་རྒྱུ་བྱུང་བར་ཧ་ཅང་དགའ་བོ་བྱུང་སྐོར་བརྗོད་པ་དང་འབྲེལ། ཕྱི་ལོ་ ༡༩༥༩ ལོར་ཁོང་ཨ་རུ་ནཱ་ཅལ་གྱི་གྲོང་སྡེ་ལུམ་ལཱ་(Lumla )རུ་བཞུགས་ཡོད་པ་དང་། ཉིན་ཞིག་གི་མཚན་མོའི་ཆུ་ཚོད་ ༣ པ་ཡས་མས་སུ། དམག་དཔོན་གྱིས་གློ་བུར་དུ་ཁོང་ཚོ་གཉིད་ལས་བསླངས་ཏེ། མགྱོགས་པོར་ཞོགས་ཟས་ཟ་དགོས་པ་དང་། ཉིན་གུང་གི་ཟ་མ་ཐུམ་བུར་རྒྱག་དགོས་པའི་བཀའ་བརྡ་བསྒྲགས་ཡོད་པ་དང་། དེ་ནས་དམག་སྡེའི་བཀོད་འདོམས་པ་ནག་ཌེ་བྷ་སིན་གུ་རུང་(Naik Debu Singh Gurung)ལགས་ཀྱིས་སྣེ་འཁྲིད་དེ། ཁོང་ཚོ་ཉེན་སྲུང་དམག་མི་དྲུག་གིས་མེ་མདའ་འཁུར་ཏེ་ཤཱག་ཊི་( Shakti )རུ་ལམ་ལ་ཆས་ཤིང་། ལམ་བར་དུ་འགྲོ་ལམ་དང་འཕྲུལ་འཁོར་རིགས་མེད་ལ། ཐ་ན་སྒྲ་སྡུད་ཀྱི་བརྡ་རྟགས་ཀྱང་མེད་པ་དང་། ཤཱག་ཊི་རུ་རྐང་པ་བརྒྱབ་སྟེ་ཕྱིན་ན་ཉིན་གཉིས་འགོར་གྱི་ཡོད་ཀྱང་ཁོང་ཚོ་ཉིན་གཅིག་གི་ནང་ཤཱག་ཊི་རུ་བདེ་འབྱོར་བྱུང་ཞིང་། ཕྱི་ལོ་ ༡༩༥༩ ཟླ་ ༣ ཚེས་ ༣༡ ཉིན་གྱི་ཐོ་རངས་ཆུ་ཚོད་ ༦ པ་ཡས་མས་སུ། ༧གོང་ས་མཆོག་དང་ཁོང་གི་སྐུ་སྲུང་བ་ ༢༠ ལ་སྲུང་བྱ་ཕེབས་བསུ་ཞུས་ཏེ་ཕྱིར་ལོག་ཡོད་པ་དང་། ཉིན་དེའི་ཕྱི་དྲོའི་ཆུ་ཚོད་ ༤ པ་ཙམ་ལ་ལུམ་ལཱ་རུ་བདེ་འབྱོར་བྱུང་། སྐབས་དེར་ཁོང་ཚོ་ལོ་ན་གཞོན་པས་ལམ་བར་ཧྲིལ་པོར་རྒྱུགས་འདུར་གྱིས་༧གོང་ས་མཆོག་གི་ཆིབས་རྟའི་རྗེས་ཆོད་ཐུབ་པ་ཞུས་ཡོད་སྐོར་སོགས་བརྗོད་འདུག
སྐུ་སྒེར་དྲ་བའི་མཛད་འཆར་ལྟར་ན། དེ་རིང་སྔ་དྲོར་(Dibrugarh University) མཐོ་སློབ་ཏུ་༧གོང་ས་མཆོག་ནས་བཀའ་སློབ་གནང་ཡོད་པ་དང་། སང་ཉིན་ལུམ་ལཱ་རུ་ལྷ་ཁང་རབ་གནས་མཛད་རྒྱུ། ཕྱི་ཚེས་ ༥ ནས་བཟུང་མོན་རྟ་དབང་དང་ཌེ་རང་(Dirang)། འབུམ་སྡེ་ལ། མ་ན་ལི་སོགས་སུ་རིམ་གྱིས་ཆོས་འབྲེལ་གནང་རྒྱུ་ཡིན་འདུག
གསར་འགོད་པ། པདྨ་མཚོ།


text:
དཔལ་འབྱོར་བསྐྱར་ཞིབ་དྲ་བར་ ༢༠༡༧ ཟླ་ ༤ ཚེས་ ༡ ཉིན་སྤེལ་བའི་གནས་ཚུལ།
བུ་མོ་འདན་མ་ལགས་བོད་མཐོ་སྒང་ནས་རྒྱལ་ཁབ་ཕྱི་ནང་གི་སློབ་ཆེན་འགྲིམས་ཏེ་གཙུག་ལག་རབ་འབྱམས་པའི་ཐོབ་ཐང་བླངས་རྗེས། ཁོང་མོས་རང་གི་ཕ་ཡུལ་བོད་ཀན་སུའུ་ཞིང་ཆེན་ཀྱི་བུད་མེད་ཚོའི་འཚོ་བར་དམིགས་ཏེ་སྤྱི་ཚོགས་ཁེ་ལས་ཤིག་བཙུགས་ཡོད་པ་དང་། དེ་སྔ་བོད་ཁུལ་དུ་ཁོ་མོ་ལྟ་བུ་ཧ་ཅང་ཉུང་ཉུང་ཡིན།
ན་ནིང་ཌན་མ་ལགས་ཨོ་སི་ཊོར་ལེ་ཡའི་སེ་ཌི་ནེ་ཚན་རྩལ་གཙུག་ལག་སློབ་ཆེན་གྱི་སྤྱི་ཚོགས་ཞིབ་འཇུག་མཐོ་རིམ་རིག་གནས་རབ་འབྱམས་པ་ཐོན་རྗེས། སེ་ཌི་ནེ་གཙུག་ལག་སློབ་ཆེན་གྱི་སྤྱི་ཚོགས་ཞབས་ཞུ་ལས་རིགས་གཙུག་ལག་རབ་འབྱམས་པ་ཐོན་ཡོད་པ་དང་། ཁོ་མོས་རང་གི་སྲོལ་རྒྱུན་རིག་གནས་གཞི་རྩར་བཟུང་སྟེ། རང་མིང་ཡང་ཡིག་འབྲུ་གཅིག་ཁོ་ན་བེད་སྤྱོད་གནང་བཞིན་ཡོད་པ་རེད།
ཁོ་མོས་ད་དུང་སེ་ཌི་ནེ་ཚོང་ལས་གཙུག་ལག་སློབ་ཆེན་ (USBS) ནས་སྤྱི་ཚོགས་ཁེ་ལས་འདུ་འགོད་ཀྱི་གཙུག་ལག་རབ་འབྱམས་པའི་ཐོབ་ཐང་ཡང་བླངས་ཡོད་། ཁོ་མོས་ “སྦྱོང་གཞི་དེ་དག་གིས་ང་ལ་ངེས་ཤེས་ཟབ་མོ་སྐྱེས་སོང” ཞེས་བརྗོད།
ད་ཆར་ཁོ་མོས་ ‘གཡང་དཀར་མ’ (Yak My Body) ཞེས་པའི་ཚོང་གཉེར་ཁང་ཞིག་གཉེར་བཞིན་ཡོད་པ་དང་། ཚོང་གཉེར་ཁང་དེ་ ༢༠༡༥ ལོར་བཙུགས་ཤིང་། ཚོང་གཉེར་ཁང་དེས་ཁོ་མོའི་ཕ་ཡུལ་གྱི་བུད་མེད་ཚོས་བཟོས་པའི་འདག་རྫས་རིགས་རྒྱ་ནག་དང་ཨ་རི། ཨོ་སི་ཊོར་ལེ་ཡ་སོགས་སུ་འཚོང་བཞིན་ཡོད་འདུག
ཁོ་མོས་བཤད་རྒྱུར། ཡུལ་སྲོལ་ལྟར་ཡུལ་མཐའ་འཁོབ་ཀྱི་བུད་མེད་ཚོར་ཁྱིམ་ལས་མ་གཏོགས་ཚོང་ལས་ལ་འཇུག་པའི་མདུན་ལམ་དང་གོ་སྐབས་ཧ་ཅང་ཉུང་ཉུང་རེད་ཅེས་བརྗོད།
སྤྱི་ཚོགས་ཁེ་ལས་སྒྲིག་འཛུགས།
ཚོང་གཉེར་ཁང་དེས་ཐོན་སྐྱེད་བྱེད་ཀྱིན་པའི་འདག་རྫས་དག་ནི། འབྲི་མོའི་འོ་མ་དང་ཞང་གྲོང་གི་མིས་ཐོན་སྐྱེད་བྱས་པའི་སྦྲང་རྩི། རང་བྱུང་རྩྭ་སྨན་སོགས་ཀྱིས་བཟོས་པ་ཡིན་འདུག ཌན་མ་ལགས་ཀྱིས། “ཁེ་ལས་འདི་ནི་བོད་ཀྱི་བུད་མེད་ཚོའི་འཚོ་བར་རྒྱབ་སྐྱོར་བྱེད་ཆེད་བཙུགས་པའི་སྤྱི་ཚོགས་ཁེ་ལས་ཤིག་ཡིན” ཟེར།
འདན་མ་ལགས་བདེ་ཆེན་ས་ཆའི་འབྲོག་ཐང་ཞིག་ནས་འཚར་ལོངས་བྱུང་བ་དང་། ཁོ་མོའི་ཕ་མ་གཉིས་ཀྱིས་ཕྱུག་ཟོག་འཚོ་སྐྱོང་ལ་བརྟེན་ནས་འཚོ་བ་རོལ་བཞིན་ཡོད་སྟབས། བྱིས་དུས་སུ་འདན་མ་ལགས་ཀྱིས་རི་ཀླུང་དང་རྩྭ་ཐང་སོགས་ནས་ནོར་ལུག་འཚོ་སྐྱོང་བྱས་ཏེ་འཚར་ལོངས་བྱུང་ཡོད་པ་རེད།
ཁོ་མོས་བཤད་རྒྱུར། “ང་རང་ཆུང་དུས་ནས་ཟོག་རྫིར་འགྲོ་བ་དང་། ཆུ་ལེན་པ། བུད་ཤིང་འཐུ་བ་སོགས་ཀྱི་ཁྲོད་འཚར་ལོངས་བྱུང་བ་ཡིན་ལ། སྐབས་དེར་ངས་རང་ཉིད་ཀྱི་མ་འོངས་པ་ནི་འབྲོག་ཁུལ་གྱི་སྐྱེད་མ་གཞན་དག་དང་འདྲ་བར། བྱིས་པ་མང་པོའི་ཨ་མ་བྱེད་དགོས་པ་ཞིག་ཏུ་མཐོང་མྱོང” ཞེས་དང་། “ངས་བོད་ཁུལ་དུ་ཕོ་མོ་འདྲ་མཉམ་མིན་པའི་གནས་སྟངས་མངོན་གསལ་དུ་མཐོང་མྱོང་ལ། བུད་མེད་ཚོས་ནམ་རྒྱུན་གུས་གུས་ཞུམ་ཞུམ་བྱེད་དགོས་པ་མ་ཟད། ད་དུང་ཁྱིམ་གྱི་དཀའ་ཚེགས་ཡོད་ཚད་བུད་མེད་ཚོས་བསྒྲུབ་དགོས་པ་རེད” ཅེས་བརྗོད་འདུག
འདན་མ་ལགས་ད་ལྟ་རང་ལོ་ ༢༩ ཡིན་པ་དང་། རང་ལོ་ ༡༥ སྟེང་ནས་མོས་དབྱིན་ཡིག་སྦྱོང་མགོ་བརྩམས་ཡོད་པ་དང་། ཆུང་དུས་ནས་ཁོ་མོས་བདེ་ཆེན་ས་ཁུལ་གྱི་ཡུལ་མིའི་འཚོ་གནས་དང་། ལྷག་པར་དུ་ས་ཁུལ་དེའི་བུད་མེད་ཚོའི་འཚོ་བ་ཡར་རྒྱས་གཏོང་བའི་རེ་འདུན་ཆེན་པོ་བཅངས་ཡོད་འདུག
ཁོ་མོའི་སྡེ་བའི་བུད་མེད་ཚོ་འཐུང་ཆུ་ལེན་དུ་གཙང་ཆུའི་ཁར་འགྲོ་དགོས་ཀྱི་ཡོད་སྟབས། རང་ལོ་ ༡༩ སྟེང་འདན་མ་ལགས་ཀྱིས་རང་གི་སྡེ་བར་འཐུང་ཆུ་དྲངས་ཏེ་བུད་མེད་ཚོའི་དཀའ་ཚེགས་ཇེ་ཆུང་དུ་བཏང་བ་མ་ཟད། དེའི་རྗེས་ཁོ་མོས་སྡེ་བ་དེ་གར་ཉི་གློག་ཀྱང་འཐེན་ཡོད་འདུག
ཁོ་མོས་བརྗོད་དོན། “ངས་རྒྱལ་སྤྱིའི་ཐེབས་རྩར་ང་ཚོའི་སྡེ་བར་ཉི་གློག་འཐེན་པའི་རོགས་སྐྱོར་སྙན་ཞུ་ཕུལ་ཏེ་ང་ལ་ཁོ་ཚོའི་རོགས་སྐྱོར་ཐོབ་སོང་།” ཞེས་བརྗོད་འདུག
མུ་མཐུད་སློབ་སྦྱོང་བྱས།
འདན་མ་ལགས་ཀྱིས་ད་དུང་མུ་མཐུད་སློབ་སྦྱོང་ལ་འབད་བརྩོན་བྱེད་དགོས་པ་གསལ་བོར་རྟོགས་འདུག ཁོ་མོས་བཤད་རྒྱུར། “ངའི་རྨོ་རྨོ་ལགས་ཀྱིས་ང་ལ་གལ་ཏེ་ཁྱེད་ཀྱིས་གངས་རི་དང་རྩྭ་ཐང་གི་ཕ་རོལ་མཐོང་འདོད་ན། ཁྱེད་ཀྱིས་མུ་མཐུད་སློབ་སྦྱོང་བྱེད་དགོས་པ་རེད་ཅེས་བརྗོད་སོང་།” ཟེར།
ཁྱིམ་མི་དང་གྲོགས་པོ། སློབ་གྲོགས་བཅས་ཀྱི་རྒྱབ་སྐྱོར་འོག་ ༢༠༡༡ ལོར་འདན་མ་ལགས་ཀྱིས་སེ་ཌི་ནེ་ཚན་རྩལ་གཙུག་ལག་སློབ་ཆེན་ (UTS) དུ་སློབ་གཉེར་བྱས་པ་དང་། ༢༠༡༥ ལོར་སེ་ཌི་ནེ་གཙུག་ལག་སློབ་ཆེན་ (US) ནས་གཙུག་ལག་རབ་འབྱམས་པའི་ཐོབ་ཐང་བླངས། ལོ་དེར་ཁོ་མོས་གསར་དུ་བཙུགས་པའི་ཚོང་གཉེར་ཁང་དེ་ལ་གཙུག་ལག་སློབ་ཆེན་དེའི་ (Genesis Start-up Program) ཚན་པའི་གཟེངས་རྟགས་ཐོབ་ཡོད།
སློབ་ཆེན་ཐོན་རྗེས། ཌན་མ་ལགས་ཀྱིས་ཕ་ཡུལ་དུ་འདག་རྫས་ཚོང་གཉེར་ཁང་ཆེན་པོ་ཞིག་འཛུགས་པའི་འཆར་གཞི་བསྒྲིགས་ཡོད། ཁོ་མོས་བརྗོད་དོན། “མ་འོངས་པར་ང་ཚོས་ཚོང་ཟོག་གཞན་འཐོན་སྐྱེད་བྱ་འཆར་ཡོད་མོད། ད་ཆར་ང་ཚོས་མུ་མཐུད་ཚོང་ལས་དོ་དམ་ཕྱོགས་ལ་འབད་བརྩོན་བྱེད་དགོས་པ་དང་། ཚོང་ཟོག་གསར་བ་འཐོན་སྐྱེད་མ་བྱས་སྔོན་ལ་ང་ཚོས་ཚོང་ལས་གཉེར་ཕྱོགས་ཀྱི་ཉམས་མྱོང་མང་པོ་གསོག་དགོས་ཀྱི་འདུག” ཅེས་བརྗོད་འདུག
འདས་པའི་ལོ་ངོ་ ༦ རིང་འབྲེལ་འདྲིས་བྱུང་བའི་མི་མང་ལ་འབྲེལ་གཏུགས་བྱས་ཏེ། ད་ཆར་ཁོ་མོས་ཚོང་ལས་གཞི་རྒྱ་ཇེ་ཆེར་གཏོང་ཐབས་སུ་ཚོང་དོན་སློབ་སྟོན་པ་འཚོལ་བཞིན་ཡོད་འདུག ཁོ་མོས་བཤད་རྒྱུར། “ངས་མུ་མཐུད་དུ་ཨོ་སི་ཊིར་ལེ་ཡའི་ངོ་ཤེས་གྲོགས་པོ་ཚོར་འབྲེལ་འདྲིས་བྱེད་འདོད་ཡོད” ཅེས་བརྗོད་འདུག
གསར་འགོད་པ། པདྨ་རྒྱལ་གྱིས་བསྡུ་བསྒྱུར་བྱས།